Note 10 Furathama Raajje Ah Thaa'raf Kurumuge Sharaf MYTEC Ah! - Vaguthu\nނޯޓް10 ފުރަތަމަ ރާއްޖެއަށް ތައާރަފްކުރުމުގެ ޝަރަފް މައިޓެކްއަށް!\n2 އަހަރު ކުރިން ( އޮގަސްޓް 22, 2019 )\nސެމްސަންގްގެ އެންމެ ފަހުގެ ފްލެގްޝިޕް ފޯންކަމުގައިވާ ނޯޓް 10 ސީރީޒްގެ ނޯޓް 10 އަދި ނޯޓް 10 ޕްލަސް ފޯންތައް ރާއްޖެއަށް ގެނެސް ތައާރަފްކުރި ބަޔަކަށް މައިޓެކް ވެއްޖެއެވެ.\nރާއްޖެއަށް އަބަދުވެސް އެންމެ ފަހުގެ ފޯންތައް ހެޔޮއަގެއްގައި ވިއްކަމުން އަންނަ މައި ޓެކް އިން މައިޓެކް ސެމްސަންގް ގެލެކްސީ ނޯޓް 10 އަދި ނޯޓް 10 ޕްލަސް ރާއްޖެ ގެނެސް ޕްރިއޯޑަރ ކުރި ކަސްޓަމަރުންނާއި ހަވާލުކޮށްފައި ވަނީ މިއަދުގެ ވަގުތެއްގައެވެ.\nމައިޓެކް އިން ބުނީ، އެ ފިހާރައަށް ރޭ ގެނައި ނޯޓް 10 ޕެލްސްގެ ފުރަތަމަ ޝިޕްމެންޓް ހުސްވެފައިވާކަމަށެވެ. އަދި މިހާރު ލިބެން ހުރީ ހަމައެކަނި ނޯޓް 10 އެކަނި ކަމަށް މައިޓެކުން ބުންޏެވެ. އަދި އިތުރު ސްޓޮކްއެއް އަންނަ ހަފްތާ ތެރޭގައި ލިބޭނެ ކަމަށް މައިޓެކް އިން މައުލޫމާތު ދެއެވެ.\nމާލޭގެ މަޝްހޫރު ބޮޑެތި ފިހާރަތަކުން ނޯޓް 10 ސީރީޒްގެ ފޯންތަކަށް ޕްރިއޯޑަރު ނަގަން އިއްޔެ ފެށިއިރު، ރާއްޖެއަށް އެންމެ ފުރަތަމަ ފޯން ގެނެސް ކަސްޓަމަރުންނަށް ވިއްކާ ޕްރިއޯޑަރު ކުރި ކަސްޓަމަރުންނާއި ފޯންތައް ހަވާލުކުރީ މައިޓެކް އިންނެވެ.\nގިނަ ބައެއްގެ މަގުބޫލުކަން ހޯދާފައިވާ މައިޓެކް އިން ދަނީ އެންމެ ފަހުގެ ބްރޭންޑެޑް ފޯންތައް ވިއްކަމުންނެވެ. އޭގެ ތެރޭގައި، ސެމްސަންގ، އެޕަލް، ވާވޭ، ޒިއޯމީ، ވަން ޕްލަސް މި ބްރޭންޑްތަކުގެ ފޯންތައް އެންމެ އަގުހެޔޮކޮށް ވިއްކަމުން އަންނަނީ މައިޓެކް އިންނެވެ.\nމައި ޓެކްއަކީ ވާވޭގެ އޮތޮރައިޒް ޑީލާރެއްވެސް މެއެވެ. އަދި ހުރިހާ ވައްތަރެއްގެ ފޯންގެ އެސެސަރީސްވެސް އެ ފިހާރައިން ލިބެން ހުންނައިރު، ހުރިހާ މޮޑެލްތަކުގެ ފޯންތަކަށް ދުނިޔޭގެ މަޝްހޫރު ހައިޑްރޯޖެލް ވެސް އެ ފިހާރައިން ލިބެން ހުންނާނެއެވެ. މީގެ އިތުރުން، ގާމިންގ ފޯންތަކާއި، ސޮން ޕްލޭސްޓޭޝަންވެސް އެންމެ އަގުހެޔޮކޮށް ލިބެން ހުންނާނީ މައިޓެކް އިން ކަން ފާހަގަކޮށްލަން ޖެހެއެވެ.\nއެ ފިހާރައިން މޯބައިލް ފޯން މަރާމާތްވެސްކޮށްދެމުން އަންނައިރު، އެ ފިހާރައިން މޯބައިލް ފޯންގސްޕެއާ ޕާޓްތައް ހޯލްސޭލްކޮށް އަދި ރީޓެއިލްކޮށްވެސް ވިއްކަމުން ދެއެވެ. މައިޓެކުން ބުނީ، އެ ފިހާރައިން ފޯންތަކަށް ދިމާވާ އެންމެ އާދައިގެ މައްސަލަތަކުން ފެށިގެން އެންމެ ބޮޑެތި މައްސަލަތައްވެސް ހައްލުކޮށްދެމުން އަންނަ ކަމަށެވެ. އަދި އެކަމުގައިވެސް ގިނަބައެއްގެ އިތުބާރު ހޯދާފައިވާކަމަށް މައިޓެކުން ބުންޏެވެ.\nމީގެ އިތުރުން، އެ ފިހާރައިން ލިބެން ހުންނަ އިތުރު ހިދުމަތްތަކަށް ބަލާއިރު، އުރީދޫ، ސެޓެލްކޯ، އެމްޑަބްލިވްއެސްސީ، މީޑީއާނެޓް ފަދަ ކުންފުނިތަކުގެ ބިލްތައް ދެއްކޭނެއެވެ. އަދި ފަހުގެ ސީރީސްތަކާއި ފޯންތައްވެސް މި ފިހާރައިން ލިބެން ހުންނާނެއެވެ. އަދި ކުރިއަށް އޮތް ހަފްތާއެއްގެ ތެރޭގައި ފޯނު ކަވަރަށް އެ ކަސްޓަމަރަކު ބޭނުންވާ ފޮޓޯއެއް ނުވަތަ ޑިޒައިންތައް ލެއްވުމަށްފަހު ޕްރިންޓް ކުރުމުގެ ހިދުމަތްވެސް ލިބިގެން ދާނެއެވެ.\nއަދި އެ ފިހާރައިން ފޯނާއި، ސެޕެއަރ ޕާޓްސް އެއްޗެސް ޑެލިވަރީވެސް ކޮށްދޭނެއެވެ. މައިޓެކްގެ ފޯން ނަމްބަރަކީ 7891122 އަދި 9433155 އެވެ. މައިޓެކް ފިހާރަ ހުންނާނީ އަލިވިލާމަގު އިންޑެކްސް ފަރުނީޗަރު ފިހާރަ ކައިރީގައެވެ. މައިޓެކްގެ އެންމެ ފަހުގެ ޕްރޮމޯޝަންތަކާއި އަގުތައް މައި ޓެކް ފޭސްބުކް ޕޭޖް މެދުވެރިކޮށް ލިބެން ހުންނާނެއެވެ.\nއޮގަސްޓް 22, 2019 19:49\nފޯން ސާވިސް ކުރަން އަދި ދިމާވި އެންމެ ސަޅިތަން.\nއޮގަސްޓް 22, 2019 22:09\nއޮގަސްޓް 23, 2019 05:43\nއޮގަސްޓް 22, 2019 22:20\nޢަސްލުވެސް ވަރަށް ސަޅި ތިތާ ސާރ،ވިސް ވަރަށް ހަބޭސް ، މަވެސް މުޅިން ހިދުމަަަތް ހޯދަނީ ތިތަނުން.\nއޮގަސްޓް 22, 2019 23:23\nވެރިޔާ ކޮމެންޓެއް ކޮށްލާށޭ ބުނީމަ ކޮމެންޓް ކޮށްފަދޯ މިއޮތީ.


މޯލްޑިވްސް އިމިގްރޭޝަން ޔުނީފޯރމު ފެހުމާއި ގުޅޭ\nމޯލްޑިވްސް އިމިގްރޭޝަންގައި ބޭނުންކުރާ ޔުނީފޯރމުތަށް ފަހައިދޭނެ ފަރާތެއް ހޯދުމަށް ކުރި ނަންބަރ: (IUL)94-Q/1/2019/13 އިޢުލާނާއި ގުޅިގެން މަޢުލޫމާތު ބައްދަލުވުމަށް ޙާޒިރުވެފައިވަނީ ދެފަރާތުން ކަމުގައިވާތީ މިއިޢުލާނު ބާޠިލުކޮށް، އަލުން މިމަސައްކަތް ކޮށްދޭނެ ފަރާތެއް ހޯދުމަށް އިޢުލާންކުރަމެވެ.\nވީމާ، މިކަމަށް ޝައުޤުވެރިވެ ވަޑައިގަންނަވާ ފަރާތްތަކުން ފަރާތްތަކުން 16 އޭޕްރިލް 2019 ވާ އަންގާރަ ދުވަހުގެ 14:00 އަށް މިއޮފީހުގެ ޕްރޮކިއުމަންޓް ސެކްޝަން (ހުރަވީ ބިލްޑިންގް 02 ވަނަ ފަންގިފިލާ) އަށް ވަޑައިގެން މަޢުލޫމާތު ސާފުކުރެއްވުމަށް ފަހު 21 އޭޕްރިލް 2019 ވާ އާދިއްތަ ދުވަހުގެ 14:00 އަށް މިއޮފީހަށް (ހުރަވީ ބިލްޑިންގް 02 ވަނަ ފަންގިފިލާ) ވަޑައިގެން އަންދާސީހިސާބު ހުށަހެޅުއްވުން އެދެމެވެ.\nމަޢުލޫމާތު ސާފުކުރައްވަން ވަޑައިނުގަންނަވާ ފަރާތްތަކުގެ އަންދާސީ ހިސާބު ބަލައިނުގަނެވޭނޭ ވާހަކަ ދެންނެވީމެވެ.


General Soleimani ge Enme Fahu Vaguthukolhu - vNews.mv\nމިސައިލް ހަމަލާ ދިނުމަށްޓަކައި އެމެރިކާއިން ބަެނުންކުރި ވައްތަރުގެ ޑްރޯން\nފާރަލައިގެން ހޯދައިގެން ދިން ހަމަލަ: ސުލައިމާނީގެ ފަހު ވަގުތުކޮޅު\nއިމާދު ލަތީފު 05 January 2020, 23:36\nސީރިޔާގެ ދިމިޝްގުން އިރާގުގެ ބައުދާދަށް ދަތުރުކުރި ޝާމް ވިންގްސް އެއަރލައިނުގެ މަތިންދާބޯޓުން ފައިބާވަޑައިގަތުމާއެކު ޖެނެރަލް ގާސިމް ސުލައިމާނީއަށް މަރުހަބާ ދެންނެވީ އަބޫހުދީ އަލްމުހަންދިސްއެވެ. އެއީ އިރާގުގައި ހަރަކާތްތެރިވާ އީރާނުގެ މަދަދު ލިބޭ ހަޝްދު އައްޝާބީ ޖަމާއަތުގެ ވެރިޔާއެވެ. އަލްމުހަންދިސްއާއެކު އިތުރު ތިން މީހަކުވެސް ތިއްބެވެ. ޓާރމިނަލުގެ ބޭރުގައި ދެ އުޅަނދު ތައްޔާރަށް އޮތެވެ. ހަމަޖެހިފައި އޮތީ ބައުދާދުގައި ހުންނަ އަލްމުހަންދިސްގެ ގެޔަށް ސުލައިމާނީ ވަޑައިގަތުމަށެވެ. ބައުދާދަށް ވަޑައިގެންފީވިއްޔާ އާއްމުގޮތެއްގައި ހުންނަވަނީ އެގޭގައެވެ. އެކަމަކު މިފަހަރު ކޮންމެވެސް ގޯހެެއް އެބައުޅެއެވެ. އެމެރިކާގެ ޑްރޯނެއް ދާދިގާތުން ޖައްވުގައި އޮތެވެ. ހިނދުކޮޅެއްގެ ތެރޭގައި ޖެނެރަލް ސުލައިމާނީއާއި އަލްމުހަންދިސް އަވަހާރަކޮށްލައިފިއެވެ.\nޖެނެރަލް ސުލައިމާނީއަކީ ސަލާމަތީ ސަބަބުތަކަށްޓަކައި ވަރަށް ސިއްރިޔާތުގައި ދަތުރުކުރައްވާ ބޭފުޅެކެވެ. ވަޑައިގަންނަވާ ތަނަކާއި ވަގުތަކާއި ދުވަސް އެނގެނީ އެކަމެއްގައި ޝާމިލްވާ ބަޔަކަށް އެންމެ ގަޑިއެއްހައި އިރު ކުރިންނެވެ. ދަތުރުކުރައްވަނީ ވީއައިޕީ ޖެޓަކުން ނޫނެވެ. ބޭނުންކުރައްވަނީ ޝެޑިއުލް އެއަރލައިންތަކެވެ. ދިދަޖެހި ކާރެއް ބޮޑީގާޑެއް ނުހުރެއެވެ. ބޭނުންކުރައްވަނީ އާދައިގެ އުޅަނދުތަކެވެ. ސުމާރޓް ފޯނެއް ބޭނުން ނުކުރައްވައެވެ. ގެންގުޅުއްވަނީ އޮފިޝަލް ޕާސްޕޯޓުތަކެވެ. އެކަމަކު ތަފާތު ނަންނަމުގައެވެ. ޖެނެރަލް ސުލައިމާނީ ތާކަށް ވަޑައިގަތަސް އަދި ފެނުނަސް އެއީ ކާކުކަމެއް ނޭނގެއެވެ. ބައުދާދާއި ދިމިޝްގުގެ އެއަރޕޯޓަކީ ޖެނެރަލް ސުލައިމާނީ މަހަކު އެއްފަހަރު ދެފަހަރު ވަޑައިގަންނަވާ ތަންތަނެވެ. އެތަންތަނުގައި އެމެރިކާގެ ޖާސޫސުން ބައިވަރެވެ. މިހުރިހާ ދުވަހު އެއިން މީހަކަށް ހިލަމެއް ނުވެއެވެ. އެކަމަކު މިފަހަރު ހިލަންވެއްޖެއެވެ. ދެން ކުރާންވީ ކަންކަމަށް އެމެރިކާ ތައްޔާރުވެސް ވެއްޖެއެވެ.\nއީރާނުގެ ވެރިރަށް ތެހެރާނުން ފުރާވަޑައިގެން ޝެޑިއުލް މަތިންދާބޯޓެއްގައި މިދިޔަ ބުރާސްފަތި ދުވަހު ޖެނެރަލް ސުލައިމާނީ އެންމެ ފުރަތަމަ ވަޑައިގެންނެވީ ސީރިޔާގެ ވެރިރަށް ދިމިޝްގަށެވެ. އެތަނަށް އޭނާ ވަޑައިގެންނެވިކަން ކޮންމެވެސް ގޮތަކުން އެމެރިކާގެ ޖާސޫސުންނަށް މޭރުން ވެއްޖެއެވެ. އެހިސާބުން އޮތީ ފާރަލުން ފެށިފައެވެ. ދިމިޝްގުގެ އެއަރޕޯޓުން މިސްރާބު ޖެއްސެވީ އެއްގަމު މަގުން ލުބުނާނުގެ ބެއިރޫތަށެވެ. އެތަނަށް ވަޑައިގެން ބައްދަލުކުރެއްވީ ހިޒްބު ﷲ ޖަމާއަތުގެ ވެރިޔާ ޝައިޚު ހަސަން ނަސްރު ﷲ އާއެވެ. ބައްދަލުވުން ދެތިން ގަޑިއިރަށް ދެމިގެންދިޔައެވެ. ބައްދަލުވުން ނިމުމާއެކު ބޭރޫތުގައި މަޑުކުރައްވާކަށް ނުހައްދަވައެވެ. ކާރުގައި އަނެއްކާވެސް ވަޑައިގަތީ ދިމިޝްގުގެ އެއަރޕޯޓަށެވެ. ޝާމް ވިންގްސް އެއަރލައިނުގެ މަތިންދާބޯޓު ބައުދާދަށް ފުރަން ހަމަޖެހިފައި އޮތީ އެރޭ ނުވައެއް ޖަހާއިރުއެވެ. ފުލް ފުލައިޓެކެވެ. އެކަމަކު ކޮންމެވެސް ސަބަބަކާހެދި ފުލައިޓަށް ނައްޓާލެވުނީ ދެގަޑިއިރުގެ ޑިލޭއަކަށްފަހުއެވެ.\nމަތިންދާބޯޓު ނައްޓާލުމުގެ ހަމައިރުކޮޅެއް ކުރިން ދޮޅުގަޑިއިރު ތެރޭގައި ޖެނެރަލް ސުލައިމާނީ އެބަވަޑައިގަންނަވާކަމުގެ އިޝާރާތެއް އަލްމުހަންދިސަށް ލިބިވަޑައިގެންނެވިއެވެ. އެހެންކަމުން މަރުހަބާ ދެންނެވުމަށްޓަކައި ހަމަ ކިރިޔާ ބައުދާދުގެ އެއަރޕޯޓަށް ވަޑައިގެންނެވުނީއެވެ. ދިމިޝްގުން ބައުދާދަށް ކުރާ ދަތުރުގެ ދިގުމިނަކީ ގާތްގަޑަކަށް ދޮޅުގަޑިއިރެވެ. ޖެނެރަލް ސުލައިމާނީއަށް ވަޑައިގެންނެވުނީ ދަންވަރު އެކެއްގެ ތެރޭގައެވެ. ޓާރމިނަލުން ނުކުމެވަޑައިގެން ދަތުރު ފައްޓަވައިގެން މާދުރަށް ވަޑައިނުގެންނެވެނީސް ޑްރޯން ހަމަލާ އަމާޒުވެއްޖެއެވެ. އެންމެ ފުރަތަމަ މިސައިލް އެރީ ހިޔުންޑައި އުޅަނދަށެވެ. އެ އުޅަނދު ގޮވުމާއެކު ޓޮޔޯޓާ އުޅަނދު ދުމެއް ޖަހާފައި ކުރިއަރައިގެންދާން އުޅުނެވެ. އެޔަށް އަމާޒުކުރި ފުރަތަމަ މިސައިލް ލައްވާލާގޮތެއް ނުވިއެވެ. އެ އުޅަނދުގެ ކަންތައް ނިމުނީ ދެވަނަ މިސައިލެއްވެސް ފޮނުވައިގެންނެވެ. ގޮވައިގެންދިޔަ ދެ އުޅަނދުގައި ތިބީ ކޮންބައެއްކަން ދެނެގަނެވޭ ވަރަށްވުރެ ބޮޑަށް މީހުން ވަނީ އަނދައިފައެވެ. އެކަމަކު ގިނަ އިރުތަކެއް ނުވެ ސުލައިމާނީ ބޭނުންކުރައްވާ އަނގޮޓި އަކުން އޭނާ ދެނެގަނެވިއްޖެއެވެ.\nޖެނެރަލް ސުލައިމާނީގެ ގާފިލާގެ ފަހަތުން އެހެން ދެ ކާރެއްވެސް ކުރިއަރައިގެން ދިޔަކަމަށްވެއެވެ. ޝައްކު ކުރެވެނީ ފާރަލީ މީހުން ކަމަށެވެ. ޑްރޯންގެ ފުރަތަމަ ހަމަލަ އަމާޒުވީ އެކާރުތައް ކުރިއަރައިގެން ދިޔުމާ އެކުގައެވެ. މި އޮޕަރޭޝަނުން އެއްކަމެއް ޔަގީންވެގެން ހިނގައްޖެއެވެ. އިރާގާއި ސީރިޔާގައި ހަރަކާތްތެރިވާ ބައެއް ޖަމާއަތްތަކުގެ ތެރެއިން އެމެރިކާ ވަނީ ޖާސޫސުން ހޯދާފައެވެ. ކުރިން ނުލިބޭ މައުލޫމާތު މިހާރު ލިބޭން ފަށައިފިއެވެ. މިއީ އީރާނުގެ ވެރިންވެސް އަދި މި ޖަމާއަތްތަކުގެ ވެރިންވެސް ވަރަށް ބޮޑަށް ފިކުރުކުރަން ޖެހިފައިވާ ހަގީގަތެކެވެ.\nވަރަށް ޝައުޤުވެރި ލިއުމެއް


SunOnline: Riyaasee inthihaabge Voters list may mahu, june mahu re re registration ah hulhuvaalanee\nރިޔާސީ އިންތިހާބްގެ ވޯޓާސް ލިސްޓް މޭ މަހު، ޖޫން މަހު ރީ ރެޖިސްޓްރޭޝަނަށް ހުޅުވާލަނީ\nމުއާވިޔަތު އަންވަރު 04 Apr 2018, 01:09\nލޯކަލް ކައުސިލް އިންތިހާބުގައި މާލޭގައި ބެހެއްޓި ބައެއް ވޯޓް ފޮއްޓެއް ގުނަނީ: މި އަހަރު އޮންނަ ރިޔާސީ އިންތިހާބްގެ ވޯޓާސް ލިސްޓް މޭ މަހު އިއުލާން ކުރުމުގެ މަސައްކަތް އަންނަނީ ކުރަމުން -- ސަން ފައިލް ފޮޓޯ/ ފަޔާޒު މޫސާ\nމިއަހަރު އޮންނަ ރިޔާސީ އިންތިހާބުގެ ވޯޓާސް ލިސްޓް، މޭ މަހު އިއުލާންކޮށް އެއަށް އިސްލާހު ހުށަހަޅައި ރީ ރެޖިސްޓްރޭޝަންކުރުމަށް ޖޫން މަހު ހުޅުވާލާނެ ކަމަށް އިލެކްޝަން ކޮމިޝަނުން ބުނެފިއެވެ.\nއިލެކްޝަން ކޮމިޝަންގެ މެންބަރު އަހްމަދު އަކްރަމް 'ސަން' އަށް ވިދާޅުވީ، މިހާރު އެންމެ ބާރަށް ކުރަމުން އަންނަ މަސައްކަތަކީ ރިޔާސީ އިންތިހާބުގެ ކުރިން ފުރިހަމަ ކުރަން ހުރި އިދާރީ ކަންތައްތައް ފުރިހަމަ ކުރުމުގެ މަސައްކަތް ކަމަށެވެ. އެގޮތުން އިދާރީ ކަންތައްތަކުގެ 90 އިންސައްތަ މަސައްކަތް ނިމިފައިވާ ކަމަށް އަކްރަމް ވިދާޅުވިއެވެ.\nއިލެކްޝަންގެ ކަލަންޑަރާ އެއްގޮތަށް އިދާރީ ހުރިހާ މަސައްކަތްތަކެއް ކުރިއަށް މިއޮތް މަސް ދުވަހުގެ ތެރޭގައި ނިންމާލެވޭނެ ކަމަށް ވެސް އަކްރަމް ވިދާޅުވިއެވެ.\n"ރިޔާސީ އިންތިހާބްގައި ވޯޓް ލާނެ މީހުންގެ ލިސްޓް މޭ މަހު އިއުލާންކުރުމުގެ މަސައްކަތް މިހާރު އެންމެ ބާރު ސްޕީޑްގައި ކުރިއަށް ދަނީ. މޭމަހު ވޯޓާސް ލިސްޓް އިއުލާންކޮށް އަދި ޖޫން މަހު ރީ ރެޖިސްޓްރޭޝަނަށް ހުޅުވާލުމުގެ މަސައްކަތް ކުރިއަށް މިދަނީ،" އަކްރަމް ވިދާޅުވިއެވެ.\nވޯޓާސް ލިސްޓް އަވަހަށް އިއުލާން ކުރުމަށް މަސައްކަތް ކުރަމުންދަނީ އެ ލިސްޓަށް ޝަކުވާ ހުށަހެޅުމަށް ގިނަ ދުވަސްތަކެއް ދިނުމަށް ކަމަށާއި ރީ ރަޖިސްޓްރޭޝަނަށް ވެސް ރައްޔިތުންނަށް ލުއި ފަސޭހަތަކެއް ފޯރުކޮށްދިނުމަށް ކަމަށެވެ.\nވޯޓާސް ލިސްޓް އިއުލާން ކުރުމަށްފަހު އިންތިހާބް މޮނިޓާ ކުރުމަށް އެދި ހުށަހެޅުމުގެ ފުރުސަތު ހުޅުވާލާނެ ކަމަށް އަކްރަމް ވިދާޅުވިއެވެ. އަދި އެއަށްފަހު އޮބްޒާވަރުންނަށް ވުމުގެ ފުރުސަތު ހުޅުވާލާނެ ކަމަށް ވެސް އަކްރަމް ވިދާޅުވިއެވެ.\n"އިލެކްޝަން ކޮމިޝަންގެ ވިސްނުން މިހުރީ ރައްޔިތުންނަށް ފަސޭހަ އިންތިހާބެއް ފޯރުކޮށްދޭން. އަދި މިނިވަން އިންސާފްވެރި ހާމަކަން ބޮޑު އިންތިހާބެއް ގޮތުގައި،" އަކްރަމް ވިދާޅުވިއެވެ.


FIFA ge Raees infantino pozitive vejje – Iru\nރައީސުލްޖުމްހޫރިއްޔާ މޯލްޑިވްސް ޓުއަރިޒަމް ބުލެޓިން އިފްތިތާޙުކޮށްދެއްވައިފި\nއެމްޓީސީސީގެ ތާރީޙުގައިވެސް އެންމެ ގިނަ މަޝްރޫޢުތައް ނިންމާލެވުނު އަހަރަަކީ 2020\nދުނިޔޭގެ ފުޓުބޯޅައިގެ މައި އިދާރާ ފީފާގެ ރައީސް ޖިއާނީ އިންފަންޓީނޯ ކޮވިޑް-19 އަށް ޕޮޒިޓިވްވެއްޖެއެވެ.\nއިންފަންޓީނޯ ކޮވިޑް-19 އަށް ޕޮޒިޓިވްވެފައިވާކަން ފީފާއިން ވަނީ ކަށަވަރުކޮށްދީފައެވެ. ފީފާއިން ނެރުނު ބަޔާނެއްގައި ބުނީ، ކޮވިޑް-19 ގެ އަލާމަތް ހުރުމުން އިންފަންޓީނޯ ވައިރަހަށް ޓެސްޓު ކުރި ކަމަށާއި، އެ ޓެސްޓުގެ ނަތީޖާ ދައްކާ ގޮތުން އިންފަންޓީނޯ ކޮވިޑް-19 އަށް ޕޮޒިޓިވްވެފައިވާ ކަމަށެވެ.\nއެއާއެކު އުމުރުން 50 އަހަރުގެ އިންފަންޓީނޯ މިހާރު ހުރީ ސެލްފް-އައިސޮލޭޝަނުގައެވެ. ފީފާއިން ބުނީ ކުރިއަށް އޮތް 10 ދުވަހު އިންފަންޓީނޯ ހުންނާނީ އައިސޮލޭޝަނުގައި ކަމަށެވެ. އަދި ފާއިތުވެދިޔަ ދުވަސްތަކުގައި އިންފަންޓީނޯއާ ބައްދަލުވި އެންމެ ކޮވިޑް-19 އަށް ޓެސްޓު ކުރުމަށް އިލްތިމާސް ކުރާ ކަމަށްވެސް ފީފާއިން ވަނީ ބުނެފައެވެ.\nމިދިޔަ އަހަރުގެ ޖޫން މަހު ފީފާގެ ރައީސްގެ މަގާމަށް ދެވަނަ ދައުރަކަށް އިންފަންޓީނޯ އިންތިޚާބުކުރިއިރު، އޭނާ އެންމެ ފުރަތަމަ އެ މަގާމަށް އިންތީޚާބުވެވަޑައިގަތީ 2016 ވަނަ އަހަރުގެ ފެބްރިއަރީ މަހުގެ ތެރޭގައެވެ. އަދި ދެވަނަ ދައުރަކަށް އިންތިޚާބުވުމާއެކު 2023 ވަނަ އަހަރުގެ ނިޔަލަށް ފީފާގެ ރައީސްގެ މަގާމުގައި އިންފަންޓީނޯ ދެމިހުންނަވާނެއެވެ.


Guideline ah amalu kuraanee mashvaraa ah fahu: Tourism ministry\nރާއްޖެ އައި ފަތުރުވެރިންތަކެއް: ރާއްޖޭގެ ބޯޑަރު ބަންދު ކުރުމުން ފަތުރުވެރިކަން ވަނީ ހުއްޓިފައި --\nކޮވިޑް-19 ގެ ސަބަބުން ރާއްޖޭގެ ބޯޑަރު ބަންދުކުރުމާއި ގުޅިގެން ފަތުރުވެރިކަން ހުއްޓިފައި އޮތް އޮތުން ނިމުމަކަށް ގެނެސް، އަލުން ފެށުމަށްޓަކައި އެކަމަށް ބޭނުންވާ ފައިނަލް ޕޮލިސީ އާންމުކުރާނީ ފަތުރުވެރިކަމުގެ ސިނާއަތުގައި ހަރަކާތްތެރިވާ ފަރާތްތަކުގެ ހިޔާލާ މަޝްވަރާއަަށްފަހު ކަމަށް ޓޫރިޒަމް މިނިސްޓްރީން ބުނެފި އެވެ.\nޓޫރިޒަމް ހުޅުވާލަން ސަރުކާރުން މަސައްކަތް ކުރާއިރު، ގިނަ ރިސޯޓުތައް މިހާރު ހުރީ ބަންދުވެފަ އެވެ. ޓޫރިޒަމް ބަންދު ކޮށްފައި ވާތީ މި އަހަރު ދައުލަތަށް އާމްދަނީގެ ގޮތުގައި ލިބޭނީ 15 ބިލިއަން ރުފިޔާވަރު ކަމަށް ފިނޭންސް މިނިސްޓްރީން ވަނީ ބުނެފަ އެވެ.\nޓޫރިޒަމް ވެލާނާ އިންޓަނޭޝަނަލް އެއާޕޯޓް މަސީ + ޓޫރިސްޓް އެރައިވަލް އަލީ ވަހީދު މިނިސްޓްރީ އޮފް ޓޫރިޒަމް ކޮރޯނާ ވައިރަސް ކޮވިޑް-19


Natanyahu ge rulhi Europe ah - vNews.mv\nނަތަންޔާހޫގެ ރުޅި ޔޫރަޕަށް\nސައިފް އަޒްހަރު 31 July 2016, 16:27\nއިސްރާއީލާ ދެކޮޅަށް މަސައްކަތްކުރާ ގްރޫޕްތަކަށް ޔޫރަޕުން ތާއީދުކުރާތީ، އިސްރާއީލުގެ ހައްދުފަހަނަ އަޅާފައިވާ ބޮޑުވަޒީރު ނަތަންޔާހޫ އެކަން ކުށްވެރި ކޮށްފިއެވެ.\nއިސްރާއީލާ ދެކޮޅަށް ހަރަކާތްތެރިވާ ޖަމާއަތްތަކާއި، ގްރޫޕްތަކަށް ޔޫރަޕުގެ ގައުމުތަކުން ކުރާ ތާއީދުގެ މައްސަލަ ދެނެގަތުމަށް، އިސްރާއީލު ސަރުކާރުން އެކުލަވާލި ކޮމިޓީއަކުން ހޯދި ހޯދުންތަކުގެ މައްޗަށް މިއަދު އޮތް ކެބިނެޓްގެ ޖަލްސާގައި ވާހަކަ ދައްކަމުން ނަތަންޔާހޫ ބުނީ، އިސްރާއީލާ ދެކޮޅަށް ނަފްރަތު އުފެއްދުމަށާއި، އިސްރާއީލު ބޮއިކޮޓް ކުރުމަށާއި، އިސްރާއީލަކީ ދައުލަތެއް ކަމަށް ބަލައި ނުގަތުމަށް ކެމްޕެއިން ކުރާ ޖަމާއަތްތަކަށް ޔޫރަޕުން ތާއީދުކުރާކަން އެނގިފައިވާ ކަމަށެވެ. އެގޮތުން، ޚާއްސަކޮށް ފަރަންސޭސިވިލާތުގެ ނަން ނަތަންޔާހޫ ފާހަގަކުރިއެވެ.\n"މިހާރު ބަލަމުންދާ ބެލުންތައް ނިންމާލާއި، ކޮމިޓީގެ ހޯދުންތައް ފަރަންސޭސި ސަރުކާރަށް ހުށަހަޅާނަން" ނަތަންޔާހޫ ބުންޏެވެ. ނަމަވެސް، ފަރަންސޭސިވިލާތުން ތާއީދުދެނީ، އިސްރާއީލާ ދެކޮޅަށް މަސައްކަތް ކުރާ ކޮން ޖަމާއަތަކަށް ނުވަތަ ކޮން ގްރޫޕަކަށް ކަމެއް އޭނާ ނުބުނެއެވެ.\nފަލަސްތީނުގެ ރައްޔިތުންނާ މެދު އިސްރާއީލުން ގެންގުޅޭ ސިޔާސަތުތަކާ ދެކޮޅު، ވާތުފިޔައިގެ މަދަނީ ޖަމްޢިއްޔާތަކަށް ބޭރުގެ ގައުމުތަކުން ތާއީދުކުރާ މައްސަލާގައި، އިސްރާއީލުގެ އޮފިޝަލުންގެ ނުރުހުން އާންމުކޮށް އެފަދަ ގައުމުތަކަށް އަމާޒުވެއެވެ.\nއިސްރާއީލުގެ ސިޔާސަތުތަކަށް ދެކޮޅުހަދާ ވާތުފިޔައިގެ މަދަނީ ޖަމްއިއްޔާތަކަށް އިސްރާއީލުގެ މާލީ އެއްވެސް އެހީތެރިކަމެއް ނުލިބޭގޮތަށް އިސްރާއީލުގެ ޕާލަމެންޓުން މިޖުލައިމަހު ވަނީ ގާނޫނެއްވެސް އެކުލަވާލާފައެވެ.\nއިސްރާއީލުން ފަލަސްތީނުގެ ބިންތައް އިސްތިއުމާރު ކޮށްގެން އުޅޭތާ 50 އަހަރުވުމާ ގާތްވެފައި ވާއިރު، އިސްރާއީލު ބޮއިކޮޓް ކުރުމަށް މުޅި ދުނިޔޭގައި ދަނީ ވަރުގަދަ ހަރަކާތްތަކެއް ހިންގަމުންނެވެ. އޭގެ ނޭދެވޭ އަސަރު އިސްރާއީލަށް ވަރަށް ބޮޑަށް ކުރަމުންދާ ކަމަށްވެސް ވެއެވެ.\nއިސްރާއީލާއި ފަލަސްތީނާ ދެމެދު އެމެރިކާ މެދުވެރިވެގެން ބާއްވަމުންދިޔަ ސުލްހައިގެ މަޝްވަރާތައް 2014 ވަނަ އަހަރުން ފެށިގެން ހުއްޓިފައިވާއިރު، ފަރަންސޭސީން އިސްނަގައިގެން ފަލަސްތީނާއި އިސްރާއީލު ސުލްހައިގެ މޭޒު ދޮށަށް ގެނެވޭތޯ ދަނީ މަސައްކަތް ކުރަމުންނެވެ.\nފަރަންސޭސީންގެ އިސްނެގުމަށް ފަލަސްތީނު ސަރުކާރުން ތާއީދު ދީފައި ވާއިރު، އިސްރާއީލުން ބުނަމުންދަނީ، ފަލަސްތީނާއެކު ސުލްހަވުމަށް ތިންވަނަ ފަރާތެއްގެ އެހީ ބޭނުން ނުވާ ކަމަށެވެ.\nއިސްރާއީލުގެ އުދުވާނީ ބާރުތަކުން މިދިޔަ އަހަރުގެ އޮކްޓޫބަރު މަހުގެ ތެރޭގައި ފަލަސްތީނުގެ އަލްއަގްސާ މިސްކިތުގެ ތެރެއަށް ވަދެގަތުމާ ގުޅިގެން، ދެފަރާތުގެ ދެމެދުގައި ފެށުނު ކުރިމަތިލުންތަކާއި ހަމަނުޖެހުންތައް އަދިވެސް ހުއްޓުމަކަށް ނާދެއެވެ. އިސްރާއީލުގެ އުދުވާނީ ބާރުތަކާ ދެކޮޅަށް ބިރު ކަނޑާލައި ނުކުމެގެން އުޅެނީ ފަލަސްތީނުގެ ޒުވާނުންނެވެ.\nމިކުރިމަތިލުންތަކުގައި، އިސްރާއީލުގެ ބާރުތަކުން ހަމަލާދީ ފަލަސްތީނުގެ 218 މީހުން ޝަހީދު ކޮށްލާފައި ވާއިރު، އޭގެ ތެރޭގައި ގިނައީ ޒުވާނުންނާއި ކުޑަކުދިންނެވެ. ފަލަސްތީނު ޒުވާނުންގެ ރައްދު ހަމަލާތަކުގައި އިސްރާއީލުގެ 34 މީހުން މަރާލާފައި ވެއެވެ.


Male sarahahdhuge curfew uvaalaifi – Iru\nކޮވިޑް-19 އިން ރައްކާތެރިވުމުގެ ގޮތުން މާލެ ސަރަހައްދުގައި އިއުލާނު ކުރި ކާފިއު އުވާލައިފިއެވެ.\nހެލްތު ޕްރޮޓެކްޝަން އެޖެންސީން ވިދާޅުވީ މިބަދަލާއިއެކު މާލެ ސަރަހައްދުގައި މިއަދުން ފެށިގެން ރޭގަނޑު 11:00 އިން ފެށިގެން ފަތިހު 4:30އަށް، މަގުމައްޗާއި އާންމު ތަންތަނަށް މީހުން ނުކުތުން މާނާކުރި ކުރުން ބާޠިލު ކޮށްފައިވާކަމަށެވެ.\nއެގޮތުން އެޗްޕީގެ ގައިޑްލައިނާ އެއްގޮތަށް ސިނަމާތަކާއި ފިލްމު ތިއޭޓަރުތައް ހުޅުވައިލުމާއި، ކާބޯތަކެތީގެ ޚިދުމަތް ދޭ ތަންތަން، އެކަމާ ގުޅޭ އިދާރާތަކުން ކަނޑައަޅާ ގޮތެއްގެ މަތީން ހުޅުވުމާއި، ދުވުމަށް ޚާއްޞަކޮށްފައިވާ ޓްރެކްތައް ހުޅުވައިލުމަށްވެސް ވަނީ ނިންމާފައެވެ. މީގެ އިތުރުން ޔުނިވަރސިޓީތަކާއި ކޮލެޖުތަކަށް ދަރިވަރުން ހާޒިރުވެގެން ކުލާސްތައް ކުރިޔަށް ގެންދިޔުން ހުޅުވައިލުމަށްވެސް ވަނީ ނިންމާފައެވެ.\nމި ކަންކަމަށް ލުއިދިން ނަމަވެސް ބައެއް ފިޔަވަޅުތައް އަދިވެސް ވަނީ ދަމަހައްޓާފައެވެ. ދަމަހައްޓަފައިވާ ފިޔަވަޅުތަކުގެ ތެރޭގައި އެއްފަހަރާ ފަސް މީހުންނަށްވުރެ ގިނަމީހުން މަގުމައްޗާއި އާންމު ތަންތަނަށް އެއްވެއުޅުން ހުއްޓައިލުމާއި، ޚާއްޞަ ހުއްދައިގެ ދަށުން ޟަރޫރީ ބޭނުންތަކަށް މާލެ ސަރަޙައްދުން ރަށްރަށަށް ދާ ފަރާތްތަކުން ދަތުރުކުރުމުގެ 72 ގަޑިއިރުގެ ތެރޭގައި ހަދާފައިވާ ނެގެޓިވް ޕީ.ސީ.އާރު ޓެސްޓު އޮތުމާއި، އެކަނި ކުރާ ކަސްރަތުތައް ފިޔަވައި، ކުޅިވަރުގެ ހަރަކާތްތަކާއި ކަސްރަތުގެ ހަރަކާތްތައް ހުއްޓައިލުން ހިމެނެއެވެ.\nމީގެ އިތުރުން ޕާޓީތަކާއި، ޙަފްލާތަކާއި، ރަސްމިއްޔާތުތައް ބޭއްވުން ހުއްޓައިލުމާއި، މާލެ ސަރަޙައްދުން ރާއްޖޭގެ އެހެނިހެން ރަށްރަށަށް ދަތުރުކުރާ ފަރާތްތައް ކަރަންޓީނު ކުރުމުގެ އިތުރުން ފަތުރުވެރިން ފިޔަވައި، ރާއްޖެއިން ބޭރުން އަންނަ ފަރާތްތައް ދިހަ ދުވަހުގެ މުއްދަތަށް ކަރަންޓީނު ކުރުމަށްވެސް ވަނީ އަންގާފައެވެ.


Michelle Obama ge Becoming: Magubool kiyumeh!\nމިޝޭލް އޮބާމާގެ ބިކަމިންގް: މަގުބޫލު ކިޔުމެއް!\nމިޝޭލް އޮބާމާގެ ބިކަމިން\nއެމެރިކާގެ ކުރީގެ ރައީސް ބެރަކް އޮބާމާގެ އަނބިކަނބަލުން މިޝޭލް އޮބާމާގެ ދިރިއުޅުއްވުމުގެ މައްޗަށް ބިނާކޮށް ލިޔެވާފައިވާ ފޮތް "ބިކަމިން" އަކީ ކިޔަން އެންމެ އިންސްޕައަރިން އެއް ފޮތް ކަމަށް ވުން ވަރަށް ކައިރި އެވެ. ފޮތުގެ މަގުބޫލުކަން އިތުރުވެ، ގޫގުލް ޔޫސާގެ 98 ޕަސެންޓް މީހުންގެ ތާއީދު ފޮތަށް ލިބިފައި ވެއެވެ.\nމީގެ އިތުރުން ގުޑްރީޑްސް5ގެ ރޭޓިން ސްކޭލްއަކުން 4.7 ލިބުނެވެ. "ދަ އިންޑިޕެންޑެންޓް" ގެ ރޭޓިންގް އަށް ބަލާއިރު މި ފޮތަށް ހަތަރެއް ލިބުނެވެ. މިފޮތް ކިލައިލުމުން ގިނަ އިބުރަތްތަކެއް ހާސިލްވެ މީހާގެ ކަންނެއްކަން ފިލައި ހަޔާތަށް ހެޔޮ ބަދަލެއް ގެނެވިދާނެކަމުގެ ރޫހުވެސް އާލަވެގެން ދެއެވެ.\nމި ފޮތުގައި މިޝޭލް އޮބާމާގެ އެންމެ ތުއްތު އިރުގެ ހަނދާންތަކުން ފެށިގެން އެމެރިކާގެ 44 ވަނަ ރައީސްގެ އަނބިކަލަކަށްވުމުގެ ތަޖުރިބާތައްވެސް ހިއްސާކުރައްވާފައި ވެއެވެ. ޗިކާގޯ ގެ ދެކުނުގެ ސަރަހައްދަކަށް އުފަންވެވަޑައިގެންފައި މިޝޭލް އޮބާމާ ސުކޫލް ދައުރުގައި ކިޔެވުމަށް އިސްކަންދިނުމާއެކު މޮޅު ކުއްޖަކަށް ވުމަށް ގަދައަޅާ މަސައްކަތް ކުރެއްވި ދުވަސްތަކާއި އެ ދުވަސްވަރު މަންމަ ގޭގައި އިނދެ ކިޔަވަން މިޝޭލްއަށް ދެއްވި ހިތްވަރަށް މި ފޮތުގައި އަލިއަޅުވާލާފައި ވެއެވެ. މިދުވަސްވަރުގައި އާއިލީ ގުޅުމުގެ ވަރުގަދަކަމާއި އެންމެ ކުޑައިރުވެސް ކާމިޔާބަކީ ގަދައަޅާ މަސައްކަތް ކުރުމުގެ ނަތީޖާ ކަމުގެ ވިސްނުން އަށަގަންނުވަން މައިންބަފައިން ކުރި މަސައްކަތުގެ ވާހަކަތަށް ހިއްސާ ކޮށްފައިވެއެވެ.\nޔުނިވާސިޓީ ދައުރު ލޯ އިހުތިޔާރު ކުރުން\nހައި ސުކޫލްގައި ޕްރިންސްޓަން ޔުނިވާސިޓީއަށް ވަޑައިގަތުމުގެ އަޒުމް ޓީޗަރަކާ ހިއްސާ ކުރެއްވުމުން އެއީ މާ ބޮޑު އަޒުމެއް ކަމަށް ވިދާޅުވި ކަމުގައިވިޔަސް، ހިއްވަރާއި މަސައްކަތުން ހައިސުކޫލް ނިންމެވިއެވެ. މިގޮތުން ކޮންމެ ދުވަހަކު ތިން ގަޑި އިރުގެ ބަސްދަތުރެއްގައި ސްކޫލަށް ވަޑައިގަތުމާއި، ސްކޫލުގައި ރަނގަޅު ނަތީޖާ ހޯއްދަވައި ޕްރިންސްޓަން ޔުނިވާސިޓީން ފަސްޓް ޑިގްރީ ހާސިލް ކުރައްވައިގެން ހާވަޑް ޔުނިވާސިޓީއިން ލޯ ޑިގްރީ ހޯއްދެވި ގޮތުގެ ތަފުސީލްތައް ފޮތުގައި ހިމަނާފައި ވެއެވެ.\nއަދި އެފްރިކާ ނަސްލުގެ އަންހެނަކަށްވެ ހުންނަވައި އެ ޔުނިވާސިޓީ ގައި މި ފަދަ ފުރުސަތެއް ލިބިވަޑައިގެންނެވުމޖުން ކުރެއްވި ތަޖުރިބާތައްވެސް ފޮތުގައި ހިއްސާކޮށްފައި ވެއެވެ.\nއޮބާމާއި ކައިވެނި ބައްލަވައިގަތުމާއި އާއިލާ ފެއްޓެވުން\nހާވާޑް އިން ލޯ ޑިގްރީ ނެންގެވުމަށް ފަހު އަނބުރާ ޗިކާގޯއަށް ވަޑައިގެން ލޯ ފާމަކާއި ގުޅިވަޑައިގެންނެވި ވާހަކަތައް ހިއްސާ ކުރައްވާފައި ވާއިރު އޮބާމާ އާއި ފުރަތަމަ ބައްދަލުވެ ވަޑައިގެންނެވުނު ގޮތާއި ކައިވެނި ބައްލަވައިގަން އާއިލާއެއް ފެއްޓެވުމަށް ސިއްހީ ގޮތުން އެހީތެރިކަން ހޯއްދަވާ އައިވީއެފް ދެ ފަހަރަށް ހެއްދެވި ވާހަކަވެސް ބިކަމިންއަށް އެކަމަނާ ހިއްސާ ކުރައްވާފައި ވެއެވެ.\nބޭފުޅުން ތުއްޕުޅު އިރު އޮބާމާ ގެއަށް ވަޑައިގަންނަންދެން އިންތިޒާރުގައި ތިއްބެވި ނަމަވެސް ފަހަކަށް އައިސް އަބަދުވެސް ރޭގަނޑުގެ ފަރިއްކޮޅު ކުދިންނާއެކު ވަގުތު ހޭދަ ކުރައްވަން އޮބާމާއަށް ދަންނަވާފައިވާނެ ކަމުގައި ވެސް އެކަމަނާ ފޮތަށް ވިދާޅުވެފައިވެ އެވެ.\nފަސްޓް ލޭޑީއަކަށް ވެވަޑައިގަތުން\nމިޝޭލް އޮބާމާ އެމެރިކާގެ ފަސްޓް ލޭޑީ އަކަށް ވެވަޑައިގަތުމާއެކު އިސްތަށިފުޅުގައި އެޅުނު ޒިންމާތަށް އެތައް ގުނައެއް އިތުރުވެގެންދިޔަ ވާހަކަތަށް ސާފުކޮށް ދެއްވާފައި ވާއިރު ދަރިކަނބަލުންގެ ސްކޫލް އިވެންޓްތަކުގެ ސެކިއުރިޓީން ފެށިގެން އިނގިރޭސި ރާނީ ކްއީން އެލިޒަބެތާއި ބައްދަލުވެވަޑައިގަތުމާއި، ސައުތް އެފްރިކާގެ ކުރީގެ ރައީސް ނެލްސަން މަންޑޭލާ އާއި ބައްދަލުވެވަޑައިގަތުމުގެ ވާހަކަތަށް ހިމެނެ އެވެ.\nފަސްޓްލޭޑީގެ ވަޒީފާއަކީ ރަސްމީ ވަޒީފާއެއް ނޫން ކަމުގައިވިޔަސް މީޑިއާގެ ލޯ އެކަމަނާ އަޅުއްވާ ކޮންމެ ފިޔަވަޅަކަށް ހުއްޓޭކަން ދެނެ ވަޑައިގެން ހެދުން އެޅުއްވުމުގެ ވައްޓަފާޅި ބެހައްޓެވި ގޮތުން ފެށިގެން މުޖުތަމައުގެ ކަންކަން އިސްލާހު ކުރަން ކުރެއްވި ގިނަ ކޮމިއުނިޓީ ހިދުމަތްތަކުގެ ވާހަކަތަކާއި ތަޖުރިބާތައް އެ ފޮތުގައި ވެއެވެ.\nއެކަމަނާގެ ހަރަކާތްތެރިވުން އިތުރު ކުރެއްވުމަށް ހިންގި "ލެޓްސްމޫވް" ކެމްޕެއިނާއި ދުޅަހެޔޮ ސިއްހަތަށް އާއްމުން ހޭލުންތެރިކުރުމަށް ކުރެއްވި މަސައްކަތްތަކުގެ ވާހަކަތަކާއެކު ވައިޓް ހައުސްގައި ކުޑަވަރެއްގެ ދަނޑެއް ހައްދަން ސުކޫލް ކުދިން ބައިވެރިކުރުމާއި ދުޅަހެޔޮ ކާނާ ކެއުމަށާއި، ޖަންކުފުޑުން ދުރުވުމަށް ކުދިންނަށާއި މުޅި އެމެރިކާ ހޭލުންތެރި ކުރަން ކުރެއްވި މަސައްކަތްތަކާއި ހިންގެވި ކާމިޔާބު ހަރަކާތްތަކުގެ ވާހަކަތައް ވަނީ ގުޅުވާލައި ދެއްވާފަ އެވެ. އަދި އަންހެންކުދިންގެ ތައުލީމަށް ހިއްވަރު ދެއްވައި ކުރެއްވި މަސައްކަތްތަކުގެ ވާހަކަތަށް ވެސް އޭގެ ތެރެއަށް ވައްދާފައި ވެއެވެ.\nމިހާރުގެ ސާދާ ދިރިއުޅުއްވުން\nވައިޓްހައުސްގައި ދިރިއުޅުމަށްފަހު އަނބުރާ އަމިއްލަ ގެކޮޅަށް ބަދަލުވެވަޑައިގެން، އަމިއްލަފުޅަށް ޗީޒް ޓޯސްޓެއް ތައްޔާރުކޮށްލެވުމުގެ އުފާ ހާސިލް ކުރެއްވޭ ވާހަކަ ހިއްސާކޮށްފައި އޮތުމުން ސާދާ ދިރުއުޅުމަށް އެކަމަނާ ލޯބި ކުރައްވާ މިންވަރު އެނގެ އެވެ.\nމި ފޮތް ހޯދާލައިގެން ކިޔާށެވެ. މިއީ ގަދަ އަޅައި މަސައްކަތް ކުރުމަށާއި، ތައުލީމުގެ މުހިއްމުކަމާއި، އަޒުމް ކަނޑައެޅުމުގެ މުހިއްމުކަމާއި، ދިމާވެދާނެ ކޮންމެ ގޮންޖެހުމަށް ނުވަތަ ޗެލެންޖަކަށް ތައްޔާރުވުމުގެ އިތުރުން މިފަދަ ޗެލެންޖަކާއި އެންމެ ޑިޕްލޮމެޓިކް ގޮތަކަށް ޑީލްކުރަން ދަސްވާނެ އެވެ. މުޅި ފޮތް ކިޔައިފި ނަމަ އެތަކެއް އިބުރަތްތަކެއް ހާސިލްކުރެވޭނެ އެވެ.\nމި ފޮތް ލިޔެފައިވާ ގޮތުން، ފޮތްކިޔަން ޝައުގުވެރިވާ ފަރާތްތައް މި ފޮތުގެ ތެރެއަށް ގެއްލިގެން ދާނެ އެވެ.


Kulhudhuffushi Online - mi hafthaa nimumuge kurin4airport alhan contractoraai havaalu kuraanan: Raees\nހަތަރު އެއާޕޯޓެއް ގާއިމްކުރަން މިހަފްތާ ނިމުމުގެ ކުރިން ހަވާލުކުރާނަން: ރައީސް\nއަބްދުލް ވާހިދު ޙަސަން -7މަސް ކުރިން - 29 މެއި 2018\nރައީސް ޔާމިން ކުޅުދުއްފުއްޓަށް ކުރެއްވި ދަތުރުފުޅެއްގެ ތެރެއިން--\nރާއްޖޭގެ އެކި ސަރަހައްދުތަކުގައި ގާއިމްކުރާ ހަތަރު އެއާޕޯޓެއް އެޅުމަށް މިހަފްތާ ނިމުމުގެ ކުރިން ކޮންޓްރެކްޓަރާ ހަވާލުކުރާނެ ކަމަށް ރައީސުލް ޖުމްހޫރިއްޔާ އަބުދުﷲ ޔާމީން ވިދާޅުވެއްޖެ އެވެ.\nޕީޕީއެމްއާ އަލަށް ގުޅުނު މެމްބަރުންތަކެއްގެ ފޯމުތައް ހަވާލުކުރުމަށް އެޕާޓީގެ އޮފީހުގައި ރޭ ބޭއްވި ރަސްމިއްޔާތުގައި ވާހަކަދައްކަވަމުން ރައީސުލް ޖުމްހޫރިއްޔާ އަބުދުﷲ ޔާމީން ވިދާޅުވީ މިހަފްތާ ތެރޭގައި ރާއްޖޭގެ އެކި ހިސާބުތަކުގައި ހަތަރު އެއާޕޯޓެއް އެޅުމަށްޓަކާ ކޮންޓްރެކްޓަރާ ހަވާލުކުރާނެ ކަމަށާއި އެމަޝްރޫއުތައް ހަވާލުކުރަނީ އެކަން ކުރާނެ ފައިސާ ދައުލަތުގައި ހުރެގެން ކަމަށްވެސް ރައީސް ވިދާޅުވި އެވެ.\n“މިހަފްތާގައި ކުރިއަށް މިއޮތް ދެ ތިން ދުވަސް ތެރޭގައި އެއާޕޯޓްތައް އަޅަން ހަވާލުކުރާނަން، އަޅުގަނޑަށް ހީވަނީ މާދަމާ މިނިސްޓަރު ޒަމީރު އެއް މަސައްކަތް ފައްޓަވާނެ ހެން.” ރައީސް ވިދާޅުވި އެވެ.\nރައީސް ވިދާޅުވީ މިހަތަރު އެއާޕޯޓް ހެދިގެންދިއުމަކީ ހަމައެކަނި ރައްޔިތުންގެ ދަތުރުފަތުރަށް އަންނަ ފަސޭހައެއް ނޫންކަމަށާއި މިއީ ހަމަ އިގްތިސާދީ ވިސްނުމާއި ރާއްޖެ ތަރައްގީކުރުމަށްކުރާ ހިންގާ މަޝްރޫއުތައް ކަމަށެވެ. އަދި ވަކި ހާއްސަކޮށް މާލެއާ ވަކިން މިއޮންނަ ރާއްޖެތެރެ ތަރައްގީކުރުމަށް ކުރާ މަސައްކަތް ކަމަށް ރައީސް ވިދާޅުވި އެވެ.\nމިމަޝްރޫއުތަކުގެ ސަބަބުން އެރަށްރަށުގެ ޒުވާނުންނަށް އެތަންތާގައި ތިބެގެން ވަޒީފާ އަދާކުރުމުގެ ފުރުސަތު އިތުރުވެގެންދާނެކަމަށެވެ. ރައީސް ވިދާޅުވީ މުޅި ރާއްޖެއަށް ފަތުރުވެރިކަން ފެތުރެން ޖެހޭ ކަމަށާއި ވެލާނާ އެއާޕޯޓްގައި އަލަށް ތަރައްގީކުރަން ހިންގާ މަޝްރޫއުތައް ނިމުމުން އެތަށް މިލިއަން ފަތުރުވެރިންނެއް ރާއްޖެ އަންނާނެ ކަމަށެވެ. އެފަތުރުވެރިން ހަމައެކަނި ތިބޭނީ މާލޭ ސަރަހައްދުގެ ރިސޯޓްތަކަކު ނޫން ކަމަށާއި ރާއްޖޭގެ އެކި ސަރަހައްދުތަކުގައި ކަމަށެވެ.\nރައީސް ވިދާޅުވީ އެއާޕޯޓްތައް ހުޅުވިގެން ދިއުމުން ތަފާސް ހިސާބުތައް ދައްކާގޮތުގައި 70 އެތަށް ހާސް އާ ވަޒީފާތަކެއް އުފެދިގެންދާނެ ކަމަށެވެ.\nދަތިނުވެ ކުޅުދުއްފުށީގެ ގޭބިސީތަކަށް ގޭސް ފޯރުކޮށްދެވޭނެ: ސޭމް\nކުޅުދުއްފުށީގައި ދަމު ނަމާދުކުރާނީ ހުކުރު މިސްކިތާއި ޖަމާޢަތު މިސްކިތުގަ


Allah Subhanahu Wa Tha'alage Hadrathuga Ehme Heyo Vegenva Dhuvasthakaky Hajju Mahuge Furathama 10 ehge Dhuvasthah: Sheikh Aneel | Dhiislam\nﷲ ސުބްޙަނަހޫ ވަތަޢާލާގެ ޙަޟްރަތުގައި އެއްމެ ހެޔޮ ދުވަސްތަކަކީ ޙައްޖު މަހުގެ ފުރަތަމަ ދިހައެއްގެ ދުވަސްތައްކަމަށް ޝައިޚު އަނީލު ވިދާޅުވެއްޖެއެވެ.\nއައްޝައިޚު މުޙައްމަދު އަނީލު މިހެން ވިދާޅުވެފައިވަނީ ޤިބްލަ ޙައްޖު އެންޑް ޢުމުރާއިން ރޭގައި ބާއްވަވާފައިވާ ދަރުސެއްގައި، "މިފުރުޞަތު ނަގާނުލައްވާ: މިމައުޟޫޢަށް ވާހަކަފުޅު ދައްކަވަމުންނެވެ.\nޝައިޚު ވިދާޅުވެފައިވާ ގޮތުގައި އަހަރުގެ ތެރޭގެ ދުވަސްތަކުގެ ތެރެއިން، އެއްބައި ދުވަސްތައް އަނެއްބައި ދުވަސްތައް މާތް ކުރެއްވުމަކީ އެކަލާނގެ އަޅުތަކުންނަށް ދެއްވަވާފައިވާ ނިޢުމަތްތަކުގެ ތެރެއިން ނިޢުމަތެކެވެ. މިގޮތުން އެއްމެ ހެޔޮ ދުވަސްތަކުގެ ގޮތުގައި ޙައްޖު މަހުގެ ފުރަތަމަ 10 އެއް ލައްވަވާފައިވާއިރު، މި ދިހަ ދުވަހުގެ ތެރެއިންވެސް ޙައްޖު މަހުގެ9ވަނަ ދުވަސް (ޢަރަފާތް ދުވަސް) ޚާއްޞަ ކުރައްވާފައިވާ ކަމަށްވެސް ޝައިޚު ވިދާޅުވެފައިވެއެވެ.\n"އެއީ އެދުވަހަކަށް އިރުއަރާ އޮއްސޭ ދުވަސްތަކުގެ ތެރެއިން އެއްމެ މާތް ދުވަސް. އެއީ އެދުވަހެއްގައި ﷲ ސުބްޙަނަހޫ ވަތަޢާލާ އެއިލާހުގެ އަޅުތަކުންގެ ތެރެއިން ނަރަކަ ވާޖިބުވެފައިވާ އަޅުންތަކެއް އެއްމެ ގިނައިން، އެއްދުވަހެއްގައި (އެނަރަކައިން) މިންޖު ކުރައްވާ ދުވަސް. އެއީ ﷲ ސުބްޙާނަހޫ ވަތަޢާލާގެ ޙަޟްރަތުން އަޅުތަކުންނާއި މެދު ފަޚުރުވެވޮޑީގެންނެވުމަށްޓަކައި، އެކަލާނގެ އަޅުތަކުންނާއި ކުއްތަންވެވޮޑިގެންވާ ދުވަސް." ޝައިޚު ވިދާޅުވެފައިވެއެވެ.\nޝައިޚު އިތުރަށް ވިދާޅުވެފައިވާ ގޮތުގައި މާތް ނަބިއްޔާ ޞައްލަ ﷲ ޢަލައިހި ވަސައްލަމްގެ ޙަދީޘުގައި ޢަރަފާތް ދުވަހުގެ ދުޢާއަކީ އެއްމެ މާތްވެގެންވާ ދުޢާކަމަށްވެސް ބަޔާންވެގެންވާ ކަމަށް ވިދާޅުވެފައިވެއެވެ.\nޝައިޚުގެ ވާހަކަފުޅުގައި ވިދާޅުވެފައިވާ ގޮތުގައި ޢަރަފާތް ބިމަށް ދިޔުމުގެ ނިޢުމަތް ނުލިބުނު ކަމުގައި ވިޔަސް، އެދުވަހުގެ މާތްކަމުން މުސްލިމުން މަޙްރޫމު ނުވުމުގެ ގޮތުން، މާތް ނަބިއްޔާ ޞައްލަ ﷲ ޢަލައިހި ވަސައްލަމް އުންގަންނަވާދެއްވާފައިވަނީ އެދުވަހު ރޯދަ ހިފުމަށް ކަމަށެވެ. އަދި ހަމަ އެފަދައިން، ޙައްޖު ދުވަހު ތަކުބީރު ކިޔުމާއި، ތަހުލީލު ކިޔުމާއި، ތަޙްމީދު ކުރުމަށް ޝައިޚުވަނީ ބާރުއަޅުއްވާފައެވެ. އަދި ގާތްތިމާގެ ރަޙްމަތްތެރިންނަށް، ޙައްޖު މަހުގެ ރޯދައިގެ މާތްކަން އުންގަންނާދީ، އެމަޢުލޫމާތު ފޯރުކޮށްދީގެން، އެކަމުގެ ޘަވާބާއި ދަރުމަ ހޯދުމަށްވެސް ޝައިޚުގެ ވާހަކަފުޅުގައިވަނީ ހިތްވަރުދެއްވާފައެވެ.\nމިދަރުސް އަޑުއެއްސެވުމަށް މިލިންކަށް ވަންނަވާ!


Sarukaaruge amaazakee viyafaariverinnaa gulhigen eh amaazakah masahkkai kurun: Minister Fayyaz - One Online\n''ބިޒުނަސް ކޮންވެންޝަން 2019'' ގައި ބައިވެރިވި ދިރާގުގެ އިސް ބޭފުޅުންނާއި މިނިސްޓަރު ފައްޔާޒުބައްދަލުކުރައްވަނީ --- ފޮޓޯ/ އިކޮނޮމިކް މިނިސްޓްރީ\nސަރުކާރުގެ އަމާޒަކީ ވިޔަފާރިވެރިންނާ ގުޅިގެން އެއް އަމާޒަކަށް މަސައްކަތް ކުރުން: މިނިސްޓަރު ފައްޔާޒް\nސަރުކާރުގެ އަމާޒަކީ ވިޔަފާރިވެރިންނާ ގުޅިގެން އެއް އަމާޒަކަށް މަސައްކަތް ކުރުން ކަމަށް މިނިސްޓަރ އޮފް އިކޮނޮމިކް ޑިވެލޮޕްމެންޓް ފައްޔާޒް އިސްމާއީލް ވިދާޅުވެއްޖެ އެވެ.\nމިނިސްޓަރު ފައްޔާޒް މިހެން ވިދާޅުވީ ވިޔަފާރިތަކަށް ހުރި ގޮންޖެހުންތަކާ ގުޅޭގޮތުން މަޝްވަރާކުރުމަށް ދަރުބާރުގޭގައި މިއަދު ފެށި ކޮންވެންޝަން ފަށްޓަވައިދެއްވުމުގެ ގޮތުން ވާހަކަދައްކަވަމުންނެވެ.\n''ބިޒުނަސް ކޮންވެންޝަން 2019'' ގެ އެންމެ މުހިންމު އެއް ބޭނުމަކީ ސަރުކާރާއި ވިޔަފާރިވެރީން ގުޅިގެން ތައްޔާރުކުރާ މައުލޫމާތު ކަރުދާހުގައިވާ ކަންކަމަށް އަމަލީ ސިފައެއް ގެނައުން ކަމަށް އިކޮނޮމިކް މިނިސްޓަރު ވިދާޅުވެއްޖެއެވެ.\nމިނިސްޓަރު ފައްޔާޒް ވިދާޅުވީ ވިޔަފާރިވެރީންނަށް ހުރި ގޮންޖެހުންތަކުގެ ވާހަކަ ދެއްކުމަށް ކޮންވެންޝަނުގައި އެއްވެސް ހުރަހެއް ނޯންނާނެ ކަމަށާއި، ދައްކާ ވާހަކައެއްގެ ސަބަބުން އިތުރު ދައްޗެއް ކުރިމަތި ނުވާނެ ކަމަށެވެ.\nކޮންވެންޝަނުގެ ބަައިވެރީން އުއްމީދު ކުރެއްވި ވަރަށްވުރެ މަދުކަން ފާހަގަ ކުރައްވައި މިނިސްޓަރު ވަނީ ކަންކަން ހައްލު ކުރުމަށް ހުރިހާ ފަރާތްތައް ގުޅިގެން މަސައްކަތް ކުރުމުގެ މުހިއްމުކަން ފާހަގަ ކުރައްވައިފައެވެ.\nމިނިސްޓަރު ފައްޔާޒު ވިދާޅުވި ގޮތުގައި ކޮންވެންޝަނުގެ އެއް މަގުސަދަކީ އިގުތިސޯދަށް ހުރި ގޮންޖެހުންތަކާއި ގުޅޭ ގޮތުން ސީދާ ވިޔަފާރިވެރިންނާއި ވާހަކަ ދައްކައިގެން ހައްލު ހޯދުމެވެ.\nއިކޮނޮމިކް މިނިސްޓްރީން ދެދުވަހުގެ މުއްދަތަށް ކުރިޔަށް ގެންދާ ބިޒްނަސް ކޮންވެންޝަނުގައި ވިޔަފާރިވެރިންނަށް ނެޓްވޯކިން ސެޝަންތަކާއި ޕްރެޒެންޓޭޝަންތަކާއި ގްރޫޕް ޑިސްކަޝަންތައް ކުރިއަށްގެންދާނެ އެވެ.\nއޭގެ ތެރޭގައި ކުދި އަދި މެދުފަންތީގެ ވިޔަފާރިތަކާ ގުޅޭ މައުލޫމާތު ދިނުމާއި ވިޔަފާރިއާއި ޓެކްނޮލޮޖީއާއި އައިސީޓީ ދާއިރާއިން ރާއްޖޭގައި ހުރި ފުރުސަތުތަކާއި ކާނާގެ ބާވަތްތައް އެތެރެކުރާ ފަރާތްތަކަށް ހުރި މައްސަލަތަކާ ގުޅޭ ގޮތުން ހާއްސަ ޕްރެޒެންޓޭޝަންތައް ދިނުމަށް ވަނީ ހަމަޖެހިފައެވެ.


Adeebge Bandhaai Medhu Gotheh Ninmmumah Miadhu Haveeru Court Ah Gendhanee - Vaguthu\nއަދީބުގެ ބަންދާއި މެދު ގޮތެއް ނިންމުމަށް މިއަދު ހަވީރު ކޯޓަށް ގެންދަނީ\nޓަގު ބޯޓެއްގައި ރާއްޖެއިން ފިލައިގެން އިންޑިއާއަށް ދަތުރުކުރަމުން ދަނިކޮށް ހިފަހެއްޓި ކުރީގެ ނައިބު ރައީސް އަހުމަދު އަދީބުގެ ބަންދުގެ މުއްދަތު ޖެހުން މިއަދު6ޖަހާއިރަށް ކްރިމިނަލް ކޯޓުގައި ތާވަލްކޮށްފިއެވެ.\nއަދީބުގެ ބަންދާއި މެދު ގޮތެއް ނިންމުމަށް ރޭ ކްރިމިނަލް ކޯޓަށް ގެންދިއުމުން މިނިވަންކޮށްފައި ވަނިކޮށް އަނެއްކާ ހައްޔަރުކޮށްފައި ވަނީ މިއަދު ހެނދުނުއެވެ.\nދައުލަތުން ކޯޓުގައި އެދޭނީ އަދީބުގެ މުއްދަތު އިތުރުކޮށް މައްސަލަ ކުރިއަށްގެންދިއުމަށެވެ.\nފުލުހުން އޭނާ ހައްޔަރުކޮށްގެން ދޫނިދޫއަށް ގެންގޮސްފައި ވަނީ، ޖިނާއީ މައްސަލައެއްގައި ކޯޓަށް ހާޒިރުވެ ހެކިބަސް ދިނުމަށް އެއްބަސްވުމެއްގައި ސޮއިކޮށްފައި ވަނިކޮށް ސުޕްރީމް ކޯޓުގެ އަމުރާއި ޚިލާފަށް ރާއްޖެއިން ބޭރަށް ފިލައިގެން ދިޔަކަމަށް ބުނެއެވެ. ރޭ އަދީބު ހައްޔަރުކޮށްގެން ބަންދުގެ މުއްދަތު ޖެހުމަށް ކްރިމިނަލް ކޯޓަށް ގެންދިޔައީވެސް މި ތުހުމަތުގައެވެ.\nނަމަވެސް އޭނާ ހައްޔަރު ކުރީ ބައިނަލްއަގުވާމީ ގާނޫނުތަކާއި ޚިލާފަށް ކަމަށް ދައުލަތުންވެސް އެއްބަސްވުމާއި ގުޅިގެން ކްރިމިނަލް ކޯޓުން ރޭ ވަނީ އޭނާ މިނިވަން ކޮށްފައެވެ.\nޖިނާއީ އިޖުރާއަތުގެ ގާނޫނު ބުނާ ގޮތުން މީހަކު ހައްޔަރު ކޮށްފިނަމަ އޭނާގެ ބަންދާއިމެދު ގޮތެއް ކަނޑައެޅުމަށް ހައްޔަރުކުރާތާ 24 ގަޑިއިރުގެ ތެރޭގައި ގާޒީއެއްގެ ކުރިމައްޗަށް ގެންނަން ޖެހޭނެއެވެ.\nއޮގަސްޓް 5, 2019 17:38\nއަދީބު ވެއްޖެއެއްނު ވަގު ފައިސާއިން މިލިއަނުން ނެގި މި ސަރުކާރުގެ ބޮޑުންގެ ނަމާ މަޖްލިސް މެމްބަރުންގެ ނަންތައް ހާމަ ކުރަން؟ ރައްޔިތުންނަށް އެގެންޖެހޭ އެބަ މި އެމްޑީޕީގެ ފެންވަރު! ހުސް ވަގުން! ރައީސް ޔާމިނަށް އެއްޗެތިގޮވަން ލަދުހަޔާތް ކޮބާ؟


ދިވެހި ރައްޔިތުންގެ ޑިމޮކްރެޓިކް ޕާޓީގެ މެމްބަރުން ފޮހެލާ ނެތިކޮށްލަންޖެހޭ ބައެއް ކަމަށް ރައްޔިތުންގެ މަޖިލީހުގެ ހޯރަފުށި ދާއިރާގެ މެންބަރު މުހައްމަދު އިސްމާޢީލް ބުނި ބުނުން ކުއްވެރިކުރުން\nމ. ކުނޫޒު، މާލެ،\n10 އޮކްޓޯބަރ 2017 ވީ އަންގާރަ ދުވަހު އޮތް ރައްޔިތުންގެ މަޖިލިހުގު ޖަލްސާގައި ރައްޔިތުންގެ މަޖިލީހުގެ ހޯރަފުށީ ދާއިރާގެ މެމްބަރު މުޙައްމަދު އިސްމާޢިލް ގެ ވާހަކަފުޅުގައި، ދިވެހި ރައްޔިތުންގެ ޑިމޮކްރެޓިކް ޕާޓީގެ މެމްބަރުން ފޮހެލާ ނެތިކޮށްލަންޖެހޭ ބައެއް ކަމަށްބުނި ބުނުމަކީ ބިރުވެރި އިންޒާރެއްގެ ގޮތުގައި މިޕާޓީއިން ދެކޭހިނދު، މުޙައްމަދު އިސްމާޢީލުގެ މި ޢަމަލު އެންމެ ހަރުކަށި އިބާރާތުން ކުށްވެރި ކުރަމެވެ.\nރައްޔިތުންގެ މަޖިލީހުގެ މެމްބަރުންނަށް ލިބިދޭ އިމްތިޔާޒްތަކުގެ ބޭނުން ނަހަމަ ގޮތުގައި ބޭނުންކޮށްގެން، މަޖިލީހުގެ ޖަލްސާއެއްގައި ޓެރަރިޒަމްގެ ޢަމަލުތައް ހިންގުމަށް ހިތްވަރުލިބޭގޮތަށް، ދިވެހި ރައްޔިތުންނާމެދު ޢަމަލު ކުރަން ގޮވާލި ގޮވާލުމަކީ ރައްޔިތުންގެ މަންދޫބެއްގެ ފަރާތުން ފެނިގެންވާނެ، އަދި ބަލައިގަނެވޭނެ ޢަމަލެއްނޫނެވެ.\nމަޖިލީހުގެ ޖަލްސާ ތަކަކީ ރާއްޖޭގެ ޓީވީ ޗެނަލްތައް މެދުވެރިކޮށް ދިވެހިރައްޔިތުން ވަގުތުން ބަލަމުންދާ ޖަލަސާތަކަކަށްވެފައި، އެރައްޔިތުން އިންތިޚާބު ކޮށްފައިވާ ރައްޔިތުންގެ މަންދޫބަކު ފާޅުކަންބޮޑުގޮތެއްގައި ގޮވާލި މިނޭއްގާނީ ގޮވާލުމަކީ އަނިޔާވެރިކަމަށް ހިތްވަރުލިބިދޭ ވަރަށް ދަށުދަރަޖައިގެ ޢަމަލެއްކަމަށް ވީހިނދު، މި ފަދަ ނޭއްގާނީ އަނިޔާއިން ދިވެހިރައްޔިތުން ހިމާޔަތްކޮށްދީ ރައްކާތެރިކޮށްދިނުމަކީ ސަލާމަތީ ޚިދުމަތްތަކުން ކުރައްވަން ޖެހޭނެ ކަމެއްކަމުގައި މިޕާޓީން ދެކެމެވެ. އަދި މިފަދަ ނާތަހުޒީބު ޢަމަލުތައް އިޞްލާޙު ކުރެއްވުމަށް ކުރެވެން ހުރި ހުރިހާ މަސައްކަތްތަކެއް ކުރެއްވުމަށް ރައްޔިތުންގެ މަޖިލީހަށާއި ދަޢުލަތުގެ ކަމާބެހޭ މުއައްޞަސާތަކަށް މި ޕާޓީން އިލްތިމާސް ކުރަމެވެ.


New Dhivehi Observer | ބާޣީ ވަހީދު އެބުނާ ނުވަދިހަ ޕަސެންޓް މީހުން ތިބީ ކޮންތާކު؟ އެމް ޑީ ޕީގެ ރިޔާސީ ކެންޑިޑޭޓްއަކަށް ހަމައެކަނި މުޙައްމަދު ނަޝީދު އަށް 31000 އަށް ވުރެ ގިނަ ވޯޓު ލިބިއްޖެ!\nEnglish\tބާޣީ ވަހީދު އެބުނާ ނުވަދިހަ ޕަސެންޓް މީހުން ތިބީ ކޮންތާކު؟ އެމް ޑީ ޕީގެ ރިޔާސީ ކެންޑިޑޭޓްއަކަށް ހަމައެކަނި މުޙައްމަދު ނަޝީދު އަށް 31000 އަށް ވުރެ ގިނަ ވޯޓު ލިބިއްޖެ! 17 ޖޫން 2012 22:12 |0ކޮމެންޓް ރާއްޖޭގައި މިވަގުތު ބާޣީ ސަރުކާރު ހިންގުމާއި ހަވާލުވެގެން އުޅޭ ޕާޓީ ތަކުގެ ތެރެއިން އެއްމެ މީހުން ގިނަ ކަމަށް ބުނާ ހަތަރު ޕާޓީކަމަށްވާ ޖުމްހޫރީ ޕާޓީ، ގައުމީ އިއްތިހާދު ޕާޓީ، ގައުމީ ޕާޓީ އަދި ޕީޕިއެމްގެ ޖުމްލަ މެމްބަރުންގެ އަދަދަށް ވުރެ އެމްޑީޕީގެ ރިޔާސީ ކެންޑިޑޭޓަކަށް ތަނަވަސް އަޤްލަބިއްޔަތަކުން ހޮވިވަޑައިގެންފައިވާ މުޙަންމަދު ނަޝީދަށް ލިބިވަޑައިގެންފައިވާ ވޯޓުގެ އަދަދު ގިނަ ކަމަށް އެމްޑީޕީގެ އިންތިޚާބާއި ބެހޭ ކޮމިޓީގެ މުގައްރިރު އިބްރާހީމް ވަހީދު ވިދާޅުވެއްޖެއެވެ.\nއެހެންކަމުން މިއަދު ހަވީރު އެމްޑީޕީ އޮފީހުގައި ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަމުން އިބްރާހީމް ވަހީދު އިންތިހާބުގެ ނަތީޖާއާއި ބެހޭގޮތުން ވާހަކަ ދެއްކިއެވެ. “މިއަދުގެ ހަގީގަތަށް ބަލާ އިރު، ޖުމްހޫރީ ޕާޓީއާއި ގައުމީ ޕާޓީއާއި ގައުމީ އިއްތިހާދު ޕާޓީ އަދި ޕީޕީއެމްގެ ޖުމްލަ މެމްބަރުންގެ އަދަދަށް ވުރެ ގިނަ ހަމައެކަނި އަޅުގަނޑުމެންގެ ރިޔާސީ ކެންޑިޑޭޓަށް ވޯޓު ލިބިފައިވާ އަދަދު، މިދާ ވަރަށް ދަންޏާ އަޅުގަނޑުމެންނަށް ވަރަށް ޔަގީން ފުރަތަމަ ބުރުން އިންތިހާބު ކާމިޔާބު ކުރާނެކަން” އިބްރާހީމް ވަހީދު ދެންނެވިއެވެ. އެމްޑީޕީގެ އިންތިޚާބުގެ އެންމެ ފަހުގެ ނަތީޖާ ދައްކާ ގޮތުން މިހާރުވަނީ 258 ވޯޓު ފޮށި ގުނާ ނިމިފައެވެ. އަދި މިފޮށިތަކުގެ ވަގުތީ ނަތީޖާ ދައްކާގޮތުގައި ރައީސް ނަޝީދުއަށް ވަނީ 31798 ވޯޓް ލިބިފައި ކަމަށް އެން ޑީ އޯއަށް މައުލޫމާތު ލިބިފައި ވެއެވެ.\n0 ކިޔުންތެރިންގެ ޚިޔާލު\tއައިޝް| Reply\nJune 18, 2012 at 1:29 pm\tމަރުހަބާ ރައީސް ނަޝީދު.\nJune 18, 2012 at 1:21 pm\tމަރުހަބާ ރައީސް ނަޝީދު،، ކުރިއަށް ވަޑަަައިގަންނަވާ، މަނިކުފާނު ދިވެހިން ނަށްޓަކާ ތިކުރާމަސައްކަތަށް މާތްރަސްކަލާނގެ ބަރަކާތް ލަށްވާާނެ.\nJune 18, 2012 at 8:51 am\tސާބަހޭ ރައީސް ނަޝީދު. މަ ނަޝީދަށް ވޯޓުދެނީ ނަޝީދު ރީތިކަމުން.\nJune 18, 2012 at 7:39 am\tމަރްހަބާ ހިތްތަކުގެ ރަސްގެފާން……..\nJune 18, 2012 at 2:28 am\tsaabahey raees nasheed. iraadha kurevviyya kaamiyaabu vaane ޝިމާލް Reply\nJune 17, 2012 at 9:20 pm\tމިގައުމު ގެ ރައްޔިތުންގެ ހިތްތަކުގެ ބަތަލަކީ ރައީސް ނަޝީދު ….މަރުހަބާ ،މަރުހަބާ ރައީސް ނަޝީދު……………


Gelley passport ge mauloomaath interpol gai himananee!\nގެއްލޭ ޕާސްޕޯޓުތަކުގެ މަޢުލޫމާތު އިންޓަޕޯލްގައި ހިމަނަނީ\nގެއްލޭ ޕާސްޕޯޓާއި ވަގަށްނަގާ ޕާސްޕޯޓް ނުވަތަ އެހެނިހެން ސަބަބުތަކާހުރެ ކެންސަލްކުރާ ޕާސްޕޯޓުގެ މަޢުލޫމާތު އިންޓަޕޯލްގައި ހިމެނުމަށް ނިންމާފައިވާކަމަށް މޯލްޑިވްސް އިމިގްރޭޝަނުން ހާމަކޮށްފިއެވެ. މިގޮތަށް ނިންމާފައިވަނީ ގެއްލޭ އަދި ވަގަށް ނަގަ ޕާސްޕޯޓް ބޭނުންކޮށްގެން ކުރާ ކުށްތައް ހުޓުވުމަށްޓަކައި، މި މަޢުލޫމާތު އިންޓަޕޯލް މެދުވެރިކޮށް އެހެން ޤައުމުތަކުގެ އިމިގްރޭޝަންގެ ސަމާލުކަމަށް ގެނައުމަށެވެ.\nއިންޓަރޕޯލާއި ދިވެހި ސަރުކާރާ ދެމެދު ވެފައިވާ އެއްބަސްވުމުގެ ދަށުން، ގެއްލުމުން ނުވަތަ ވަގަށް ނެގުމުން ނުވަތަ އެހެނިހެން ސަބަބަކާ ގުޅިގެން ކެންސަލު ކުރާ ޕާސްޕޯޓާއި ދަތުރުކުރުމުގެ އެހެނިހެން ލިޔުންތައް އިންޓަރޕޯލާ ޙިއްޞާކުރަން ޖެހެއެވެ. އެހެންކަމުން މިމަހުގެ 25ވަނަ ދުވަހުން ފެށިގެން ދޫކުރާ ދިވެހި ޕާސްޕޯޓާއި ދަތުރުކުރުމުގެ ވަގުތީ ލިޔުން ގެއްލިގެން ނުވަތަ ވަގަން ނެގުމުން ރިޕޯޓު ކުރުމުން އެމަޢުލޫމާތު އިންޓަރޕޯލްގެ “ސްޓޯލަން އެންޑް ލޮސްޓް ޓްރެވަލް ޑޮކިއުމެންޓް” (އެސް.އެލް.ޓީ.ޑީ) ޑާޓާބޭސްގައި ހިމަނަމުންދާނެކަމަށް އިމިގްރޭޝަނުން ވަނީ ބުނެފައެވެ.\nމިފަދަ މަޢުލޫމާތެއް ރިޕޯޓު ކުރާ ވަގުތުން ފެށިގެން ޕާސްޕޯޓަކީ ދަތުރު ކުރުމަށް ބޭނުން ކުރެވޭ ސައްޙަ ލިޔެކިއުމަކަށް ނުވާތީވެ، ރިޕޯޓު ކުރާ ފަހުން ޕާސްޕޯޓު ފެނިއްޖެ ހާލަތެއްގައި، ރާއްޖެއާއި އަދި ރާއްޖެއިން ބޭރުގެ ޤައުމުތަކުން އެތެރެވެ ބޭރުވުމަށް ސައްހަ ލިޔެކިއުމެއްގެ ގޮތުގައި އެފަދަ ޕާސްޕޯޓެއް ބޭނުން ނުކުރެވޭނެކަމަށްވެސް އިމިގްރޭޝަނުން ބުންޏެވެ.\nޕާސްޕޯޓް ނުފަދަ އެފަދަ ލިޔެކިއުމެއް ގެއްލިގެން ރިޕޯޓްކުރާ ފަހުން ފެނިއްޖެނަމަ، އެފަދަ ޕާސްޕޯޓު ދަތުރު ކުރުމަށް ބޭނުން ކުރުމުގެ ބަދަލުގައި އިމިގްރޭޝަނަށް ރައްދު ކޮށްދިނުމަށް ވަނީ އަންގާފައެވެ. މިގޮތަށް އަންގަވާފައިވަނީ އެމަޢުލޫމާތު އިންޓަޕޯލަށް ހުށަހެޅުމަށްފަހު، ކަމާބެހޭ ފަރާތްތަކަށް ނޭންގި އެފަދަ ޕާސްޕޯޓެއް ބޭނުންކޮށްފިނަމަ ދަތުރުކުރުމުގައި ދިމާވެދާނެ ދަތިތަކުގެ ސަބަބުންނެވެ. އެސް.އެލް.ޓީ.ޑީ ގައި ޕާސްޕޯޓު ގެއްލިފައިވާކަމަށް ނުވަތަ ވަގަށް ނަގާފައިވާ ކަމަށް މަޢުލޫމާތު ހިމަނައިފިނަމަ، އިންޓަރޕޯލުގެ މެމްބަރުންގެ ގޮތުގައިވާ 194 ޤައުމަކަށް އެ މަޢުލޫމާތު ފެންނަން ހުންނާނެއެވެ. އެހެންކަމުން ރިޕޯޓު ކުރާފަހުން ޕާސްޕޯޓު ފެނިގެން އެ ޕާސްޕޯޓު ދަތުރު ކުރުމަށް ބޭނުން ކޮށްފިނަމަ، ރާއްޖެއާއި އަދި ރާއްޖެއިން ބޭރުގެ ޤައުމުތަކުގެ އިމިގްރޭޝަނުން އެމީހަކު ހުއްޓުވަމުންދާނެކަމަށް މޯލްޑިވްސް އިމިގްރޭޝަނުން ބުނެފައިވެއެވެ.\nޕާސްޕޯޓް ގެއްލުމުގެ 674 މައްސަލަ މިދިޔަ އަހަރު އެކަނިވެސް އިމިގްރޭޝަނަށް ހުށައަޅާފައިވެއެވެ.


Bodu Eid ah Bollywood ge dhe thariaku Fuvahmulakah\nބޮޑު އީދަށް ބޮލީވުޑުގެ ދެތަރިއަކު ފުވައްމުލަކަށް\n14 ޖުލައި 2019, 11:27 |\nއަންނަ ބޮޑު އީދު ފާހަގަކުރުމަށް ފުވައްމުލަކުގައި ބާއްވާ ޚާއްސަ ޝޯ އަށް ބޮލީވުޑުގެ ލަވަކިޔުންތެރިޔާ އަދި ޓިވީ ހޮސްޓް، އަދިތުޔަ ނާރަޔަން އާއި “ބިގް ބޮސް” އިން ވިދާލި ބޮލީވުޑްގެ އެކްޓަރު، ޕްރިޔަންކް ޝަރުމާ ފުވައްމުލަކަށް ޒިޔާރަތް ކުރުމަށް ހަމަޖެހިފައިވާ ކަމަށް މުނިފޫހިފިލުމުގެ ޚަބަރުތައް ގެނެސްދޭ ދޯ މަޖައްލާއިން ހާމަކޮށްފިއެވެ.\n“ތިމާ އީދީ 1440” ނަމުގައި ކުރިއަށްދާ މި ޝޯގައި ރާއްޖޭގެ ސަގާފަތް ދައްކުވައިދޭ ތަފާތު ކުޅިވަރު ހަރަކާތްތަކާއި ނެށުމުގެ ހަރަކާތްތައް ވެސް އޮންނާނެ އެވެ. އަދި މޯލްޑިވިއަން އައިޑޮލްގެ ރަނަރަޕު އައިމިނަތު ސައިނާ ރަޝީދާއި، ޒުވާން ފަންނާނު ހުސެއިން އިރުފާނު (ޒަކިއްޓެ)، އަދި ރާއްޖެ ސްޓޭޓް އޮފް މައިންޑް ބޭންޑު ވެސް ޕާފޯމްކުރާނެ އެވެ.\nފުވައްމުލަކުގެ މަޝްހޫރު ބޭންޑު ޑަންޑަނާ ބޭންޑުގައި ހަރަކާތްތެރިވެ ގިނަ ދިވެހިން މަގުބޫލުކަން ހޯދާފައިވާ ހުސެއިން އިބްރާހިމް (ޑަންޑަނާ ހުސެއިން) އާއި އަހުމަދު ޝަފީގު (އަފަގެ) ގެ ހުށަހެޅުމެއް ވެސް އޮންނާނެ އެވެ. ފެސްޓިވަލެއް ގޮތަށް ކުރިއަށް ގެންދިއުމަށް ހަމަޖެހިފައިވާ މިޝޯގެ ތެރެއިން އެކި ބާވަތުގެ ވިޔަފާރި ސްޓޯލްތަކާއި ފުޑް ކޯޓްތައް ވެސް ހުންނާނެ އެވެ.\nއިތުރު ލިޔުންބޮޑު އީދުތިމާ އީދީ 1440ޑަންޑަނާ\nTags: ބޮޑު އީދު, ތިމާ އީދީ 1440, ޑަންޑަނާ


Cigarette Ge Agu Boduvegen Shakuva Kura Meehunah Mahloof Dhevvee Naseyhatheh - Vaguthu\nއޮގަސްޓް 2, 2020 12:18\nމީގެކުރިން ސަރުކާރައް ހެޓަކައްބެވި ޒުވާ ނުނައް ނުބައި ނަަސޭހަތްދީ މަގުތަކުތައް ހަލަބޮލިކުރީ މިހާރު ތިދޭނަސޭހަތް ގަބޫލްކުރާ ބަޔަކުނެތް\nމި ބައިގަނޑު އަންނަ ގޮތައް މިގޮތައް ކަންކުރޭ، މަގޭ ވޯޓް ދެން ތިއޮތީ ލިބިފަ ރީއްޗައް..\nއޮގަސްޓް 2, 2020 12:26\nސުވާލަކީ މި އަދު ތިކަން ކުރީ ރަ އްޔިތުންނަށް ފަ އިދާ އަށްތޯ ނުވަތަ ވެރިން ދަވާލާނެ ލާރިކޮޅެ އް ދަ އުލަތަށް ހޯދަންތޯ؟\nއޮގަސްޓް 2, 2020 12:32\nމީ ސިގިރޭޓްގެ ބައްޕަތަ\nއޮގަސްޓް 2, 2020 12:38\nޝަކުވާ ކުރަނީ ބޮޑުވެގެންނެއް ނޫން ، މިހަަ އަވަހަށް ވިޔަފާރިވެރިން އަގު ޖައްސާލީމަ ، އެއީ ހަމަ ރިބާ\nއޮގަސްޓް 2, 2020 12:46\nސަރުކާރަށް ފާޑު ކިޔުމުގެ ބޭނުމެއްނެތް. ހުރިހާ ގޮތަކުންވެސް ގެއްލުން ހުރި އެއްޗެއްކަން ކަމުގެ މާހިރުން ގޮވަމުންދާއިރު އެބޯނީ މޮޔައިން. ތިމާއާއި ތިމާގެ މައިންބަފައންނާއި އަނބިދަރިން ތިކަމުން ސަލާމަތްވުމުން ފަހުން އުފާކުރާނެ\nއޮގަސްޓް 2, 2020 17:18\nތިބުނީ ވަރަށް ރަނގަޅު ވާހަކައެއް. ދެރައީ ބައެއް މީހުންގެ ބޯހަރު ކަމުން ގަބޫލު ނުކުރާތީ. އަސްލު 100ރ ވެސް ކުޑަ. 300ރ އަށް ހަދަންވީ.\nހުއްޓާލާ މަދުކުރޭ ކިޔާކަށް ނުޖެހޭ. އާންމު ތަންތާ ސިގިރޭޓް ބުއިން މަނާ ކަމަށާއި ބޮއިފިނަމަ ޖޫރިމަނާ ކުރަން ގާނޫނުގަ އޮވޭ. ދެން ކޮން ހުއްޓާލާ މަދުކުރޭއެއް. ކޮބިޑާ ގުޅިގެންވެސް ކެފޭތަކުގަ ބުއިން މަނާ ކޮށްފަ އެ އެންގުންވެސް އުވާލީނު. ތީ އެއްވެސް އިޚްލާސްތެރިކަމެއް އޮވެގެން ދައްކާ ވާހަކައެއް ނޫން.\nއޮގަސްޓް 2, 2020 13:08\nމިނިސްޓަރ މިނިސްޓްރީގަވެސް ސިނގެގެރެޓް ބައްލަވާ. އެއީ ޤާނޫނާ ޚިޅާފު ޢަމަލެއް. މީން އެނގެނީ ސިގެރެޓް ބުއިން ނުހުއްޓޭކަން. މަނިކުފާނަށް ބޮޑޫ މުސާރާޔާ "ސްޕާރީ" ލިބިވަޑައިގަންނަވާތީ ދަތިނުިވާނެތާ\nއޮގަސްޓް 2, 2020 13:27\nކަލޭ ތީ ފަސޭހަ ޕޮއިންޓުން ކައިގެން ނިކުމެ ޕޭމަންޓް މަތީގަ ފެގު ދަމަން ހުންނަ މީހެއް. ޕޭމަންޓުން ދާ ކުޑަކުދިންނަށް ބެލުމެއް ނޯވެ.\nއޮގަސްޓް 2, 2020 14:16\nސިނގިރޭޓު ނުބުއީމަ ވީނުން އޭރުން ސަރުކާރަށް ޑިއުޓީއެއް ވެސް ދައްކާކަށް ނުޖެހޭނެ އަމިއްލަ ސިއްހަތާ ތިމާ މީހާ އަރުވާ ދުންތަކުން އުނދަގޫ ލިބޭ މީހުންގެ ސިއްހަތުވެސް ސަލާމަތްވާނެ 🙂\nއޮގަސްޓް 2, 2020 14:46\nމިހާލަތުގަ ތަކެތީގެ އަގުހެޔޮކުރަން ވީމާ ދޭންވީނަސޭހަތެތޯ ސަވާލަކީ ހުރިހާދިމާލަކުންވެސް ރައްޔަތުން ފެލާލަނީ ހުރިހާމީހުން އެބަޖެހޭ މަފުތަކައްނިކުމެ ނާގާބިލު ދިވެހިންފެލާލާ ސަރުކާރު ހަމަމަގައް އަޅުވަން\nއޮގަސްޓް 2, 2020 15:14\nޢެ އްވެ ސަރުކާރަކުން ސިނގިރެޓް ޑިޔުޓީ ބޮޑު ކުރަނީ ރަނގަޅު ނިޔަތެ އް އޮވެގެން ނޫން. ބޭނުމަކީ ކާނެ ލާރި ހޯދުން. ޑިޔުޓީ ކުޑަ ކުރަނީ އަަބަދުވެސް ޕާޓީ މީހުން ކުރާ ވިޔަފާރިން. މިސާލެ އް ފެންނާނެ ލެކި އުޓް ވިޔަފާރި. ޓެކްސް ނަގަން ފެށީ އިންޑައިރެކްޓް ޓެކްސް އުވާލާނެ ކަމަށް ބުނެ. އެކަމު އިންޑަ އިރެކްޓް އަދި ޑަ އިރެކްޓް ޓެކްސް ވެސް ނަގަނީ. ލާރި ތަކަށް ވާ ނުވާނޭނގި ބޮޑެތި މަހުޖަނުންނަށް ބަދަލު ވަނީ. ކޮބާ އިންސާފް\nއޮގަސްޓް 2, 2020 16:29\nސިގިރޭޓްގެ އަގު ބޮޑު ކުރިގޮތަށް އާފަލުގެ އަގު ހެޔޮކޮށްބަލަ. އާފަލެއް ލިބެނީ 5ރ 6ރ އަށް. އެވެސް ޑިއުޓީ ކަނޑާފަ އޮތް އެއްޗެއް.\nއޮގަސްޓް 2, 2020 17:54\nމިސަރުކާރުން ކުރި ރަނގަޅު ކަމެއް..އަޅުގަނޑުމެން އަބަދުވެސް ކިޔާނީ ބިނާ ކުރުވަނިވި ފާޑުކިޔުން\nމޮޅު ވާހަކަ ދައްކާނެ ކަމެއްނެތް؛ ސިގިރޭޓް ބޯމީހުން އެކަން ކުރާނެ މަދުމީހަކު ހުއްޓާނުލާނެޔެކޭނޫން؛ 1.5 ބިލިޔަން ފައިދާވާނެ ކަމަކަށް ނުބުނާނެ އެހެން ނޫނީ؛ މީ ރުފިޔާ ހޯދޭނެ ގޮތެއްނެތީމަ ޔަޤީނުންވެސް ލިބޭނެ މަގެއް ހޯދީ؛ މިހާރު ފޭސް މާސްކް ވެސް އެވަނީ އިޤްތިޞާދީ ނާރެއް އަދި ސްޓިކާ ވެސް؛\nހުއްޓާލާ މަދުކުރޭ ޓެކުސްނެގުން ދުނިއެ ބޮޑުބަލިކައެއްގެ ތެރޭއޮއްވާ އާމްދަނީ ނުލިބޭރައްޔިތުން ފެލާލަނީ 200 ޕަސެންޓް ނަގާ ދައުލަތައް އެތައްމިލިއަންވައްދަނީ އޮބިއަޅާފަ ކޮއްމެ ފޮއްޓަކުން ސަރުކާރައް 60 ރުފިއާ އޮޅުވާލުމެއްގެ ތެރެއިން ބޮޑުއާމްދަނީއެއްނެރެން ބޯމީހުން މަދުކުރުމުގެ ނަމުގަ ކޮއްމެފަހަރަކު އެއްބައެއް މިކަންކުރަނީ\nއޮގަސްޓް 2, 2020 18:39\nސަރުކާރުން ކޮންމެ ނިޔަތެއްގައި ކުރިޔަސް އެކަން ކުރީތީީ ޝުކުރުވެރިވަން އަހަރެންނަކީ 25 އަހަރު ދުންފަތުގެ އިސްތިޢުމާލު ކުރިމީހެއް މިމަހު 1 ވަނަ ދުވަހުން ފެށިގެން ހުއްޓާލީީ މަހަކު ހަހާސް ރުފިޔާ ޚަރަދު ކުރެވެން ނެތީމަ\nއޮގަސްޓް 2, 2020 19:27\nކުކިންގ އޮއިލް ‘ ހަކުރު ، ލޮނު މިކަހަލަ ތަކެއްޗަކީ މާ ސިއްހަތަށް ގޯސް އެއްޗެތި. އަގުބޮޑު ކުރަންވީނު ؟ ތީ ހަމަ މަގުފޭރުން.\nއޮގަސްޓް 3, 2020 00:51\nމަގޭ އަތުން ބުޅި އިސްތައްޓެއްވެސް ނުލިބޭނެ އިބުރާހިމް ސޯލިހަކަށް


އާސިމް ރިޔާޒްގެ މުޅިންއާ ވީޑިޔޯ ލަވައެއް ނެރެފި – DhiDaily\nއާސިމް ރިޔާޒްގެ މުޅިންއާ ވީޑިޔޯ ލަވައެއް ނެރެފި\nބިގް ބޮސް 13އިން ފެނިގެންދިޔަ އާސިމް ރިޔާޒް އާއި ހިމާންޝީ ކުނާރާގެ ”ދިލް ކޯ މެއިނޭ ދީ ކަސަންމް“ ގެ ވީޑިޔޯ ލަވަ ނެރެފިއެވެ.\nކަޝްމީރަށް އުފަން އާސިމް ރިޔާޒްގެ (27އ) މިލަވައަކީ ބިގް ބޮސްގެ ފަހުން ކުޅުނު ފަސްވަނަ ލަވައެވެ. އަދި ހިމާންޝީ ކުނާރާއި އެކީ ކުޅުނު ދެވަނަ ލަވައެވެ. ބިގް ބޮސްގެ ރަނައަޕް ހޯދި އާސިމް ރިޔާޒަކީ ޒުވާން އަނަހެން ކުދިންގެ ސަމާލުކަން ހޯދަމުންގެންދާ ޒުވާން ތަރިއެކެވެ.\nއާސިމް ރިޔާޒް ބިގް ބޮސް ޝޯގައި މަސައްކަތް ކުރަމުން ދިޔަ ދުވަސްވަރު އާސިމް ރިޔާޒަށް ސަޕޯރޓްކުރާ މީހުންވަނީ ޓްވިޓަރ ޓްރެންޑެއް ހަދައިގެން ދުނިޔޭގެ ރިކޯރޑެއްވެސް ހަދާފައެވެ. އެފަހަރު 24ގަނޑިއިރު ތެރޭ 14 މިލިޔަން ޓްވީޓް ކޮއްގެން ވަނީ ރިކޯރޑް ހަދައިފައެވެ.\nއިއްޔެ ނެރުނު ލަވަވެސްވަނީ ރިކޯރޑެއް ހަދާފައެވެ. މިގޮތުން ނެރުނުތަނާ2ގަނޑިއިރުތެރޭ 6މިލިޔަން ވިއުސް ހޯދައިގެން އަލައް ފިލްމީ މަސައްކަތައް ކުރަމުންދާ ފަންނާނުންތެރެއިން އެއްމެގިނަ ވިޔުސް ލިބުނު ލަވައިގެ ރިކޯޑް ދެވަނަ ފަހަރަށްވެސް ލިބުނީ އާސިމް ރިޔާޒަ ށެވެ. މީގެ ކުރިން ޖެކްލީން ފެނާންޑީޒް އާއި އެކީ ކުޅުނު ލަވަ ”މެރޭ އަގްނޭ މޭ“ ވެސް ވަނީ ރިކޯރޑް ހަދާފައެވެ.\nމިލަވައިން ފެނިގެންދާ ހިމާންޝީ ކުނާރާ އަކީ ޕަންޖާބް ފިލްމާއި ލަވަތަކުން ފެނި މަޝްހޫރުކަން ހޯދައިފައިވާ ފައްނާނެކެވެ. އާސިމް އާއި ހިމާންޝީ ދެމީހުން ބިގް ބޮސް ދުވަސް ވަރުން ފެށިގެން އުޅެނީ ލޯބީގެ ގޮތުން ގުޅިގެންނެވެ.\n”ދިލް ކޯ މެއިނޭ ދީ ކަސަންމް“ މިލަވަ ކިޔާފައިވަނީ އަރްޖީތް ސިންގް، ލަވައިގެ މިއުޒިކް ހަދައިފައިވަނީ އަމާލް މަލިކް، ލަވައިގެ ޑައިރެކްޝަން ހަދައިފައިވަނީ އަރްވިންދް ޚައިރު އެވެ. މިލަވަ ޕުރޮޑިއުސްކޮށް ނެރެފައިވަނީ ބުޝާން ކުމާރުގެ ”ޓީ ސީރީސް“އިންނެއެވެ.\nސޮނާކްޝީ ހަތަރު ކޮޓަރީގެ ބޮޑު އެޕާޓްމަންޓެއް ގަނެފި\nދީޕިކާ ހޮލީވުޑްގެ އެޖެންސީއަކަށް ސޮއި ކޮށްފި


bodu thafaathaun Burton Albion balikoh league cup semi aai gaathah Manchester City jehilaifi bodu thafaathaun Burton Albion balikoh league cup semi aai gaathah Manchester City jehilaifi\nބޮޑު ތަފާތަކުން ބާޓަން އަލްބިއަން ބަލިކޮށް، ލީގުކަޕް ސެމީއާއި ގާތަށް މެންޗެސްޓާ ސިޓީ ޖެހިލައިފި\nއިނގިރޭސި ލީގު ކަޕްގެ ސެމީ ފައިނަލުގައި ރޭ މެންޗެސްޓަރ ސިޓީއާއި ބާޓަން އަލްބިއަން ވާދަކުރި މެޗު ބޮޑު ތަފާތަކުން ކާމިޔާބުކޮށް ފައިނަލާއި ގާތަށް ސިޓީ ޖެހިލައިފިއެވެ.\nލީގު ކަޕްގެ ސެމީ ފައިނަލުގެ ފުރަތަމަ ލެގުގައި ރޭ ސީޓީގެ އަމިއްލަ ދަނޑުގައި ކުޅުނު މި މެޗު އެޓީމުން ކާމިޔާބުކުރީ ނުވައެއް ސުމެއްގެ ނަތީޖާއަކުންނެވެ. މި މެޗު ފެށިތާ ފަސް މިނެޓު ތެރޭގައި ކެވިން ޑެބްރައިނާ ވަނީ ލަނޑެއް ޖަހާ ސިޓީއަށް ލީޑު ނަގައިދީފައެވެ. މި މެޗުގައި ސިޓީގެ ގެބްރިއަލް ޖެސުސް ވަނީ ހަތަރު ލަނޑު ޖަހާފައެވެ. އަނެއް ލަނޑުތައް ޖަހައިދިނީ، އޮލެކްސްޒެންޑަރ ޒިންޗެންކޯއާއި ފިލް ފޮޑެން އަދި ކައިލް ވޯކަރގެ އިތުރުން ރިޔާދް މަހްރޭޒެވެ.\nރޭގެ މެޗަށްފަހު ވާހަކަދައްކަމުން ސިޓީގެ ކޯޗު ޕެޕް ގާޑިއޯލާވަނީ ލީގް ކަޕްގެ ސެމީ ފައިނަލާއި ހަމައަށް އައުމުން ރޭގެ މެޗުން ބަލިވި އެލްބިއަންއަށް މަރުޚަބާ ކިޔާފައެވެ. ގާޑިއޯލާ ބުނީ މި މެޗަށް ނުކުތްއިރު މާގިނަ ގޯލުތަކެއް ޖެހޭނެކަމަށް އުއްމީދު ނުކުރާ ކަމަށާއި، ނަމަވެސް ސެމީ ފައިނަލުގެ ފުރަތަމަ ލެގުގައި މިވަރަށް ގޯލު ޖެހުމުން ހިތްހަމަޖެހޭކަމަށެވެ. މި މެޗުގައި ސިޓީއަށް ހަތަރު ލަނޑު ޖަހައިދިން ގެބްރިއަލް ޖެސުސް އާއި ގުޅޭގޮތުން ވާހަކަ ދައްކަމުން ގާޑިއޯލާ ބުނީ، މި މެޗުގައި ގޯލު ޖަހާނެ ގިނަ ފުރުސަތުތަކެއް ލިބުނު ކަމަށާއި، ގިނަ ގޯލުތަކެއް ޖެސޫސް ޖެހުމުން އޭގެ ފައިދާ އެނާއަށާއި ޓީމަށް ކުރާނެކަމަށެވެ.\nލީގު ކަޕްގެ ސެމީ ފައިނަލުގެ ދެވަނަ ލެގުގައި މި ދެޓީމު ބައްދަލުކުރާ މެޗު ކުޅުމަށް ހަމަޖެހިފައިވަނީ މިމަހުގެ ސައުވީސް ވަނަ ދުވަހުއެވެ. އަދި ފައިނަލް މެޗު ކުޅުމަށް ހަމަޖެހިފައިވަނީ އަންނަ މަހުގެ ސައުވީސް ވަނަ ދުވަހު ވެމްބްލީ ސްޓޭޑިއަމްގައެވެ.


British Loyalty Dive Event miadhu9jahaairu fashanee - AO News\nބްރިޓިޝް ލޯޔަލްޓީ ޝިޕްރެކް/ފޮޓޯ އެކުއަވެންޗާ މޯލްޑިވްސް\nއައްޑޫސިޓީގައި ބައްވާ ބްރިޓިޝް ލޯޔަލްޓީ ޑައިވް އިވެންޓް މިއަދު ހެނދުނު9ޖަހާއިރު ފަށާނެއެވެ. ދެވަނަ ބޮޑު ހަނގުރާމައިގެ ތެރޭ އައްޑޫގެ ފަޅަށް ފައްތާލި ބްރިޓިޝް ލޯޔަލްޓީ އަށް 75 އަހަރު ފުރުން ފާހަގަ ކުރުމަށް 75 ޑައިވަރުންނާއެކު މިއަދު އޮންނަ މި އިވެންޓްގައި ރާއްޖޭގެ ޓުއަރިޒަމް މިނިސްޓަރ ޑރ. އަބްދުﷲ މައުސޫމް ބައިވެރިވެ ވަޑައިގަންނަވައެވެ. މިއިވެންޓްގައި އައްޑޫސިޓީގެ ޑައިވަރުންގެ އިތުރުން ފުވައްމުލަކުގެ ޑައިވަރުންވެސް ބައިވެރިވާނެއެވެ.\nމިޙަރަކާތަށް އެކި ސަރަޙައްދުތަކުން ގިނަޢަދަދެއްގެ މެހްމާނުން އައްޑޫސިޓީއަށް ޒިޔާރަތްކުރާއިރު އިއްޔެވަނީ ޓުއަރިޒަމް މިނިސްޓަރާއި ވަފްދުގެ ބޭފުޅުންވެސް އައްޑުއަށް ވަޑައިގެންފައެވެ.\nމިއަދު9ޖަހާއިރު ބްރިޓިޝް ލޯޔަލްޓީ ޑައިމަންޑް ޖުބިލީ އިފްތިތާޙު ކުރުމަށް މަރަދޫގައި ސަގާފީ ޙަރަކާތްތަކާއެކު ޚާއްސަ ރަސްމިއްޔާތެއް އޮންނާނެއެވެ. އެރަސްމިއްޔާތަށްފަހު ބްރިޓިޝް ލޯޔަލްޓި ފައްތާފައިވާ ސަރަޙައްދަށް ހުރިހާ ބައިވެރިން ދޯނި ފަހަރުގައި ދާނެއެވެ. އެތަނަށް އެއްފަހަރާ 75 ޑައިވަރުން ޑައިވްކުރާގޮތަށް ހަމަޖެހިފައިވެއެވެ. ފޮޓޯ ސެޝަނަކަށްފަހު ބައިވެރިންގެ ޙަރަކާތްތައް އެތަނުން ނިންމާލާނެއެވެ. މިޙަރަކާތް ޕީއެސްއެމް އިން ވަގުތުން ދުރަށް ދައްކާނެއެވެ. އަދި އޭއޯނިއުސްގެ ފޭސްބުކް ޕޭޖުންވެސް ލައިވް ސްޓްރީމް ކުރާނެއެވެ.\nބްރިޓިޝް ލޯޔަލްޓީ ކަނޑު ފައްތާލާފައިވާ ސަރަޙައްދަކީ ކަނޑުއަޑީގެ ރީތިކަމަށް ނަން މަޝްހޫރު ސްޕޮޓެކެވެ. ޑައިވް ކުރުމަށް އައްޑޫއަށް އަންނަ ޑައިވަރުންގެ ޚާއްސަ މަންޒިލަކަށް ވެފައިވާ މިތަން މިހާރުވަނީ ޙިމާޔަތްވެސް ކޮށްފައެވެ.\nބްރިޓިޝް ލޯޔަލްޓީ ޑައިވް ހަރަކާތް ކުރިން ރާވާފައިވަނީ އިނގިރޭސި ވިލާތުގެ ޑައިވަރުންނާއެކުގައި ބޭއްވުމަށް ކަމަށްވިއަސް ކޮވިޑް 19 ގެ މިޙާލަތާއި އަދި ވަގުތުގެ ދަތިކަމާހުރެ ބޭރުން ޑައިވަރުން ގެންނަން އުނދަގޫ ވުމުގެ ސަބަބުން ރާއްޖޭގެ ޑައިވަރުންނާއެކު މިޙަރަކާތް ކުރިއަށް ގެންދަން ރޭވީކަމަށް ޙަރަކާތް އިންތިޒާމް ކުރާ ނަލަފެހިމީދޫއިން ވިދާޅުވެއެވެ.\nބްރިޓިޝް ލޯޔަލްޓި ކިކްއޮފް ހަރަކާތެއްގެ ގޮތުގައި އޮންނަ މި ޙަރަކާތަކީ ނަލަފެހި މީދޫއާއި އައްޑޫސިޓީ ކައުންސިލުން އިސްނަންގަވައިގެން އައްޑޫސިޓީގެ ޑައިވިން ސެންޓަރުތަކާއި ރިސޯޓް ގެސްޓްހައުސްއަދި ކްލަބް ޖަމްޢިއްޔާތަކާއި ސްކޫލް މަދްރަސާތައް ގުޅިގެން ހިންގާ ތާރީޚީ އިވެންޓެކެވެ.\nބްރިޓިޝް ލޯޔަލްޓީއަކީ ޖަރުމަންގެ ޓޯޕިޑޯއަކުން ދިން ޙަމަލާއަކަށްފަހު މަރާމާތު ނުކުރެވިގެން އިނގިރޭސިން އައްޑޫސިޓީގެ އެތެރެވަރިން ހިތަދޫއާއި މަރަދޫއާއި ދެމެދުގެ ކަނޑުގެ 33 މީޓަރު އަޑިއަށް ފައްތާލާފައިވާ ޓޭންކަރެކެވެ. 1943 ވަނަ އަހަރުގެ ތެރޭ އައްޑޫސިޓީގައި މިލިޓަރީބޭހެއް ޤާއިމްކޮށްގެންތިބި އިނގިރޭސީންގެ މަނަވަރުތަކަށް ތެޔޮ ރައްކާކޮށް އުފުލުމަށް މިޓޭންކަރު އޭރު ބޭނުންކުރަމުން ދިޔައެވެ.


Anna aharu Dhivehi cinemaa thiyaagi vaane tha? | Mihaaru\n"ނިވައިރޯޅި" ގެ އިވެންޓެއްގައި ނިއުމާ ފައިސަލް ސެލްފީއެއް ނަގަނީ.\n23 ޑިސެމްބަރ 2018 - 07:139comments\nމި އަހަރު ސިނަމާ އަށް ދެން އައި ފިލްމުތަކަކީ "ދެވަންސޫރަ"، "ވަކިން ލޯބިން"، "ރޭވުމުން" އަދި "ތިޔަ ލޯތްބާ ދުރަށް" އެވެ.\nފާއިތުވި ތިން އަހަރަށް ބަލާއިރު، މިއީ އެންމެ މަދުން ސިނަމާ އަށް ފިލްމުތައް އައި އަހަރެވެ. މިދިޔަ އަހަރު ޖުމްލަ 8 ފިލްމް ރިލީޒް ކުރި އެވެ. މި އަހަރު ފެށިގެން އައީ މިދިޔަ އަހަރަށް ވުރެ ގިނަ ފިލްމުތައް ރިލީޒް ވާނެ އަހަރަކަށް ވާނެ ކަމުގެ އުންމީދާ އެކުގަ އެވެ. އެކަމަކު މާ ބޮޑަށް ވެސް ސިނަމާގެ އައި ފަޅުކަމާއި ހިމޭންކަން ބޮޑެވެ.\nއެހެން ދިމާވުމުގެ އެއް ސަބަބަކީ މި އަހަރު ރިޔާސީ އިންތިހާބު އޮތުމުން، ސިޔާސީ ކަންކަމަށް ގިނަ ބައެއްގެ ސަމާލުކަން ހުއްޓި މުނިފޫއްސަށް ދެވުނު ސަމާލުކަން ކުޑަވުން ކަމަށް ވެދާނެ އެވެ. އަނެއްކޮޅުން ސިޔާސީ ގޮތުން ހަލަބޮލި ދުވަސްވަރެއް ނަމަ ފިލްމުތައް ސިނަމާ އަށް ގެންނަން ޕްރޮޑިއުސަރުންނާއި ޑައިރެކްޓަރުން ޖެހިލުން ވެސް ވެ އެވެ.\nސަބަބަކީ ބޮޑު ހަރަދުކޮށްފައި ހަދާ ފިލްމުތައް ހަރަދު ވެސް ފޫނުބެއްދޭނެތީ އެވެ. އެހެންވެ މި އަހަރަކީ ޔަގީނުން ވެސް ފިލްމީ ދާއިރާ އަށް ވަރަށް ވެސް ވަނދު އަހަރެކެވެ. މި އަހަރަށް ތާވަލު ކުރި ބައެއް ފިލްމުތައް އަންނަ އަހަރަށް ފަސްކުރި މައިގަނޑު ސަބަބަކީ ވެސް އެއީ އެވެ.\n"40+" ގެ ޓްރެއިލާ.\nއަނެއްކޮޅުން މި އަހަރު ބާއްވަން ނިންމި ނުވަ ވަނަ ދިވެހި ފިލްމު އެވޯޑްސް ވެސް ވަނީ ކެންސަލްކޮށްފަ އެވެ.\nދެން އޮތީ އަނެއްކާ ވެސް އަންނަ އަހަރަށް އުންމީދުތަކެއް ކުރުމެވެ. ބެލެވޭ ގޮތުން އަންނަ އަހަރަކީ ގިނަ ފިލްމުތަކެއް ސިނަމާ އަށް އަންނާނެ އަހަރެކެވެ. ލަފާ ކުރެވޭ ގޮތުން 2019 ގައި ރިލީޒްވާ ފިލްމުތަކުގެ އަދަދު 10 އަށް ވުރެ މަދެއް ނުވާނެ އެވެ.\nމީގެ ތެރެއިން ބައެއް ފިލްމުތައް އަޅުވާ ތާރީހު ވެސް މިހާރު ވަނީ އިއުލާންކޮށްފަ އެވެ. އަންނަ އަހަރުގެ ފުރަތަމަ ފިލްމަކީ ޖެނުއަރީ މަހުގެ3ގައި އަޅުވާ ނިއުމާ މުހައްމަދުގެ ވަދާއީ ފިލްމު "ނިވައިރޯޅި" އެވެ. އޭގެ ފަހުން ފެބްރުއަރީ މަހުގެ4ގައި ކްރައިމް ތުރިލާ "ގޮށްރާޅު" ސިނަމާ އަށް އަންނާނެ އެވެ. އަދި ފެބްރުއަރީ މަހުގެ 27 ގައި ހޮރޯ ކޮމެޑީ "40+" ރިލީޒް ކުރަން ވަނީ ނިންމައިފަ އެވެ.\n"ގޮށްރާޅު" އަޅުވާނީ ފެބްރުއަރީ މަހުގެ4ގައި.\nކުރިން އެޕްރީލް 1 ގައި އަޅުވަން ނިންމި ކޮމެޑީ ފިލްމު "މާމުއި" މިހާރު ވަނީ ޖުލައި 1 އަށް ފަސްކޮށްފަ އެވެ.\nމި ފިލްމުތައް ފިޔަވައި ދެން ރިލީޒް ކުރާނެ ސީދާ ތާރީހެއް ނިންމާފައިވާ ފިލްމުތަކެއް އަދިއެއް ނެތެވެ.\nބެލެވޭ ގޮތުން "ގޮށްރާޅު" އާއި "މާމުއި" ގެ އިތުރުން ޑާކް ރެއިން އެންޓަޓައިންމަންޓްގެ އިތުރު ފިލްމެއް ވެސް އަންނަ އަހަރު ސިނަމާ އަށް އަންނާނެ އެވެ. އެ ސްޓޫޑިއޯ އިން ވަނީ "ނޮވެމްބާ" ކިޔާ ފިލްމެއް ވެސް އިއުލާންކޮށްފަ އެވެ.\nއަންނަ އަހަރު ރިލީޒް ކުރާނެ ކަމަށް ބެލެވޭ އިތުރު ފިލްމުތަކުގެ ތެރޭގައި ޔޫސުފް (ޔޫއްޕެ) ޝަފީއު ޑައިރެކްޓް ކުރާ އިތުރު ދެ ފިލްމެއް ހިމެެނެ އެވެ. އެއީ ލޯބީގެ ފިލްމު "ނަފުރަތުވުމުން" އާއި ބިރުވެރި ފިލްމު "ދައުވަތު" އެވެ. މި ދެ ފިިލްމުގެ އިތުރަށް "ކަޅަކި" އާއި "ޖަންނަތު" ކިޔާ ފިލްމެއްގެ މަސައްކަތް ޔޫއްޕެ ފަށަން ނިންމާފައިވާ އިރު، ބެލެވޭ ގޮތުން މިއީ އަންނަ އަހަރުގެ ފަހުކޮޅު ސިނަމާ އަށް އައިސް ދާނެ ކަމަށް އުންމީދު ކުރެވޭ ދެ ފިލްމެވެ.\n"ދައުވަތު" އަކީ ބިރުވެރި ފިލްމެއް.\nއިތުރު ފިލްމުތަކަށް ބަލާ އިރު ފާތުމަތު ނަހުލާ ޕްރޮޑިއުސް ކުރާ ލޯބީގެ ފިލްމު "ބީީ" އާއި އަބްދުﷲ (މުއާ) މުއާޒްގެ މާޑާ މިސްޓްރީ "ލީނާ" އާއި މުހައްމަދު (މާއެބޫ) އަބޫބަކުރުގެ ބިރުވެރި ފިލްމު "ކާކު؟" އާއި އަހުމަދު ނިމާލު ޑައިރެކްޓް ކުރާ ފިލްމެއް ހިމެނެ އެވެ.\nއަދި މި އަހަރުގެ ފުރަތަމަ ފިލްމު "ނިވައިރޯޅި" ގެ ޑައިރެކްޓަރު މޫމިން ފުއާދު ވެސް ވަނީ އޭނާގެ އިތުރު ފިލްމެއް މި އަހަރު ފެނިދާނެ ކަމުގެ އިޝާރާތެއް ވެސް ދީފަ އެވެ.\nމިދިޔަ އަހަރު "ވިޝްކާ" ގެނެސް ދިން ޔާރާ ޕްރޮޑަކްޝަނެއްގެ ފިލްމެއް ވެސް އަންނަ އަހަރު ސިނަމާ އަށް އަންނާނެ ކަމަށް ބެލެވޭ އިރު ސީޒަން ވެސް ވަނީ އޭނާ ޑައިރެކްޓް ކުރާ ފިލްމެއް އަންނަ އަހަރު ސްކްރީނަށް އައުން ގާތް ކަމަށް ބުނެފަ އެވެ.\nމީގެ އިތުރުން ހުސައިން (ކުޑަފޫޅު) މުނައްވަރު ވަނީ ދިވެހި ޑައިރެކްޓަރުންނަށް ގޮންޖައިލާ ވަރުގެ ފިލްމެއްގެ މަސައްކަތް ފަށަން ތައްޔާރުވަމުން އަންނަ ކަމަށް ބުނެފަ އެވެ. އެހެންވެ އެއީ ވެސް އަންނަ އަހަރު ފެންނާނެ ފިލްމެއް ކަމަށް ބަލަމާ ހިނގާށެވެ.\n"ބާކިވެފާ" ގެ ޓީޒާ ޓްރެއިލާއެއް،\nއިއުލާންކޮށްފައި މިހާތަނަށް އަދި މަސައްކަތް ނުފެށި ހުރި ފިލްމުތަކަށް ބަލާ އިރު މުހައްމަދު (ޓެޑްރީ) ނިޔާޒްގެ "ލަސްވިޔަސް" އަލީ ސީޒަންގެ "ފިނިފެންމާ: ގައްދާރުވީ ކާކު؟" އާއި މުހައްމަދު ފައިސަލް ޑައިރެކްޓް ކުރާ "ހައްޔަރު" އާއި އެކްޓަރު އަލީ ޝަޒްލީމް ޑައިރެކްޓް ކުރާ "ނަފުސު" އާއި މަދޮށިޕް ސްޓޫޑިއޯ އިން އިއުލާންކޮށްފައިވާ "ފަރީ" ފަދަ ފިލްމުތައް ފާހަގަކޮށްލެވެ އެވެ.\nއަދި މިދިޔަ އަހަރު އަޅުވަން ކިޔާފައި މި އަހަރަސް ފަސްކޮށް، ރިލީޒް ނުކުރެވުނު ފިލްމުތަކުގެ ތެރޭގައި އަހުމަދު ޝަރީފްގެ "ބާކީވެފާ" އާއި އަހުމަދު ޝާޒްގެ "މަރިޔަމް މާ" އާއި އަމްޖަދު (އަމްޖޭ) ގެ "ގިލަން" އާއި "ދޭތީ އަނިޔާ" އަކީ ވެސް މި އަހަރު ފެންނާނެ ކަމަށް އުންމީދު ކުރެވޭ ފިލްމުތަކެކެވެ.\nއަންނަ އަހަރު ރިލީޒް ކުރާ ފިލްމުތައް އިތުރުވުމާ އެކު ދެން އެންމެ ބޮޑަށް އުންމީދު ކުރެވޭ ކަމަކީ ފިލްމީ ދާއިރާގެ ކުރިއަރުވަން އުފައްދާފައިވާ ޖަމިއްޔާ މޯލްޑިވްސް ފިލްމު އެސޯސިއޭޝަން (އެމްއެފްއޭ) ގެ ދައުރު ވެސް އަންނަ އަހަރު ހިލަންވާ ވަރަށް ފެނިގެން ދިއުމެވެ. އެ ޖަމިއްޔާގެ އިންތިހާބު މި މަހުގެ 27 ގައި އޮންނާނެ އެވެ.\nއެހެންވެ އާ ބޯޑާ އެކު އެމްއެފްއޭގެ ހަރަކާތްތެރިކަން ވެސް އިތުރުވެ، ފިލްމީ މަސައްކަތްތައް ކުރިއަރުވަން ކުރެވޭ މަސައްކަތްތައް ފުޅާވެގެން ދާނެ ކަމަށް މި ދާއިރާ އަށް ލޯބި ކުރާ މީހުން ޔަގީނުން ވެސް އުންމީދު ކުރާނެ އެވެ.


Amazon inn fitness band eh, namakee Halo | Mihaaru\nއެމެޒޯނުން ވެސް ފިޓްނަސް ބޭންޑެއް، ނަމަކީ "ހަލޯ"\n29 އޯގަސްޓް 2020 - 10:10\nމި ބޭންޑަކީ އެއަށް ހާއްސަ މޮބައިލް އެޕެއް މެދުވެރިކޮށް ރެކޯޑްތައް ބަލައިލެވޭނެ އެއްޗެކެވެ. ފިޓްބިޓާއި އެޕަލްގެ ވޮޗާ ހިލާފަށް އެމެޒޯންގެ "ހަލޯ" ގައި ސްކްރީނެއް ނީންނާނެ އެވެ. އެހެންވެ މީގެ އެންމެ މުހިއްމު އެެއް ބަޔަކަށް ވާނީ މޮބައިލް އެޕެވެ. މި އެޕަކީ ސަބްސްކްރައިބްކޮށްގެން ބޭނުންކުރެވޭނެ އެއްޗެކެވެ.\n"ހަލޯ" ފަރުމާކޮށްފައި ވަނީ އޭގައި އިންނަ ކެމެރާއަކުން ހަށިގަނޑު ތްރީޑީކޮށް ސްކޭންކުރެވި، ސަރުބީ ހުރިވަރު އަންގައި ދިނުމުގެ އިތުރަށް މީހާގެ އަޑުގެ ޓޯނުން ވެސް ސިއްހީ ހާލަތު ވަޒަންކޮށްދޭ ގޮތަށެވެ. އެއާ އެކު ކާޑިއޯ، ނިދުމުގެ ހާލަތު، ވޮއިސް ޓޯން ޓްރެކިންއާ އެކު ސިއްހަތާ ގުޅުން ހުުރި މައުލޫމާތާއި ހިދުމަތް ލިބޭ "ލެބްތަކަށް" އެޕް މެދުވެރިކޮށް ވަދެވޭނެ އެވެ.\nThe all-new Amazon Halo can help you discover healthier habits that work for you. 🔽 https://t.co/XaP7OXF799 pic.twitter.com/QML0ILSclk\nބޭންޑްގެ އާންމު އަގަކީ 99.99 ޑޮލަރެވެ. އަދި ސަބްސްކްރިޕްޝަނަށް މަހަކު 3.99 ޑޮލަރު ދައްކަން ޖެހޭނެ އެވެ.\nނަމަވެސް ނެރުމާ ދިމާކޮށް، އެންމެ ފުރަތަމަ ގަންނަ ފަރާތްތަކަށް އިސްކަން ދީގެން ހަ މަސް ދުވަހުގެ ސަބްސްކްރިޕްޝަން ފީ ހިލޭ ލިބޭ ގޮތަށް "ހަލޯ" ވިއްކަނީ 64.99 ޑޮލަރަށެވެ.\nއެމެޒޯމުން ބުނިގޮތުގައި އެހެން ކުންފުނިތަކުގެ ފިޓްނެސް ބޭންޑްތަކާ ހިލާފަށް "ހަލޯ" ސްކްރީނެއް ނުހުންނަ ގޮތަށް ނެރެން ނިންމި ސަބަބަކީ ސްކްރީނަށް ދޭ ވަގުތު ދުއްވާލައި ކަސްރަތާއި ސިއްހަތަށް ދޭ ސަމާލުކަން ބޮޑުކުރުމުގެ ގޮތުންނެވެ.\nއެމެޒޯނުން ބުނީ "ހާލޯ" ޖީޕީއެސް އާއި ވައި-ފައި އާއި ސެލިއުލާ ރޭޑިއޯ ފަދަ ހިދުމަތްތައް ނުލިބޭ އެއްޗަކަށް ވިޔަސް މީގައި ފިޓްނެސް ބޭންޑަކަށް ބޭނުންވާނެ މުހިއްމު ގިނަ ފީޗާތައް ހުންނާނެ ކަމަށެވެ. އޭގެ ތެރޭގައި އެކްސެލެރޮމީޓަރާއި ފިނިހޫނުމިން ބަލާ ސެންސަ އާއި ހާޓް ރޭޓް މޮނިޓަރާއި ދެ މައިކްރޮފޯނާއި އެލްއީޑީ އިންޑިކޭޓަ ލައިޓް ހިމެނެ އެވެ. އަދި ބޭންޑާއި އެޕާ ގުޅިފައި އިންނާނީ ބުލޫޓޫތު މެދުވެރިކޮށެވެ. އެޕް އެންޑްރޮއިޑާއި އައިފޯންގައި ވެސް ސަޕޯޓްކުރާނެ އެވެ. ފުލްކޮށް ޗާޖްކޮށްލައިގެން ބޭންޑް ހަފުތާއެއްހާ ދުވަހަށް ބޭނުންކުރެވޭނެ އެވެ. އަދި މިއީ ފެން ވެސް ނުވަންނަ ގޮތަށް އުފައްދާފައިވާ އެއްޗަކަށްވާތީ ފެތުން ފަދަ ކަންކަމުގައި ވެސް އަޅައިގެން ބޭނުންކުރެވޭނެ އެވެ.\n"ހާލޯ" ބޭންޑް ނެރެފައި ވަނީ މައިގަނޑު ތިން ކުލައަކުންނެވެ. އެއީ އޮނިކްސް (ކަޅު)، މިނެރަލް (ލައިޓް ބްލޫ) އަދި ރޯޒް ގޯލްޑް (ޕިންކިޝް) އެވެ.\nސިއްހަތު ދުޅަހެޔޮ ދިރިއުޅުން ފިޓްނެސް އެމޭޒަން އެމެރިކާ


Gaumee Squad Club thakah anagaifi, Ashfaq nuhimeney\nގައުމީ ސްކޮޑު ކުލަބުތަކަށް އަންގައިފި، ދަގަނޑޭ ނުހިމެނޭ\nގައުމީ ޓީމުގެ ކޯޗް ޕީޓާ ޝެގަޓް (ކ) އާއި އަޝްފާގް (ވ) ވޯލްޑް ކަޕް ކޮލިފިކޭޝަނަށް އޭނާ ނެގި ސްކޮޑުން އަޝްފްގް އަށް ފުރުސަތު ދީފައި ނުވޭ --- ފޮޓޯ: އެފްއޭއެމް\nކޮންމެ ކުލަބަކުންވެސް ގައުމީ ޓީމުގައި ހިމެނޭ ކުޅުންތެރިންނަކީ ކޮންބައިކަން އެފްއޭއެމުން ކުލަބުތަކަށް އަންގިއިރު، މިފަހަރުގެ ސްކޮޑުންވެސް ކުރީގެ ކެޕްޓަން އަލީ އަޝްފާގް (ދަގަނޑޭ) ނުހިމެނޭކަން ކަށަވަރު ވެއްޖެ އެވެ.\nއެފްއޭއެމުން ކުލަބުތަކަށް ފޮނުވި ސިޓީތަކުގެ ތެރެއިން ގްރީން ސްޓްރީޓަށް ފޮނުވި ސިޓީ އާ ބެހޭގޮތުން އެ ކުލަބުގެ އޮފިޝަލަކު ވަނީ، އެ ޓީމުގެ މިހާރުގެ ކެޕްޓަން އަޝްފާގް ޓީމުގައި ނުހިމެނޭ ކަން ކަށަވަރު ކޮށް ދީފަ އެވެ.\nގުރީން ސްޓްރީޓުން ސްކޮޑުގައި ހިމެނީ، އެ ޓީމުގެ ގޯލްކީޕަރު އިބްރާހިމް ލަބާން ޝަރީފް، ދެ ޑިފެންޑަރުން ކަމަށްވާ، މުހައްމަދު ސާއިފް އަދި ސަމްދޫހް މުހައްމަދު (އައްޔަ) އަދި ޓީމުގެ ޒުވާން ފޯވަޑް އަބްދުﷲ ޔާމީން (ޔާން) އެވެ.\nވޯލްޑް ކަޕް ކޮލިފިކޭޝަންގެ ފުރަތަމަ މެޗުގައި، ގައުމީ ޓީމު އެންމެ ފުރަތަމަ ނުކުންނާނީ މި އަންނަ މަހު ފަސް ވަނަ ދުވަހު ގުއާމް އާ ދެކޮޅަށް އެ ގައުމުގަ އެވެ. ދެ ވަނަ މެޗުގައި އޭގެ ފަސް ދުވަސް ފަހުން ޗައިނާ އާ ދެކޮޅަށް މާލޭގައި ކުޅޭ މެޗު މިމަހު 10 ވަނަ ދުވަހު އޮންނާނެ އެވެ.\nއެފްއޭއެމުގެ ސިޓީގައި ވާގޮތުން މާލޭގައި ޗައިނާ އާ ދެކޮޅަށް ކުޅޭ މެޗުގައިވެސް ގައުމީ ސްކޮޑުގައި އަޝްފާގް ނުހިމެނޭނެ އެވެ.\nއަޝްފާގް އެންމެ ފަހުން ގައުމީ ޓީމާއެކު މެޗެއް ކުޅެފައި ވަނީ، އޭޝިއަން ކަޕް ކޮލިފިކޭޝަންގައި 2017 ވަނަ އަހަރު މާޗް މަހު ފަލަސްތީން އާ ދެކޮޅަށް ފަލަސްތީންގައި ކުޅުނު މެޗުގަ އެވެ. ކޮލިފައިންގެ އެންމެ ފަހު މެޗުގައި މާލޭގައި ބޫޓާން އާ ދެކޮޅަށް ކުޅެން ޓީމު ތައްޔާރުވިއިރު، ޓީމުގެ ޕްރީ މެޗު ޕްރެސްއަށް ހާޒިރު ނުވުމުން ކަމަށް ބުނެ އަޝްފާގް ޓީމުން ވަކި ކުރަން ގައުމީ ޓީމު ކޯޗް ޕިޓާ ޝެގަޓް ނިންމި އެވެ.\nއޭގެ ފަހުން، އަވަސް އަށް ދިން އިންޓަވިއުގައި ޝެގަޓް ބުނެފައި ވަނީ، ކުޅުންތެރިޔަކު ޓީމުން ވަކި ކުރަނީ އެ ކުޅުންތެރިޔަކަށް އަދަބު ދިނުމުގެ ބޭނުގައި ނޫން ކަމަށާއި އެ ކުޅުންތެރިޔަކު ޒިންމާދާރު ކުރުވުމުގެ ގޮތުން ކަމަށެވެ.\nއޭގެ ފަހުން 15 މަސް ވަނީ ފާއިތުވެފަ އެވެ. އެހެންނަމަވެސް އަޝްފާގަށް އަދިވެސް ޓީމުން ފުރުސަތެއް ނުދެ އެވެ. ދާދި ފަހުން އަޝްފާގް ބުނެފައި ވަނީ ގައުމީ ޓީމުން ލިބޭ ކޮންމެ ފުރުސަތެއް އުފަލާއެކު އޭނާ ބޭނުން ކުރަން ތައްޔާރަށް ހުރި ކަމަށެވެ.\n"އުންމީދަކީ ކުރިއަށް އޮތް ތަނުގައިވެސް (މި ފެންވަރުގައި) ދެމި ހުރުން،" 'މިހާރު ސްޕޯޓްސް އެވޯޑް'ގެ އެންމެ މޮޅު ފުޓްބޯޅަ ކުޅުންތެރިޔާގެ އެވޯޑް ހޯދުމަށް ފަހު އަޝްފާގް ބުނެފައި ވެއެވެ. "އަދި ގައުމަށް ހިދުމަތް ކުރަން ލިބޭ ކޮންމެ ފުރުސަތެއްގެ ބޭނުން ކުރިއަށް އޮތް ތަނުގައިވެސް އުފަލާއެކު ހިފާނަން."


SunOnline: Dhookolli gaidheen furathama mahu thibeynee geybandhugai: Corrections\nޖަލުގެ ގައިދީންތަކެއް: ސަން ފައިލް ފޮޓޯ\n"ދޫކޮށްލި ގައިދީން ފުރަތަމަ މަހު ތިބޭނީ ގޭބަންދުގައި"\nދޫކޮށްލި ގައިދީންނަކީ ފަސް އަހަރުވަންދެން މޮނީޓާ ކުރާނެ ގައިދީން ކަމަށާއި އެ ގައިދީންނަށް އަދަބު ލުއިކޮށް ފަސް އަހަރު ދުވަސް ވަންދެން ބެލުމަށް ފަހު ކަމަށް މޯލްޑިވްސް ކަރެކްޝަނަލް ސާވިސްއިން ބުނެފި އެވެ.\nއެކިއެކި ކުށްކުށުގައި ޖަލަށްލާފައި ތިބި 20 ކުށްވެރިއަކަށް ރައީސުލްޖުމްހޫރިއްޔާ އަބްދުﷲ ޔާމީން އަބްދުލްގައްޔޫމް މައާފުދެއްވައި އަނބުރައި މުޖްތަމައުއަށް ނެރުނު މައްސަލައާ ގުޅޭ ގޮތުން ވާހަކަ ދައްކަވަމުން ކަރެކްޝަނަލް ސާވިސްގެ މީޑިއާ އޮފިސަރު އަހްމަދު ލުގްމާނު ވިދާޅުވީ ރައީސް އަދަބު ލުއިކޮށްދިން ނަމަވެސް އެ ގައިދީންނަށް މައާފުލިބޭނީ ފަސް އަހަރު ދުވަސް ވަންދެން މޮނީޓާ ކުރުމަށް ފަހުގައި ކަމަށެވެ.\n"އަދަބު ލުއި ކޮށްދިން ކުށްވެރިން އެއްކޮށް ދޫކޮށްލާނީ ފަސް އަހަރު ފަހުން. ދޫކޮށްލެވުނީ ފަސް އަހަރު ދުވަހުގެ ހުކުމް ތަންފީޒު ކުރަމުންދާ މީހުން. އެންމެ ފުރަތަމަ އެމީހުން މިދޫކޮށްލީ ގޭ ބަންދަން އެއް މަސް ދުވަހަށް. އެއަށް ފަހު ބަލަން ޖެހޭ ކަންކަން ބެލުމަށް ފަހު ދެން މި ބަދަލް ކުރަނީ ދެ މަސް ދުވަހަށް ރަށު ބަންދަން. އެއަށް ފަހު އެމީހާގެ އުޅަމަށް ބަލާފައި ފަސް އަހަރު ވަންދެން މުޖްތަމައުއަށް މި ދޫކޮށްލަނީ ކަރެކްޝަންސް އިން ބަލާ ގޮތަށް،" ލުގްމާނު ވިދާޅުވި އެވެ.\nލުގްމާން ވިދާޅުވީ އެ ފަސް އަހަރު ތެރޭގައި ކުށެއް ކޮށްފި ނަމަ އަނބުރާ އެމީހަކު ޖަލަށް ބަދަލުކުރާނެ ކަމަށާއި ނަމަވެސް ފަސް އަހަރު ވުމަށް ފަހު އެމީހަކު މުޅިން އެއްކޮށް މިނިވަން ވާނެ ކަމަށެވެ.\nލުގްމާނު ވިދާޅުވީ ދޫކޮށްލާފައިވާ ހުރިހާ ގައިދީންނަކީ ވެސް ކުދި ކުށްތަކަށް ހުކުމް ތަންފީޒު ކުރަމުންދާ ގައިދީން ކަމަށާއި އެ ހުރިހާ ގައިދީންނަކީ ވެސް ފަސް އަހަރާއި އެ އަށް ވުރެ ކުރު މުއްދަތެއްގެ ހުކުމް ތަންފީޒު ކުރަމުންދާ މީހުން ކަމަށެވެ.\nރައީސް ޔާމީން މޯލްޑިވްސް ކަރެކްޝަނަލް ސާވިސް ހޯމް މިނިސްޓްރީ\nރައީސުލްޖުމްހޫރިއްޔާގެ ދެކަނބަލުން އީދު ސަލާން ކުރައްވައިފި5ދުވަސް 17 ގަޑި ކުރިން\nރައީސްގެ ދެކަނބަލުން އީދު ހަދިޔާ ބައްސަވަނީ6ދުވަސް 16 ގަޑި ކުރިން\nކުޅިވަރާއި ޒުވާނުންގެ މެނިފެސްޓޯ ތަންފީޒު ކުރުމުގައި ސިވިލް ސާވަންޓުންނާއި ޒުވާނުންގެ ދައުރު ބޮޑު: ހުސައިން ވަހީދު7ދުވަސް 19 ގަޑި ކުރިން\nރައީސް ޔާމީންގެ އިގްތިސާދީ ސިޔާސަތަށް ބައިނަލްއަގުވާމީ މައިދާނުގައި ތައުރީފް!7ދުވަސް 19 ގަޑި ކުރިން


މާލެ މީހުންނަށް ރަށްރަށުން ގޯތި ދިނުމަށް އަސްލަމް ލަފާދީފި – Feshun.mv\nހައުސިންގް މިނިސްޓަރު އަސްލަމް މަޖިލީހުގައި ވާހަކަ ދައްކަވަނީ/ ފޮޓޯ: މަޖިލީސް\nމާލެ މީހުންނަށް ރަށްރަށުން ގޯތި ދިނުމަށް އަސްލަމް ލަފާދީފި\n13 އޮކްޓޯބަރ 2021 - 11:44\nމާލޭގެ ބޯހިޔާވަހިކަމުގެ މައްސަލަ ހައްލުވާނީ، މާލޭގެ ރައްޔިތުންނަށް އެހެން ރަށްރަށުން ގޯތި ދޫކުރުމަށް ކައުންސިލުތަކުން ހުއްދަދިނުމުން ކަމަށް ޕްލޭނިން މިނިސްޓަރު މުހައްމަދު އަސްލަމް ވިދާޅުވެއްޖެއެވެ.\nކ. ދިއްފުށީގެ ބިން ހިއްކުމުގެ މަސައްކަތް ލަސްވުމުގެ ސަބަބުން ރައްޔިތުންގެ މަޖިލީހުގައި ތުލުސްދޫ ދާއިރާގެ މެމްބަރު އިބްރާހީމް ނަސީމް ކުރެއްވި ސުވާލަށް ޖަވާބުދިނުމަށް މިނިސްޓަރ އަސްލަމް މިއަދު ވަނީ ރައްޔިތުންގެ މަޖިލީހަށް ހާޒިރުވެފައެވެ. އަދި މެމްބަރުންނަށް ސުވާލުކުރަން ލިބުނު ފުރުސަތުގައި، ކުރެއްވި ސުވާލުތަކަށް ޖަވާބު އަރުވައިފައެވެ.\nއެގޮތުން މާލޭގެ ރައްޔިތުންގެ ބޯހިޔާވަހިކަމުގެ މައްސަލައަށް އަސްލަމްގެ މިނިސްޓަރުކަމުގައި ތިން އަހަރުވީ އިރުވެސް ހައްލެއް ނުލިބޭކަމަށް މެދު ހެންވޭރު ދާއިރާގެ މެންބަރު އަލީ އާޒިމް ވަނީ ފާހަގަކުރައްވައިފައެވެ. އަދި އަތޮޅުތަކާއި ރަށްރަށުގެ ކައުންސިލުން ރަށްރަށުގެ ބިންތައް އެ ރަށެއްގެ ރައްޔިތުންނަށް ދިންނަމަވެސް، މާލޭގެ ރައްޔިތުންނަށް އެ ތަންތަނުން ބިން ނުލިބޭކަން ފާހަގަކޮށް މެމްބަރު ވިދާޅުވީ، މާލޭގެ ބައެއް ރައްޔިތުން މާލޭގެ ބިން ދޫކޮށްލުމަށްފަހު، ރަށްރަށަށް ބަދަލުވާން ބޭނުންވާކަމަށެވެ. އެހެންކަމުން އެ ފުރުސަތު އޮތީ މަގުފަހިވެފައިތޯ މެމްބަރު މިނިސްޓަރާ ސުވާލުކުރެއްވިއެވެ.\nޖަވާބުގައި މިނިސްޓަރު ވިދާޅުވީ، ބޯދާ ޒަމާނުއްސުރެ ރާއްޖޭގައި ބަނޑާރަ ގޯތި ލިބޭގޮތަށް އޮތް އޮތުމާއެކު މި މައްސަލައަށް ހައްލެއް ލެބޭނެތޯ އެއީ އެންމެންވެސް ކޮށްލަން ޖެހޭ ސުވާލެއްކަމަށެވެ.\nމިނިސްޓަރ ވިދާޅުވީ، ރާއްޖޭގެ އެއްވެސް ހިސާބަކުން ދިވެހިންނަށް ބިން ދިނުމަށް ގާނޫނު މަނާ ނުކުރާ ކަމަށެވެ. ނަމަވެސް ރަށުގެ އެހެން މީހުންނަށް ރަށުން ގޯތި ދޫކުރަން ރަށްރަށުގެ ކައުންސިލުތަކުން ދެކޮޅު ހަދާކަމަށް މިނިސްޓަރ ވިދާޅުވިއެވެ.\n"މިއީކީ 80އިގެ އަހަރުތަކެއް ނޫން. ދައުލަތުގެ މިނިސްޓްރީއަކަށް ރަށެއްގެ ކައުންސިލެއްގެ މައްޗަކަށް އިމްޕޯސްއެއް ނުކުރެވޭ، ދޭށޭ ކިޔާފަކާ. ކައުންސިލުން ނިންމުންތަކެއް، ކައުންސިލްގެ ވެސް ބާރުތަކެއް ހުރޭ. ކައުންސިލުން ނިންމާ ދެންޏާ ނުދެންޏާ،" މިނިސްޓަރު އަސްލަމް ވިދާޅުވިއެވެ.\nމިނިސްޓަރ ވިދާޅުވީ، އޯޕަން މައިންޑެއްގައި މިކަން ކުރާ ކަމަށް ވަންޏާ، ރަށްރަށުގެ ކައުންސިލްތަކުން އެ ކަމަށް ރިސެޕްޓިވް ވުން މިނިސްޓަރ ލަފާދެއްވާ ކަމެއް ކަމަށެވެ. ލަފަޔަކަށް ވާނެ ހަމަ ވަރަށް\n" އަޅުގަނޑު ކައުންސިލަށް ދޭ ލަފައަކީ، މާލޭ މީހަކު ތަނަކަށް ރަށަކަށް ދާން ބޭނުންވާ ކަމަށް ވަންޏާ ގޯއްޗެއް ދެއްވާށޭ،" އަސްލަމް ވިދާޅުވިއެވެ.\nބިލް ގޭޓްސްގެ އަންހެން ދަރިފުޅު ކައިވެނިކޮށްފި


Maafah Edhemun Muhanma Anehkaaves PPM Aai Gulhijje - Vaguthu\n2 މަސް ކުރިން ( ޖުލައި 29, 2021 )\nމުހައްމާ ޕީޕީއެމް އަށް ސޮއިި ކުރުމަށްފަހު ވާހަކަ ދައްކަވަނީ - ވަގުތު އިމޭޖްސް: އިބްރާހިމް ޝާބިލް\nރައްޔިތުން މަޖިލީހުގެ ކުރީގެ މެންބަރު މުހައްމަދު އަބްދުﷲ (މުހައްމާ) އަނެއްކާވެސް ޕީޕީއެމްއަށް ސޮއި ކޮށްފިއެވެ.\nމުހައްމާ ޕީޕީއެމް އަށް ސޮއި ކުރުމަށް ފަހު މިރޭ ވަނީ އޭނާގެ ފޯމް އިދިކޮޅު ކޯލިޝަންގެ އެކްޓިން ލީޑަރު އަބްދުރަހީމް އަބްދުﷲ (އަދުރޭ) އާއި ހަވާލު ކޮށްފައެވެ. މުހައްމާގެ ފޯމް ޕީޕީއެމް އާއި ހަވާލުކުރުން އޮތީ ޕީޕީއެމްގެ އޮފީހުގައެވެ.\nމިރޭގެ ޖަލްސާގައި ވާހަކަ ދައްކަމުން މުހަންމާ ވަނީ ރައީސް ޔާމީނާއި ދެކޮޅަށް މަސައްކަތް ކުރެވުނީތީ ހިތާމަކުރާ ކަމަށާ އެކަމާއި މާފަށް އެދޭ ކަމަށް ވިދާޅުވެފައެވެ. "އަޅުގަނޑަށް ހެދުނު ގޯހާމެދު އަދިވެސް ދެރަވޭ. ރައީސް ޔާމީނާ ވަކިވެވުނީތީ ވަރަށް ހިތާމަކުރަން. އަޅުގަނޑަށް މި ހެދުނީ ވަރަށް ބޮޑު ވަރަށް ބޮޑު ގޯހެއް،" މުހަންމާ ވިދާޅުވިއެވެ.\nމުހައްމާ ރައްޔިތުން މަޖިލީހުގެ މެންބަރު ކަމަށް 2014 ވަނަ އަހަރު ހޮވުނީ ޖުމްހޫރީ ޕާޓީގެ ޓިކެޓްގައެވެ. ނަމަވެސް މެންބަރު ކަމަށް ހޮވިވަޑައިގެންނެވިތާ ކުޑަ ދުވަސްކޮޅެއް ފަހުން 2014 ވަނަ އަހަރުގެ ޖުލައި 09 ވަނަ ދުވަހު މުހައްމާ ޖުމްހޫރީ ޕާޓީ ދޫކުރައްވާ ޕީޕީއެމް އަށް ސޮއި ކުރިއެވެ.\nމުހައްމާ ޕީޕީއެމް އިން ވަކިވީ ރައްޔިތުން މަޖިލީހުގެ ރައީސް ކަމުން އަބްދުﷲ މަސީހް ދުރުކުރުމަށް ކުރި މަސައްކަތުގެ ތެރެއިންނެވެ. އެމައްސަލައިގައި މުހައްމާގެ ގޮނޑި ގެއްލުނު ކަމަށް ވެސް ނިންމިއެވެ. ނަމަވެސް ދޮޅު އަހަރު ފަހުން އަނެއްކާވެސް މެންބަރުކަން އިއާދަކުރި 12 މެންބަރުންގެ ތެރޭގައި މުހައްމާ ހިމެނުނެވެ. 2018 ވަނަ އަހަރުގެ ނޮވެމްބަރ މަހު މުހައްމާ ދެން ގުޅުނީ ވެރިކަން ކުރާ އެމްޑީޕީ އާއިއެވެ. އޭނާ އެމްޑީޕީ އާއި ގުޅުނީ 2019 ވަނަ އަހަރު އޮތް މަޖިލިސް އިންތިހާބުގައި އެމްޑީޕީގެ ޓިކެޓްގައި ވާދަކުރެއްވުމަށްޓަކައެވެ. އެމްޑީޕީގެ ޕްރައިމަރީ މުހައްމާއަށް ކާމިޔާބެއް ނުކުރެވުނެވެ. އޭގެ ފަހުން މުހައްމާ ސިޔާސީ ދާއިރާއަކުން ނުފެނެއެވެ.\nމުހައްމާ އާއިއެކު ޕީޕީއެމް އިން ވަކިވި 12 މެންބަރުންގެ ތެރޭގައި ހިމެނު މުހައްމަދު ވަހީދު އިބްރާހިމް (ލޯޔަރު ވައްޑެ) ވެސް ވަނީ ދާދިފަހުން ޕީޕީއެމް އަށް ސޮއި ކޮށްފައެވެ. އަދި އޭގެ ކުރިން އެމެންބަރުންގެ ތެރޭގައި ހިމެނުނު ދިއްދޫ ދާއިރާގެ ކުރީގެ މެންބަރު އަބްދުއްލަތީފް މުހައްމަދު ވެސް ވަނީ ޕީޕީއެމް އާއި ގުޅިފައެވެ. ޕީޕީއެމް އިން ވަކިވި 12 މެންބަރުންގެ ތެރެއިން މަޖިލިސް އިންތިހާބުގައި ގޮނޑި ދިފާއު ކުރެވުނީ ވިލިގިނލީ ދާއިރާގެ މެންބަރު ސައުދު ހުސެއިން އަށް އެކަންޏެވެ.\nޖުލައި 29, 2021 22:25\nމީ ވަރަށް ވަގު މީހެއް މަސަތްކަތް ކުރުވާފައި ފައިސާ ނުދީ ފިލީ.. ފަހުން ފޯނުވެސް ނުނަގާ..\nގައުމު ހިންގަން މިވަންނަނީ ހައްތަހާވެސް ވަގުން\nޖުލައި 29, 2021 22:51\nމިއޮޔާލައްގާ އެއްޗިހި އެއްވެސް ބުރަދަނެއް ނުހުންނާނެ ދެވަނަ ފަހަ ރައް ވެސް ހަދާނީ ފުރަތަމަވެސް ހެދިހގޮތް ގާތްކުރަނ ހެޔޮނުވާނެ o ަ\nޖުލައި 29, 2021 23:02\nއަނެއް ބުރާންތި ވެއްދީ. ބަލަ އަދުރޭ ކަލޭ ހާދަ ގަމާރޭ ކަލޭ ތި ޕީޕީއެމް ހަލާކު ތިކުރަނީ އައްނިއާއި ގުޅިގެން. ތިކަހަލަ ތަންދޮރު ނޭނގޭ ބުރާންތިން ވެއްދިއަސް ތިމީހުން ރައްޔިތުން ބަލައެއް ނުގަނާނެ. ތި ބުރާްންތި އޯލެވެލް އަށް އެމްއީއެސް އިން ކިޔެވިއިރު ގްރޭޑް 6،7އަދި 8 އަށް ޕްރޮމޯޓްވިގޮތް ތި ބުރާންތި ކައިރިން އަދުރޭ އަހާބަލަ. އަހަރެންގެ ރައްޓެއްސަކު ތިބުރާންތިގެ ޓެސްޓް ޕޭޕަރު ހަދައިދީގެން ޕްރޮމޯޓް ވެފަހުރީ ގްރޭޑް 09. ދެން ކޮން ފެންވަރެއް ހުންނާނީ. އަމިއްލަ ރަށުރަތްޔިތުން މަޖިލީސްއަށް ހޮވައިދިނީމަ ރަށުރަތް ޔިތުންނަށްޓަކައި މަޖިލީސް ތެރޭ ވާހަކަ ދައްކަން ނުކެރޭ. ތިގަމާރު ތިއުޅެނީ އަނެއްކާ މަގާމެއް ހޯދަން. ދެން މިހާރު ރައްޔިތުން ތިކަހަލަ ގަމާރުން ގަބޫލެއް ނުކުރާނެ\nޖުލައި 29, 2021 23:08\nއަދުރޭ ތިކަހަލަ ތަންދޮރު ނޭނގޭ ދެބޯގެރިން ނުވައްދާ މާސްޓާސް ހޯލްޑަރުން ނުވަތަ ޕީއެޗްޑީ ހޯލްޑަރުން ޕާޓިއަށް ވައްދާފަ ނޫސްތަކުގަ ޖަޙާބަލަ. އޭރުން ތިޕާޓީއަށް ކާމިޔާބުވާނެ. ފެއިލްވެފަތިބި އަލިފުބާނޭނގޭ ތަންދޮރު ނުދަންނަ މުހައްމާމެން ކަހަލަ މީހުން ޕާޓީއަށް ނުވައްދަބަލަ\nޖުލައި 29, 2021 23:28\nބޯގިނަކުރަންވިޔަސް ތިކަހަލަ މީހުން ކައިރިކުރަން ހެޔޮނުވާނެ\nތީ ހަމަ ހައްޕުނޑު\nމާދަމާކަން ނޭގޭ ޔާމީނާ ދިމާލަށް އެއްޗެތިގޮވާނީ\nޖުލައި 30, 2021 02:10\nއަނެއްކާވެސް އަންނަ މަޖިލިސް އިންތިޚާބުގައި ވާދަކުރަން “ ޓިކެޓް “ އެއްލިބޭތޯ ބަލަން ޕީޕީއެމް އާއި ގުޅުނީ !! އެއްފުޅައްމަތިން ފުއްމާލިބަކަރި ހާސް ފުޅައްމަތިން ފުއްމާނެ” އޭ މުސްކުޅި ހަރުބަހެއްގައި އޮވޭ 🤐 މީލައްކަ ވާހަކަ ނަމަ ނަމަ ތިކަހަލަ މީހުންގެ ޖަޒުބާތުގައި ޖެހި ގޯހެއްނަހަދާތި!! ތިޔަކަހަލަ މީހުންނަކީ ސިޔާސީރަންޑީން 😡 ރައްޔިތުން އިތުބާރު ކުރާނެ ބަޔެއް ނޫން !!\nޖުލައި 30, 2021 04:29\nޢާއްމު މެންބަރެއްގެ ގޮތުގަ ބަހައްޓަން އޯކޭ ދެން ދޯ. އެކަމަކު ވިސްނާތި... މަތީ މަޤާމެއްގެ ޓިކެޓް ނުދޭތި.\nޖުލައި 30, 2021 06:31\nޖުލައި 30, 2021 17:02\nބޮކިތިޔަހެން ނިވިދިއްލޭވެފަހުއްޓާ ސޭޓުގެޕާޓީކުދިކުދިވަނީ ސޭޓުޕާޓީއަށް ރާބުޅައެއްނަމަވެސްއިތުރުކޮށްދެވޭތޯއުޅެބަލަ އޭރުން ނިވިދިއްލޭކަން ކެނޑިދާނެތޯއްޗެ!\nޖުލައި 30, 2021 09:48\nމުހައްމާ ބަހައްޓާ ޕީޕީގެ ޑްރާމާ ފެކްޝަންގަ. ވަރަށް ހިންގާލާނެ.\nޖުލައި 30, 2021 13:25\nހަމައެއްގޮތަކަށްވެސް ގަބޫލެއް ނުކުރާނަން މުހައްމާ ދައްކާ އެއްވެސް ވާހަކައެއް ކުރިން އައިސްހުރެ ކުޅެލި ފިލްމު އަދިވެސް ހަނދާން އެބަހުރި މަޖިލިސްތެރޭގައި ޖެއްސިވައްތަރުވެސް އަދި ހަނދާންނެތޭހާ ދުވަހެއްނުވޭ ދެންރަނގަޅުވާނީ ކުރިންވެސް އުޅުނުހެން ތާކުން ތާކުނުޖެހޭ ޑްރާމާޔާ ފިލްމުކުޅެން ހުރިއްޔާ ހަނދާން އެބަހުރިތަ ހއ އަށް ކުރީގެ ރައީސް ކުރެއްވި ދަތުރު ފުޅުގަ ކުރިކަންތަކާ އުޅުނުގޮތް އަދި މާގިނަދުވަހެއްނުވެ ހަމައެރައީސަށް ކޮށްލިވަރު ވީމާ ސޮރީ މުހައްމާ އަކަށް ތާއީދެއްވެސް އިތުބާރެއްވެސް ނުކުރެވޭނެ


Sihhee bodu kaamiyaabee eh: Sirrakee kobaa? | Mihaaru\nޭއަންހެނުންތަކެއް އިޖުތިމާއީ މަސައްކަތެއްގައި: މާބަނޑުވުމާ ގުޅުން ހުރި މައްސަލަތަކުގައި އަންހެނުން މަރުވާ ނިސްބަތް ވޭތުވެދިޔަ 25 އަހަރު ތެރޭ އެންމެ ބޮޑަށް ދަށްކޮށްފައިވާ ގައުމަކީ ރާއްޖެ.\nސިއްހީ ބޮޑު ކާމިޔާބީއެއް: ސިއްރަކީ ކޮބާ؟\n22 އޮކްޓޯބަރ 2016 - 08:21 22 comments\nރާއްޖޭގެ ސިއްހީ ޚިދުމަތުގެ ފެންވަރަށް ބަލަންޏާ، އާއްމުންގެ އިތުބާރު ކުޑަވެފައި ޝަކުވާ ބޮޑެވެ. އެކަމަކު ދުނިޔޭގެ ސިއްހީ އަމާޒުތައް ހާސިލްކުރުމުގައި ފާހަގަކުރެވޭ ކުރިއެރުންތަކެއް ރާއްޖެ އިން އަންނަނީ ހޯދަމުންނެވެ. އެފަދަ އެއް ކަމަކީ މާބަނޑުވުމާއި ވިހެއުމާ ގުޅުން ހުރި މައްސަލަތަކުގައި އަންހެނުން މަރުވާ އަދަދު މަދުކުރުމުގައި ލިބިފައިވާ ކާމިޔާބީ އެވެ.\nމިދިޔަ ހަފްތާގައި އދ. އިން އިއުލާންކުރި ގޮތުގައި 1990 އިން ފެށިގެން މިދިޔަ އަހަރުގެ ނިޔަލަށް ރާއްޖެ އިން ވަނީ މައިން މަރުވާ އަދަދު 90 ޕަސެންޓް ދަށްކޮށްފަ އެވެ. މިއީ ވޭތުވެދިޔަ 25 އަހަރަށް ބަލާ އިރު ގައުމަކުން ހޯދި އެންމެ ބޮޑު ކުރިއެރުމެވެ. އެހެން ގޮތަކަށް ބުނާ ނަމަ މައިންގެ ފުރާނަ ރައްކާތެރިކޮށްދިނުމުގައި ރާއްޖެ މި ވަނީ މުޅި ދުނިޔެ އިން އެއް ވަނަ ހޯދާފަ އެވެ.\nމިއީ ފަހަރެއްގައި އަޖައިބުކުރަނިވި ކާމިޔާބީއެކެވެ. ސިއްހީ ދާއިރާގެ ލަސް ކުރިއެރުމާއި ފަރުވާ ހޯދަން، ޚާއްސަކޮށް ރަށްރަށުގައި ދިރިއުޅޭ މީހުން، އުފުލަން ޖެހޭ ބޮޑު ތަކުލީފަށް ބަލާ އިރު މިކަހަލަ އެދެވޭ ބަދަލުތަކުގެ ވާހަކަ އާއްމުންނަށް ނަގައިގަނެވޭނީ ހައިރާންކަމަކާ އެކީގަ އެވެ. އެކަމަކު، މައިންގެ ސިއްހަތު ކުރިއެރުވުމުގެ ލަނޑުދަނޑީގައި ހިމެނޭ މި އަމާޒު ރާއްޖެ އިން ހާސިލްކުރީ ބޮޑެތި މަސައްކަތްތަކަކުންނެވެ. އާބާދީއާ ބެހޭ އދ.ގެ ޖަމްއިއްޔާ ޔޫއެންއެފްޕީއޭ އާއި ސަރުކާރު ގުޅިގެން، ބޮޑެތި ޚަރަދުތަކެއް ކޮށް، ދުރާލާ ފިޔަވަޅުތަކެއް އަޅައިގެންނެވެ.\nސިއްހީ ދާއިރާގެ ތަރައްގީ އަށް އެކި ސަރުކާރުތަކުން މަސައްކަތްތަކެއް ކޮށްފައި އެބަހުއްޓެވެ. މައްސަލައަކީ އާއްމުންގެ އުއްމީދުތަކާ އެއްވަރަށް އެ ޚިދުމަތް ގެންގޮސްދެވިފައި ނުވުމެވެ. އަދި ހޯދާ ކުރިއެރުންތައް ވެސް ދެމެހެއްޓިފައި ނެތުމެވެ. އޭގެ ތެރޭގައި، މާބަނޑު މީހުންނަށް ދޭން ޖެހޭ ޚިދުމަތްތައް ވެސް ހިމެނެ އެވެ. އެހެން ކަމަށް ވަންޏާ، މައިން މަރުވާ އަދަދު މިހާ ބޮޑަށް ދަށްކުރީ ކިހިނެއް ހެއްޔެވެ؟\nހުރިހާ ކޮޅަކުން ވިސްނި\nސިއްހީ ޚިދުމަތުގެ ނިޒާމް ވަރަށް ދަށް ހާލަތެއްގައި އޮތް ނުވަދިހައިގެ ދުވަސްވަރު މައިން މަރުވާ ނިސްބަތް ހުރީ ސީރިއަސް ދަރަޖައެއްގަ އެވެ. އޭރު މާބަނޑު މީހުންނަށް ކުއްލި ފަރުވާ ދެވެނީ މަދު ރީޖަނަލް ހޮސްޕިޓަލްތަކެއްގައި އެކަންޏެވެ. ދިމާވާ ބޮޑެތި މައްސަލަތައް ހައްލުކުރާނެ މީހުންނެއް އަދި ވަސީލަތްތަކެއް ވެސް ސިއްހީ ދާއިރާގައި ނެތެވެ.\nވިހާ ކޮންމެ 100،000 ކުދިންގެ ނިސްބަތުން ބަލާ އިރު، މާބަނޑުވުމާ ގުޅުން ހުރި މައްސަލަތަކުގައި މަރުވާ އަންހެނުންގެ އަދަދު 1990 ވަނަ އަހަރު 677 އަށް އަރަ އެވެ. އެކަމަކު މިދިޔަ އަހަރު އެ ނިސްބަތް ވަނީ 68 އަށް ތިރިވެފަ އެވެ. މިއީ ވޭތުވެދިޔަ 25 އަހަރަށް ބަލާ އިރު އަހަރަކު 9.2 ޕަސެންޓްގެ ދަށްވުމެކެވެ. އެ މުއްދަތުގައި ދުނިޔޭގައި މި ނިސްބަތް ދަށްވަމުން އައީ އަހަރަކު 2.3 ޕަސެންޓެވެ.\nނުވަދިހައިގެ އަހަރުތަކުގެ ފަހުކޮޅު: މާބަނޑުވުމާ ގުޅިގެން ފުރާނަ އަށް ނުރައްކާވާ ހާލަތްތައް މަދުކުރުމުގެ ފިޔަވަޅުތައް ތައާރަފްކުރީ އެ ދުވަސްވަރު. ފޮޓޯ: ޔޫއެންއެފްޕީއޭ/ ޝާހީނާ އަލީ\nރާއްޖެ އަށް މިހާ ބޮޑު ކުރިއެރުމެއް ލިބުނީ، ޔޫއެންއެފްޕީއޭ އިން ފާހަގަކުރާ ގޮތުގައި، މައްސަލައިގެ "ހުރިހާ ދިމާލަކުން" ހައްލު ހޯދަން މަސައްކަތްކޮށްގެންނެވެ.\nއާއިލާ ރޭވުމުގެ މުހިއްމުކަން ފާހަގަކޮށް ދޭތެރެ ދޫކުރުމުގެ މައުލޫމާތާއި އެކަމަށް ބޭނުންވާ ވަސީލަތްތައް ފަސޭހަ އިން ލިބޭނެ ގޮތް ހަމަޖެއްސި އެވެ.\nސިއްހީ ޚިދުމަތް ދޭ ވަސީލަތްތަކުގެ ތަރައްގީ އަށް ބަލާ އިރު، މާބަނޑު މީހުން ދެ ގަޑި އިރަށް ވުރެ ގިނަ އިރު ދަތުރުކުރަން ނުޖެހޭނެ ގޮތަށް ރަށްރަށުގައި އިމަޖެންސީ ޚިދުމަތް ގާއިމްކުރި އެވެ. ޔޫއެންއެފްޕީއޭގެ އެހީގައި 12 ރަށެއްގައި ލޭބަ ރޫމް ހަދައި މާބަނޑު މީހުންނަށް ޚާއްސަ ޚިދުމަތްތައް ހަތަރު ރީޖަނަލް ހޮސްޕިޓަލެއްގައި ތައާރަފްކުރި އެވެ.\nއެއާ އެކު ފެށުނު ކުރިއެރުންތައް މިއަދާ ހަމައަށް އައި އިރު، ރާއްޖޭގެ ހުރިހާ އަތޮޅެއްގައި (20) ވަނީ ކުއްލި ހާލަތްތަކުގައި މާބަނޑުމީހުންނަށް ފަރުވާ ދެވޭނެ ވަސީލަތްތައް ގާއިމްކޮށްފަ އެވެ. މާބަނޑު ދުވަސްވަރު ބޭނުންވާ ސިއްހީ ޚިދުމަތްތައް ގާތްގަނޑަކަށް ހުރިހާ އެންމެން މިހާރު ހޯދަ އެވެ. އަދި ކޮންމެ ކުއްޖަކު ކަހަލަ ގޮތަކަށް އުފަންވަނީ ސިއްހީ ޚިދުމަތް ދޭ ތަނެއްގަ އެވެ.\nއެކަމަކު މީގެ މާނައަކީ ދެމެހެއްޓެނިވި ގޮތެއްގައި ފެންވަރު ރަނގަޅު ސިއްހީ ޚިދުމަތެއް ލިބުމެއް ނޫނެވެ. ފަރުވާ ހޯދުމުގައި މި ވޭތުވެދިޔަ އަހަރުތަކުގައި އާއްމުންނަށް އެކި ދުވަސްވަރު ކުރަން ޖެހިފައި ވަނީ އެކި ތަޖުރިބާތަކެވެ. މާބަނޑު މީހުން ވެސް މިކަމުން އިސްތިސްނާއެއް ނުވެ އެވެ. ޑޮކްޓަރުން ނެތުމާއި ޓެސްޓުތައް ހެދެން ނެތުމާއި ބޭސް ނުލިބުމާއި ޚިދުމަތުގެ ފެންވަރު ދަށްވުމުގެ މައްސަލަތަކާ ދޭތެރެދޭތެރެ އިން ކުރިމަތިލާންޖެހެ އެވެ. އެހެންވީމާ މައިން މަރުވާ ނިސްބަތް މިހާ ބޮޑަށް ދަށްވީ ފަރުވާދިނުމުގެ ޚިދުމަތްތައް ރަނގަޅުވެގެން އެކަންޏެއް ނޫނެވެ.\nއެންމެ ބޮޑު ބަދަލަކަށްވީ ހޭލުންތެރިކަން\nމި ކާމިޔާބީގެ ފަހަތުގައި ވަރަށް މުހިއްމު އެހެން ސަބަބުތަކެއް ވެސް ހުރިކަން ޔޫއެންއެފްޕީއޭ އިން ފާހަގަކުރެ އެވެ.\nއެއް ކަމަކީ މާބަނޑުވުމާ ގުޅިގެން މަރުވާ ހުރިހާ ހާދިސާތަކެއް ތަހުގީގުކުރަން ހެލްތު މިނިސްޓްރީން އޭރު ފެށުމެވެ. ކޮމިޓީއަކުން ހުރިހާ ކޭސްތަކެއް ރިވިއުކޮށް، އިސްލާހުކުރަން ޖެހޭ ކަންކަން ދެނެގަތުމުގެ މަސައްކަތް މިހާތަނަށް ވެސް އައީ ކުރަމުންނެވެ. އެކަމަކު ގައުމީ ފެންވަރުގައި އޭރު ދިން ފަދަ އަހައްމިއްޔަތެއް މިހާރު އެކަމަށް ނުދެވޭކަން ސިއްހީ ދާއިރާގެ ބައެއް ބޭފުޅުން ފާހަގަ ކުރައްވަ އެވެ.\nދެވަނަ ކަމަކީ ކޮމިއުނިޓީ ހެލްތު ވޯކަރުންގެ ދައުރެވެ. އޭރު ހެލްތު ވޯކަރުންނަށް އިތުރު ތަމްރީން ދީ ރަށްރަށުގައި ގޭގެ އަށް ފޮނުވައިގެން މާބަނޑު މީހުންގެ ހާލު ބަލަން ފެށުމަކީ ވަރަށް ބޭނުންތެރި ކަމަކަށް ވެގެންދިޔަ އެވެ. ޚާއްސަކޮށް، ރިސްކު ބޮޑު މީހުން ދެނެގަންނަން ފަސޭހަވި އެވެ.\n"މިހާރުގެ ހެލްތު ސިސްޓަމް މި އޮތީ އެ ގޮތަކަށް ނޫން. ހެލްތު ވޯކަރުން ގޭގެ އަށް ޒިޔާރަތްކުރުމަކީ އަޅުގަނޑު ދެކޭ ގޮތުގައި މާބަނޑު މީހުންގެ ހާލަތު ގާތުން ބެލުމަށް ވަރަށް މުހިއްމު ކަމެއް،" ޔޫއެންއެފްޕީއޭގެ އެސިސްޓެންޓް ރެޕްރެޒެންޓެޓިވް ޝާދިޔާ އިބްރާހިމް ވިދާޅުވި އެވެ.\nއެކަމަކު އޭރު ކުރި ހުރިހާ މަސައްކަތްތަކެއްގެ ތެރެއިން އެއް ކަމެއް ޝާދިޔާ ވަކިން ބޮޑަށް ފާހަގަކުރައްވަ އެވެ. އޭނާ ގަބޫލުކުރައްވާގޮތުގައި މި ކާމިޔާބީގެ ހަގީގީ ސިއްރަކީ އާއްމު ހޭލުންތެރިކަމެވެ.\nއާއިލާ ރޭވުމާއި ދޭތެރެ ދުރުކުރުމަކީ މައިންގެ ސިއްހަތަށް ކިހާ މުހިއްމު ކަމެއް ކަން ދިވެހިންނަށް އެނގިގެން ދިޔަ ދުވަސްވަރު. ފޮޓޯ: ޔޫއެންއެފްޕީއޭ/ ޝާހީނާ އަލީ\nހެލްތު ވޯކަރުން ގޭގެ އަށް ކުރި ޒިޔާރަތްތަކުގައި، އާއިލާ ރާވައިގެން ބަލިވެއިނުމާއި ދޭތެރެ ދުރުކުރާ ވަސީލަތްތައް ބޭނުންކުރުމުގެ މުހިއްމުކަން މީހުންނަށް އޮޅުންފިލުވައިދިނެވެ. ދަރިމައިވުމުގެ ސިއްހަތާ ގުޅުން ހުރި ފަރުވާތައް ހޯދުމާއި މާބަނޑު މީހުން ކެއުން ބަހައްޓަންވީ ގޮތާއި ރައްކާތެރިގޮތުގައި ވިހެއުން ފަދަ އެތައް ކަމެއް ވިސްނައިދޭން ޔޫއެންއެފްޕީއޭގެ އެހީގައި ސަރުކާރުން ގިނަ މަސައްކަތްތަކެއް ކުރި އެވެ. އެކަހަލަ މެސެޖުތައް ހިމެނޭ "ކައްތިރި" ފަދަ ޑްރާމާތަކާއި ލަވަތައް އޭރު އަބަދު ދިޔައީ ޓީވީން ފެނި އަޑު އިވެމުންނެވެ.\nޝާދިޔާ ގަބޫލުކުރައްވާ ގޮތުގައި މި ކުރިއެރުމުގެ ހަގީގީ ސަބަބަކީ އެ މައުލޫމާތުތައް ލިބި މީހުންގެ ލޯ ހުޅުވިގެން ދިޔުމެވެ.\n"މިހާރު މީހުންނަށް އެބަ އެނގޭ އަމިއްލަ އަށް ވެސް ސިއްހީ ޚިދުމަތް ހޯދަން ދާން. ރަށުގައި ޚިދުމަތް ލިބެން ނެތަސް، ނުވަތަ ކިތަންމެ ބޮޑެތި ގޮންޖެހުންތަކެއް ކުރިމަތިވިޔަސް އެ ބޭނުންވާ ޚިދުމަތެއް ލިބެން ހުރި ހިސާބަކަށް ދާން ކުރަން ޖެހުނު ކޮންމެ ކަމެއް ވެސް އެބަކުރޭ. އެއީ މީހުންގެ ހޭލުންތެރިކަން ބޮޑުވީމަ،" އޭނާ ވިދާޅުވި އެވެ.\nޝާދިޔާ ގަބޫލުކުރައްވާ ގޮތުގައި އޭރުގެ އެ މަސައްކަތްތައް އަނެއްކާވެސް ދިރުވަން ޖެހެ އެވެ. އެހެން ނޫނީ، މި ލިބުނު މުހިއްމު ކާމިޔާބީ ދަމަހައްޓަން އުނދަގޫވާނެ ކަމަށް އޭނާ ދެކެވަޑައިގަންނަވަ އެވެ.\nއެކަމުގެ ސިގްނަލް މިހާރު ވެސް ވަނީ ލިބެން ފަށާފަ އެވެ. މި ފަހުގެ އަހަރުތަކުގައި ހަދާފައިވާ ސާވޭތަކުން އެނގޭ ގޮތުގައި ދޭތެރެ ދޫކުރާ ވަސީލަތްތައް ބޭނުންކުރާ މިންވަރު ވަނީ ދަށްވެފަ އެވެ. އެއީ މައިންގެ ސިއްހަތު ރައްކާތެރިކުރުމަށް ކޮންމެހެން މުހިއްމު ކަމަކަށް ވާއިރު ހޭލުންތެރިކަން އިތުރުކުރަން ޖެހެ އެވެ.\nއިތުރު ލިޔުންތައް ސިއްހަތު އާބާދީ ޔޫއެންއެފްޕިއޭ ސިއްހީ ޚިދުމަތް މައިންގެ ސިއްހަތު


Adeeb ge aaila aai vakeelun HRCM ge Raees aa badhalu kohfi\nއަދީބުގެ އާއިލާ އާއި ވަކީލުން އެޗްއާރްސީއެމްގެ ރައީސްއާ ބައްދަލުކޮށްފި\nއަދީބުގެ އާއިލާގެ ބައެއް މެންބަރުން އަދީވާ ސަލާމް ކުރަނީ: އޭނާގެ ސިއްހީ ހާލަތާމެދު ވަނީ ކަންބޮޑުވުން ފާޅުކޮށްފަ- އަހުމަދު ޝުރާއު | އަވަސް\nބޭސް ފަރުވާއިން މަހުރޫމްވެފައިވާ ކަމަށް ބުނެ ކަންބޮޑުވުން ފާޅުކުރަމުންދާ ކުރީގެ ނައިބު ރައީސް އަހުމަދު އަދީބުގެ އާއިލާ އަދި ވަކީލުން އެޗްއާރްސީއެމްގެ ރައީސް އައިމިނަތު އީނާސްއާ ބައްދަލުކުރައްވައިފި އެވެ.\nއިއްޔެ ބޭއްވި ބައްދަލުކުރުމާ ގުޅޭ ގޮތުން މައުލޫމާތު ދެއްވަމުން އަދީބުގެ އާއިލާގެ ފަރާތުން ބައިވެރިވި އަދީބުގެ އަނބިކަނބަލުން މަރިޔަމް ނަޝްވާ ވިދާޅުވީ، ބައްދަލުވުމުގައި އަދީބުގެ ބޭސްފަރުވާއާ ގުޅޭ ގޮތުން މަޝްވަރާކުރެވުނު ކަމަށެވެ.\nނަޝްވާގެ އިތުރުން މި ބައްދަލުވުމުގައި ބައިވެރިވީ އަދީބުގެ ދެ ވަކީލުން ކަމަށްވާ މޫސާ ސިރާޖާއި މަހުފޫޒު ސައީދެވެ. އެޗްއާރްސީއެމްގެ ރައީސްގެ އިތުރުން، އެ ކޮމިޝަންގެ ނައިބު ރައީސް އާއި މެންބަރަކާއި އިންވެސްޓިގޭޝަން ޑިޕާޓްމެންޓްގެ ޑައިރެކްޓަރު ބައިވެރިވި އެވެ.\nނަޝްވާ ވިދާޅުވީ، އެޗްއާރްސީއެމްއިން އަދީބުގެ ބޭސްފަރުވާގެ ކަންކަމުގައި އެއްވެސް ތަފާތެއް ނުކޮށް މައްސަލަ ބަލަމުންދާ ކަމަށް ބުނެފައިވާ ކަމަށެވެ. އަދި އެކަމުގައި އެންމެ ފުރިހަމައަށް އެއްބާރުލުންދޭނެ ކަމަށާއި އެޗްއާރްސީއެމްގެ މަސައްކަތާއެކު އަދީބުގެ ބޭސްފަރުވާގެ މައްސަލައަށް ހައްލެއް ލިބޭނެ ކަމަށް އުއްމީދު ކުރާ ކަމަށް ވެސް އެ ކޮމިޝަނުން ބުނެފައިވާ ކަމަށެވެ.\nތިރީސް ތިން އަހަރުގެ ޖަލު ހުކުމެއް އައިސްފައިވާ އަދީބަށް ގުލައުކޯމާ ޖެހިފައިވާ ކަމަށް ޑޮކްޓަރުން ބުނެފައިވާއިރު، ސިއްހީ މައްސަލައެއް ކަމަށްވާ "ކެޓެރެކްޓް" އަދީބުގެ ލޮލަށް ޖެހިފައިވާ ކަމަށް ވެސް ވަނީ ބުނެފަ އެވެ. މީގެއިތުރުން އަދީބުގެ އެތެރެ ހަށީގައި ސިސްޓެއް އުފެދިފައިވުމާއި ކިޑްނީގައި ހިލަ އުފެދިފައިވާ ކަމަށް ޑޮކްޓަރުން ވަނީ ބުނެފަ އެވެ.\nއަދީބު ބޭސްފަރުވާއަށް ބޭރަށް ދިޔުމުގެ ހުއްދަ ދިނުމަށް ސަރުކާރުން ވަނީ ދެކޮޅު ހަދާފަ އެވެ. ސަރުކާރުން ބުނަނީ އަދީބަށް ބޭރަށް ވަޑައިގެންނެވީ ދައުލަތަށް ދައްކަންޖެހޭ ފައިސާތައް ދެއްކުމަށްފަހު ކަމަށެވެ. ނަމަވެސް މިހާތަނަށް އަދީބުގެ މައްޗަށް ފައިސާތަކެއް ދެއްކުމަށް އެއްވެސް ހުކުމެއް ކޮށްފައެއް ނުވެ އެވެ. އެމްއެމްޕީއާރްސީ ހިޔާނާތުގެ މައްސަލާގައި އަދީބުގެ މައްޗަށް ޖިނާއީ ދައުވާތަކެއް ސާބިތުވެ މިހާރު ވެސް އިތުރު ދައުވާތަކެއް ހިންގަ އެވެ. ނަމަވެސް އެއިން އެއްވެސް މައްސަލައެއްގައި މަދަނީ ދައުވާއެއް ނުކުރެ އެވެ. މިހާރު ގާނޫނު އޮތް ގޮތުން ހިޔާނާތުގެ ފައިސާ ހޯދާނީ ވަކިން މަދަނީ ދައުވާކޮށްގެންނެވެ.\nއަދީބަށް ބޭސްފަރުވާ ނުލިބޭ ކަމަށް ބުނެ ސިވިލް ކޯޓަށް ވަނީ މައްސަލަ ހުށަހަޅާފަ އެވެ. އަދި އެޗްއާރްސީއެމްއަށް ވެސް އެ މައްސަލަ ހުށަހެޅިތާ ގިނަ ދުވަސްތަކެއް ވަނީ ވެފަ އެވެ.


covid 19 ah ithuru4meehaku positive vejje\nނުރައްކާތެރި ކޮވިޑް-19 އަށް އިތުރު ހަތަރު މީހުން ޕޮޒިޓިވް ވެއްޖެއެވެ.\nއެޗްޕީއޭ އިން ދާދިދެންމެ ހާމަކޮށްފައިވާގޮތުން ، ރާއްޖެއިން ކޮވިޑް-19 އަށް ޕޮޒިޓިވްވެފައިވާ އިތުރު4ކޭސްއެއް ވަނީ ފެނިފައެވެ. އެއީ ޕޭޝަންޓް 138، 139 އަދި 140 ގެ އިތުރުން 141 ކަމަށްވެސް އެޗްޕީއޭއިން ހާމަކޮށްފައިވެއެވެ.\nއެޗްޕީއޭއިން ހާމަކޮށްފައި ވާގޮތުން މީގެތެރޭގައި ހިމެނެނީ އިންޑިއާ ދެމީހުންނާއި، ސްރީލަންކާ މީހެއްގެ އިތުރުން ދިވެއްސެއްކަމަށެވެ.\nމިއާއެކު މިހާތަނަށް ދިވެހިރާއްޖެއިން ކޮވިޑް-19 ޖެހުނު މީހުންގެ އަދަދު 141 އަށް އަރާފައިވާއިރު، މީގެ ތެރެއިން 67 މީހުންނަކީ ދިވެހި ރައްޔިތުންނެވެ.


Rees Solih ah Raes Nasheed aa vaadha nukureveyne, Thaaeedheh neh: Bonde\nސޯލިހަށް ނަޝީދާ ވާދަ ނުކުރެވޭނެ، ތާއީދެއް ނެތް: ބޮންޑެ\nއެމްޑީޕީގެ އިސް ލީޑަރު އަދި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއި އެމްޑީޕީގެ ރައީސް މުހައްމަދު ނަޝީދާ އަޅާ ނުކިޔޭނެ ކަމަށާ ކުރިއަށް އޮތް 10 އަހަރު ދުވަހުގެ ތެރޭގައި ވެސް ރައީސް ނަޝީދުގެ ނުފޫޒު އެމްޑީޕީން ކަނޑުވައި ނުލެވޭނެ ކަމަށް މާފަންނު މެދު ދާއިރާގެ މެންބަރު އިބްރާހިމް ރަޝީދު (ބޮންޑެ) ވިދާޅުވެއްޖެ އެވެ.\nބޮންޑެ މިހެން ވިދާޅުވީ އަވަސްގެ "ސުވާލަކަށް ފަހު ސުވާލެއް" ޕްރޮގްރާމްގައި ބައިވެރިވެވަޑައިގެން މިއަދު ވާހަކަ ދައްކަވަމުންނެވެ.\nރައީސް ނަޝީދުގެ ވަފާތެރި މެންބަރުންގެ ތެރޭގައި ހިމެނިވަޑައިގަންނަވާ ބޮންޑެ ވަނީ މި ޕްރޮގްރާމްގައި ރައީސް ސޯލިހާއި ސަރުކާރަށް ސީދާ ކޮށާއި ނުސީދާކޮށް ފާޑު ވިދާޅުވެފަ އެވެ. ބޮންޑެ ވިދާޅުވީ ރައީސް ނަޝީދު ހުންނެވި މަގާމަށް ރައީީސް ސޯލިހަށް ވަޑައި ނުގެންނެވޭނެ ކަމަށެވެ. އެއީ ހަމަހަމަ ދެ ބޭފުޅުން ނޫން ކަމަށާ އެއީ އަޅާ ކިޔޭނެ ދެ ބޭފުޅުން ނޫން ކަމަށްވެސް ވިދާޅުވި އެވެ.\nބޮންޑެ ވިދާޅުވި ގޮތުގައި ރަައީސް ނަޝީދާއި އެމްޑީޕީގެ މެންބަރުންނާއި އޮތީ ހިތާއި ހިތުގެ ގުޅުމެކެވެ. ނަމަވެސް ރައީސް ސޯލިހަކީ ރައްޔިތުންނާއި މާ ގާތް ބޭފުޅެއް ނޫނެވެ.\n"ރައީސް ނަޝީދާއި ރައީސް އިބޫ ސޯލިހާ އަޅާ ނުވެސް ކިޔޭނެ ދެއްތޯ. އިބްރާހިމް މުހައްމަދު ސޯލިހަކީ ރައްޔިތުންނާ އެހާ ގާތް ބޭފުޅެއް ނޫން. އެހެން ނަމަވެސް ޕާލިމަންޓްގައި އެހާ ޒަމާންވީމަ ކޮންމެވެސް ވަރަކަށް އޭގެތެރޭގައި އެތިބި މެންބަރުންނާއި ހުރިހާ ބޭފުޅުން ދެނެލައްވާނެ. އެހެން ނަމަވެސް މިއޮންނަ ގުޅުމަކީ އެހެން އެއްޗެއް. އެވަރެއް ނެތް ސޯލިހްގެ އެއް،"\nމާފަންނު މެދު ދާއިރާގެ މެންބަރު އިބްރާހިމް ރަޝީދު (ބޮންޑެ)\nރައީސް ނަޝީދާއި ރައީސް އިބޫ ސޯލިހާ ދެން އަޅާނުވެސް ކިޔޭނެ ދެއްތޯ. އިބްރާހިމް މުހައްމަދު ސޯލިހަކީ ރައްޔިތުންނާ އެހާ ގާތް ބޭފުޅެއް ނޫން. އެހެން ނަމަވެސް ޕާލިމަންޓްގައި އެހާ ޒަމާންވީމަ ކޮންމެވެސް ވަރަކަށް އޭގެތެރޭގައި އެތިބި މެންބަރުންނާއި ހުރިހާ ބޭފުޅުން ދެނެލައްވާނެ. އެހެން ނަމަވެސް މިއޮންނަ ގުޅުމަކީ އެހެން އެއްޗެއް. އެވަރެއް ނެތް ސޯލިހްގެ އެއް\nއިބްރާހިމް ރަޝީދު (ބޮންޑެ) | މާފަންނު މެދު ދާއިރާގެ މެންބަރު\nވެރިކަމުގެ ދައުރު ނިމޭއިރު ރައީސް ސޯލިހަކީ އެމްޑީޕީގައި ހުންނެވި އެންމެ މަގުބޫލު ލީޑަރަށް ވެވަޑައިގެންފާނެތޯ އެހުމުން ބޮންޑެ ވިދާޅުވީ އެއީ ރައީސް ސޯލިހަށް ކުރެއްވޭނެ ކަމެއް ނޫން ކަމަށެވެ. އަދު ވިދާޅުވީ ރައީސް ނަޝީދު ހޯއްދަވާފައިވާ މަގުބޫލު ކަމަކީ އެންމެ ދުވަހަކުން އެންމެ އަހަރަކުން ހޯއްދެވި މަގުބޫލު ކަމެއް ނޫން ކަމަށެވެ. އެމަނިކުފާނަކީ 1994 ވަނަ އަހަރު ވެސް ސިޔާސީ ޕާޓީއެއް ހައްދަވަން މަސައްކަތް ކުރެއްވި ބޭފުޅެއް ކަމަށާ އެކަމާއި ގުޅިގެން އެ އަހަރުން ފެށިގެން މިއަދާ ހަމައަށް އެކި ގޮތްގޮތުން އެމަނިކުފާނަށް ބާރުގައި ތިއްބެވި ބޭފުޅުންގެ ފަރާތުން އަނިޔާ ދެމުން ގެންދާ ކަމަށެވެ.\nއެމްޑީޕީއޭ ބުނުުމުން ކޮންމެ ދިވެއްސަކަށް ވެސް ސިފަވާނީ ރަައީސް ނަޝީދު ކަމަށާ ނަމަވެސް އެމްޑީޕީއަކީ ރައީސް ސޯލިހް ކަމަށް އެއްވެސް ރައްޔިތަކު ވިދާޅު ނުވާނެ ކަމަށެވެ. ނަޝީދު ކުރެއްވި ކޮންމެ މަސައްކަތްޕުޅެއްގައި "ހިޔަންޏެއް" ހެން ހުންނެވީ ރައީސް ސޯލިހް ކަަމަށް ސިފަ ކުރުމަކީ ހަގީގަތެއް ނޫން ކަމަށްވެސް އޭނާ ވިދާޅުވިއެވެ.\nއެމްޑީޕީގެ އިސް ލީޑަރު ރައީސް ސޯލިހް: ރައީސް ސޯލިހަކީ ރައްޔިތުންނާއި ގާތް ބޭފުޅެއް ނޫން ކަމަށް ވިދާޅުވި --\nރައީސް ސޯލިހް މިހާރު ރަށްރަށަށް ކުރައްވާ ދަތުރުފުޅުތަކުން ފެންނަނީ ތާއީދު ނޫން ކަަމަށް ވެސް ބޮންޑޭ މިއަދު ވިދާޅުވިއެވެ. އޭނާ ވިދާޅުވީ މަގުބޫލުކަން ދެއްކެވުމަށް ރައީސް ކުރައްވާ ޓްވީޓްތަކަށް ލައިކު ކުރުމާއި ރި-ޓްވީޓް ކުރާ ބަޔަކު ތިބުމަކީ ތާއީދެއް އޮތުން ނޫން ކަމަށާއި އެއީ ގިނަ ފަހަރަށް މަޖުބޫރުން ހިނގާ ކަންކަން ކަމަށެވެ.\n"ރައީސުލްޖުމްހޫރިއްޔާ ރަށްރަށް ދާއިރުގައި ކާޕެޓް އަޅާފައި އޮންނަނީ. ދެ ފަރާތުގައި މީހުން ތިބެނީ ސަލާމް ކުރަން. އެއީ އޭގެ ޒާތުގައި ތޮބީއަތުގައި ނުކުމެ ތިބޭ ބައެއް ނޫން. އެއީ ފިލްމެއް ކުޅެން މަންޒަރެއް ދައްކަން ނުކުމެ ތިބޭ ބައެއް. އެކަހަލަ ކަންތައްތަކެއް ރައީސް ނަޝީދު ނުކުރައްވާނެ،"\nބޮންޑެ ތަކުރާރުކޮށް ވިދާޅުވީ އެމްޑީޕީން ރައީސް ނަޝީދުގެ ނުފޫޒު ކަނޑުވައި ނުލެވޭނެ ކަމަށެވެ. އަދި ބާރު އޮވެގެން ގައުމީ މަޖިލީހާއި އިސްތިއުނާފު ފަނޑިޔާރުންގެ މަޖިލީހުން މެޖޯރިޓީ ނެގުމަކީ ގުރާސްރޫޓްގެ ތާއީދު ލިބޭނެ ކަމެއް ނޫން ކަމަށެވެ. ދެން ވިދާޅުވީ ކުރިއަށް އޮތް 10 އަހަރު ދުވަހުގެ ތެރޭގައި ވެސް ނަޝީދުގެ ނުފޫޒު އެމްޑީޕީގައި ކުޑަ ނުވާނެ ކަމަށެވެ. އަދި އެ އުންމީދުގައި ތިއްބެވި ބޭފުޅުން އިތުުރު 20 އަހަރު ތިއްބަވަން ޖެހިވަޑައިގަންނަވާނެ ކަމަށް ވެސް ވިދާޅުވިއެވެ.\n"ސިޔާސީ ނުފޫޒަކީ ރައްޔިތުންގެ އިތުބާރުގެ މައްޗަށް ބިނާވެފައި އޮންނަ ކަމެއް. ފުރަތަމަ ކަމަކަށް ރައްޔިތަކާއި އެ ލީޑަރަކާއި ގުޅުމެއް އޮންނަން ޖެހޭ. އެ ގުޅުމެއް އޮތީ، 'ހިތާހިތުގެ ގުޅުމެއް' އޮތީ ރައީސް ނަޝީދުއާ. އެ އިތުބާރު އޮތް އެއްވެސް ލީޑަރެއް މި ރާއްޖެއަކުން އަޅުގަނޑު އަދި ނުދެކެން،" ބޮންޑެ ވިދާޅުވި އެވެ.\nރައީސް ނަޝީދާއި ރައީސް ސޯލިހްގެ ގުޅުން ގޯސްވެ އެމްޑީޕީގެ ކޮންޓްރޯލް ހޯދުމަށް ދެ ބޭފުޅުންގެ މެދުގައި ވަނީ ވާދަވެރިކަން ބޮޑުވެފަ އެވެ. ފެންނަ މަންޒަރުތަކުން ގައުމީ މަޖިލީހާއި ރައްޔިތުންގެ މަޖިލީހާއި އެމްޑީޕީގެ ކޮމެޓީތަކުގެ ކޮންޓްރޯލް މިހާރު އޮތީ ރައީސް ސޯލިހްގެ އަތްޕުޅުގައެވެ.\nއެމްޑީޕީ ރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު + ހަސަން ލަތީފް ބޮންޑެ އިބްރާހިމް ރަޝީދު ޕޮލިޓިކްސް ސުވާލަކަށްފަހު ސުވާލެއް


Bodu makareh hedhumun Australia cricket team hoonu fenah\nބޮޑު މަކަރެއް ހެދުމުން އޮސްޓްރޭލިއާގެ ކްރިކެޓް ޓީމު ހޫނުފެނަށް\nއޮސްޓްރޭލިއާގެ ކެޕްޓަން ސްމިތު (ކ) އާ މެޗު އަމްޕެޔަރުން ވާހަކަ ދައްކަނީ ---\nބެޓްސްމަނުންނަށް އޮޅުވާލުމަށް ކްރިކެޓް ބޯޅައަށް ބަދަލު ގެނައިކަން ފަޅާ އެރުމުން އޮސްޓްރޭލިއާގެ ކްރިކެޓް ޓީމު ހޫނު ފެނަށް ވެއްޓިއްޖެ އެވެ. ކުރިމަތިވި ފާޑުކިޔުންތަކާ ގުޅިގެން ޓީމުގެ ވައިސް ކެޕްޓަން ސްޓިވް ސްމިތު އާއި ވައިސްކެޕްޓަން ޑޭވިޑް ވާނާ ވަނީ ކެޕްޓަނުންގެ މަގާމުން އިސްތިއުފާ ދީފަ އެވެ.\nއޮސްޓްރޭލިއާ އާއި ދެކުނު އެފްރިކާ ޓީމު ފެށި ޓެސްޓް ސީރީޒްގެ ތިން ވަނަ މެޗުގައި އިއްޔަ ކުޅެމުން ދިޔައިރު، އޮސްޓްރޭލިއާގެ ބޯލާރ އަކަށް ދިޔަ ކެމަރަން ބޭންކްރޮފްޓް ވަނީ ބޯޅަ އަށް ބަދަލު ގެނައުމަށް "ސިއްރުން" ކަންތައްތަކެއް ކޮށްފަ އެވެ. އޭނާގެ ޖީބުން ޓޭޕްތަކެއް ނަގައި ބޯޅައިގައި އޮޅާ މަންޒަރު ކެމަރާތަކަށް ވަނީ އަރާފަ އެވެ. އެހެން ހެދުމުން ދެކުނު އެފްރިކާ ޓީމުގެ ބެޓްސްމަން ބޯޅައިގައި ޖެހި ނަމަވެސް ބޯޅަ ހިފަންތިބޭ އޮސްޓްރޭލިއާގެ ޓީމު ކުޅުންތެރިންނަށް ބޯޅަ ހިފަން ފަސޭހަ ވާނެ އެވެ.\nކްރިކެޓް ވޯލްޑް ކަޕުގައި އެންމެ ކާމިޔާބު ޓީމު އޮސްޓްރޭލިއާގެ ޓީމުގައި ހިންގި މި އޮޅުވާލުމާ ހެދި، އެ ގައުމުގެ ކޫރީގެ ކުޅުންތެރިންނާއި ސަޕޯޓަރުންގެ ފަރާތުންވެސް ވަނީ ވަރަށް ބޮޑަށް ފާޑު ކިޔުން އަމާޒުވެފަ އެވެ. އަދި އެ މައްސަލައިގެ ފުރިހަމަ ތަހްގީގެއް ހިންގުމަށް އޮސްޓްރޭލިއާގެ ބޮޑުވަޒީރު މެލްކޮމް ޓާންބުލުވެސް ވަނީ ގޮވާލައް ވާފަ އެވެ.\nޓާންބުލް ވިދާޅުވެފައި ވަނީ އޮސްޓްރޭލިއާގެ ޓީމުގައި އެކަހަލަ ކަމެއް ހިނގިކަމަށް ޚަބަރު ފެތުރިގެން ދިއުމުން އޭނާ އަށް ހައިރާންކަން ލިބިވަޑައިގަތް ކަމަށެވެ.\nއޮސްޓްރޭލިއާގެ ކެޕްޓަން ސްމިތު\nއޮސްޓްރޭލިއަގެ ކްރިކެޓް އެސޯސިއޭޝަނުން އިއްޔަ ބުނެފައި ވަނީ ސްޓީވް ސްމިތު އާއި ޑޭވިޑް ވާނާ އާ، އެ އެސޯސިއޭނުން ވާހަކަ ދައްކާފައިވާ ކަމަށެވެ. އަދި ކެޕްޓަނުންގެ މާގަމުން އެ ދެކުޅުންތެރިން އިސްތިއުފާ ދިނުމަށް ނިންމާފައިވާ ކަމަށެވެ.\nޓެސްޓް ސީރީޒްގެ ބާކީ އޮތް މެޗުތަކަށް، ޓީމުގެ ކެޕްޓަންކަން ޓިމް ޕޭން އާ ވަނީ ހަވާލު ކޮށްފަ އެވެ. އިއްޔަ ޕްރެސްކޮންފަރެންސްގައި ވާހަކަ ދައްކަމުން ސްމިތު ވަނީ ބޮޅައަށް ބަދަލު ގެނައުމަށް އެކި ކަންކަން ކުރުމަށް ރާވާފައިވާކަން އެއްބަސް ވެފަ އެވެ. އޭނާ ވަނީ ހިނގާ ދިޔަ ކަންކަމަށް ކްރިކެޓް ސަޕޯޓަރުންގެ ކިބައިން މާފަަށް އެދިފަ އެވެ. އޭނާ ބުނީ ބޯޅަ ބިންމަތީގައި ހާކައި އޭގައި ހިރަފުސް އުނގުޅުމަށްވެސް ރޭވިފައި އޮތް ކަމަށެވެ. އޭގެ ސަބަބުން އިދިކޮޅު ބެޓްސްމަންގެ ލޮލަށް ހިރަފުސް ބުރައި އޭނާ އަށް އުނދަގޫ ވާނެ ކަމަށް ބެލެވެ އެވެ.\nދުނިޔޭގެ ކްރިކެޓް ކައުންސިލުން ވަނީ ސްމިތު އެއް މެޗަށް ސަސްޕެންޑްކޮށް އޭނާ އަށް މެޗުން ލިބެންޖެހޭ ފީ ނުދޭ ގޮތަށް ނިންމާފަ އެވެ. ބޭންކްރޮފްޓް ޖޫރިމަނާކޮށް އޭނާގެ މެޗު ފީ 75 ޕަސަންޓް ނުދޭ ގޮތަށް ކްރިކެޓް ކައުްނސިލުން ވަނީ ނިންމާފަ އެވެ. އަދި އޭނާގެ ކްރިކެޓް ލައިސެންސުން ތިން ޕޮއިންޓް އުނި ކުރަންވެސް ކައުންސިލުން ވަނީ ނިންމާފަ އެވެ.


Coronavirus: Emmen mask alhaane kameh neiy! | Mihaaru\nޑރ. އިބްރާހީމް އަފްޒަލް، ޑރ. މޫސާ ހުސައިން އަދި ޑރ. މުހައްމަދު އަލީ، މިހާރުގެ ހާލަތާ ބެހޭ ގޮތުން ވާހަކަ ދައްކަވަނީ ފޮޓޯ:ނިޝާން އަލީ/މިހާރު\nކޮރޯނާވައިރަސް: އެންމެން މާސްކް އަޅާނެ ކަމެއް ނެތް!\n01 ފެބުރުއަރީ 2020 - 14:52 44 comments\nޗައިނާގެ ވޫހާން ސިޓީން އަލަށް ފެނިގެން އުޅޭ ނޮވެލް ކޮރޯނާވައިރަސްއާ ގުޅިގެން ރައްްކާތެެރިވުމުގެ ގޮތުން ރާއްޖޭގައި ވެސް އެންމެން މާސްކް އަޅަން ޖެހޭ ހާލަތެއް އަދި ނެތް ކަމަށް، ބައެއް ޑޮކްޓަރުން މިއަދު ވިދާޅުވެއްޖެ އެވެ.\nރައީސް އޮފީހުގައި ބޭއްވި ނޫސްކޮންފަރެންސް ހާއްސަކުރީ، މި ވައިރަސްއާ ގުޅިގެން މީގެ ކުރިން އެންމެ އާންމުކޮށް އަރުއްވާ ސިޔާސީ ބޭފުޅުންގެ ބަދަލުގައި އައިޖީއެމްްއެޗްގެ ދެ ޑޮކްޓަރަކާއި އެޗުޕީއޭގެ ޑޮކްޓަރަކަށެވެ.\nއޭގެ ތެރެއިން އެޗުޕީއޭގެ އެޕިޑެމިއޮލޮޖިސްޓް ޑރ. އިބްރާހީމް އަފްޒަލް ވިދާޅުވީ މާސްކް އަޅަން ޖެހޭނީ ބަލި ޖެހިފައިވާ މީހުންނާއި ބަލީގެ އަލާމާތްތައް ފެންނަ މީހުންނާއި އެމީހުންނާ ގާތުން މަސަައްކަތް ކުރާ މީހުންގެ އިތުރުން ބޮޑެތި އެހެން ބަލިތަކަށް ފަރުވާ ހޯދަމުން އަންނަ މީހުން ކަަމަށެވެ.\nއޭނާ ވިދާޅުވި ގޮތުގައި އެކި ހާލަތްތަކުގައި އަޅަން ޖެހޭނީ ވެސް ތަފާތު މާސްކްތަކެވެ.\n"ހަމަ ނޯމަލް ސާޖިކަލް މާސްކް، އެއީ ބަލިހުންނަ މީހުން، އަލާމާތްތައް ހުންނަ މީހުން، އޭގެ މާސްކެއް އަޅައިގެން އުޅޭށޭ،" އޭނާ އިލްތިމާސްކުރެއްވި އެވެ.\nއެކަމަކު ޗައިނާ އިން އައި ދިވެއްސަކު ކަރަންޓީންކޮށް، އޭނާގެ ލޭގެ ސާމްޕަލް ޓެސްޓްކުރަން ބޭރަށް ފޮނުވި ހަބަރާ އެކު މާލޭގައި ގިނަ އަދަދެއްގެ ބަޔަކު މިހާރު ގެންދަނީ މާސްކް ގަންނަމުންނެވެ. ބައެއް ފިހާރަތަކުން މިހާރު ވަނީ މާސްކް ހުސްވެފަ އެވެ. އެސްޓީއޯގެ ބޭސްފިހާރަތަކުން ވިއްކަނީ ކޮންމެ މީހަކަށް ތިން މާސްކެވެ.\nޑރ. އަފްޒަލްގެ އިތުރުން އެތެރެ ހަށީގެ ބަލިތަކުގެ ޑރ. މުހައްމަދު އަލީ އާއި ނޭވާލާ ނިޒާމުގެ ބަލިތަކަށް ހާއްސަ ޑރ. މޫސާ ހުސައިން ވެސް މިއަދުގެ ޕްރެސް ކޮންފަރެންސްގައި ބައިވެރިވެވަޑައިގަތެވެ.\nބަލިޖެހިފައި ފެތުރުމުގެ ފުރުސަތު އޮންނަ ހާލަތްތައް\nނޮވެލް ކޮރޯނާ ވައިރަސްއާ ބެހޭ ގޮތުން ރައީސް އޮފީހުގައި މިއަދު ބޭއްވި ނޫސް ކޮންފަރެންސްގައި ޑޮކްޓަރުން ބައިވެރިވަޑައިގަންނަވަނީ -- ފޮޓޯ:ނިޝާން އަލީ/މިހާރު\nކޮރޯނާވައިރަސްގެ އަލަށް ފެނިގެން އުޅޭ ވައިރަސް ފެތުރޭ ގޮތާ ބެހޭ ގޮތުން ވާހަކަ ދައްކަވަމުން ޑރ. މޫސަ ވިދާޅުވީ ބަލިޖެހިފައިވާ ނުވަތަ ބައްޔަށް ޝައްކުކުރެވޭ މީހަކު ހުންނަ އިމާރާތެއްގެ ކައިރީގައި ދިރިއުޅުމަކީ ނުރައްކަލެއް ނޫން ކަމަށެވެ. އޭނާ ވިދާޅުވި ގޮތުގައި އެހެން މީހެއްގެ ގަޔަށް ވައިރަސް އެރުމުގެ ފުރުސަތު އޮންނާނީ ވައިރަސް ހުރި މީހަކާ ގާތްގަނޑަކަށް ތިން ފޫޓަށް ކައިރިވުމުންނެވެ.\n"ހަގީގަތުގައި ބަލި ޖެހިފައިވާ މީހާގެ ވަށައިގެން ތިން ފޫޓުގެ ދުރުމިނެއްގައި ބަލި ފެތުރުމުގެ ފުރުސަތު މި އޮންނަނީ،" ޑރ. މޫސަ ވިދާޅުވި އެވެ.\n"ބައެއް ކަހަަލަ ބަލިތައް ހުންނާނެ ވައިގެ ތެރޭގައި ޖަރާސީމު ހިފާފައި، ވައިގެ ތެރޭގައި ފްލޯޓްވާ ކަހަލަ ބަލިތައް. އެކަމަކު މިއީ އޭގެ ބައްޔެއް ނޫން."\nކޮރޯނާވައިރަސް އަރަނީ ހަށިގަނޑުގައި އެ ވައިރަސް ހުރި މީހަކު، ވާހަކަ ދެއްކުމުން، ނޭވާލުމުން، ކެއްސުމުން، ނުވަތަ ކިނބިހިއެޅުމުން ބުރައިގެން ދާ ކުޅުންނެވެ. މިސާލަކަށް، ހިމަބިހި ފަދަ ބަލިތަކުގެ ވައިރަސް، ވައިގެ ތެރޭގައި ސަތޭކައެއްހާ ފޫޓަށް ވެސް ދަތުރުކުރެ އެވެ. ނުވަތަ މޭޒެއް ކަހަލަ ތަނެއްގައި، ހަލާކުނުވެ، އެތައް ގަޑިއިރެއް ހޭދަވެ އެވެ. މިހާރު ފެނިގެން އުޅޭ ވައިރަސް އެއާ ތަފާތެވެ. އެހެންކަމުން ތިން ފޫޓެއްހާ ދުރުގައި ހުންނަ މީހެއްގެ ގަޔަށް ވައިރަސް އެރުމުގެ ފުރުސަތު ވަރަށް ކުޑަ އެވެ،\nމި ދުވަސްވަރު، ގެޔަކަށް އެމްބިއުލެންސެއް ގޮސް، މީހަކު އެރުވިޔަސް ސޯޝަލް މީޑިއާގައި ޝައްކުތައް އުފައްދަ އެވެ. ސިއްހީ ހިދުމަތް ފޯރުކޮށްދޭ މީހުން މިދުވަސްވަރު އެކި ބަލިމީހުންގެ ކައިރިއަށް ދަނީ މާސްކް އަޅައިގެން ކަމަށް ވާތީ، އެމްބިއުލެންސެއް ދިޔަސް އާންމު ބައެއް މީހުން ބަލަނީ ޝައްކުގެ ނަޒަރަކުންނެވެ.\nއެ ކަންބޮޑުވުންތަކާ ބެހޭ ގޮތުން ވެސް ދިވެހި ޑޮކްޓަރުން ވާހަކަ ދެއްކެވި އެވެ. އެގޮތުން ޑރ. މޫސަ ވިދާޅުވީ ކޮރޯނާވައިރަސްއަށް ޝައްކު މީހަކު ގެންދާއިރު އެމީހަކާ އެހެން މީހުން ކައިރިވުމުގެ ފުރުސަތު، ސިއްހީ އެހީތެރިން ނުދޭނެ ކަމަށެވެ.\nއޭނާ ގޮވާލެއްވީ މައްސަލައާ ގުޅޭ ސުވާލެއް އޮތް ނަމަ ހާއްސަ ހޮޓްލައިންއާ ގުޅައިގެން މައުލޫމާތު ސާފުކުރުމަށެވެ.\n"ހަގީގަތުގައި ބިރުގަންނަންވީ ސަބަބެއް ނެތް އެގޮތަކަށް،" ޑރ. މޫސަ ވިދާޅުވި އެވެ.\nޗައިނާގެ ވޫހާން ސިޓީން ފެނުނު ކޮރޯނާ ވައިރަސް ފެނުނު މީހުންގެ އަދަދު މިހާރު ވަނީ 11،700 އަށް ވުރެ މައްޗަށް އަރާފަ އެވެ. މަރުވި މީހުންގެ އަދަދު އުޅެނީ 250 އަށް ވުރެ މަތީގަ އެވެ.\nރާއްޖެއިން އެ ބައްޔަށް ޝައްކުވެގެން ކަރަންޓީން ކުރި އުމުރުން 20 އަހަރުގެ ޒުވާނަކާއި އިތުރު ދެ މީހެއްގެ ލޭގެ ސާމަޕަލް އިންޑިއާއަށް ވަނީ ފޮނުވައިފަ އެވެ. ނަތީޖާ ލިބެން 48 ގަޑިއިރު ނަގާނެ އެވެ.\nއިތުރު ލިޔުންތައް ސިއްހަތު ރައީސް އޮފީސް ޑަބްލިއުއެޗްއޯ ހެލްތު މިނިސްޓްރީ ޑޮކްޓަރުން ބަލިތައް\nވެކްސިން އަވަހަށް ލިބޭ ގައުމަކަށް ރާއްޖެެ ވާނެ: އަމީން


Sattu ge dhe goal in TC in Maziya balikohfi | Mihaaru\n15 އެޕްރީލް 2018 - 19:107comments\nމި މޮޅާ އެކު ޓީސީން 10 ޕޮއިންޓް ހަމަކޮށް ތާވަލުގެ ތިން ވަނަ އަށް އަރާފައިވާއިރު އެއް ވަނައިގައި އޮތް މާޒިޔާ އާއި ދެ ވަނައިގައި އޮތް ނިއު ރޭޑިއަންޓަށް ވެސް ލިބިފައިވަނީ 10 ޕޮއިންޓެވެ. ޓީސީ އަށް ކުރި ނުލިބެނީ ލަނޑުގެ ތަފާތުންނެވެ.\nމި ނަތީޖާއާ އެކު އެންމެ ބޮޑު ހިތްހަމަޖެހުމެއް ލިބުނީ ނިއު އާއި ހަތަރު ވަނައިގައި އޮތް އީގަލްސް އަށެވެ. އެގޮތުން މިރޭ ޔުނައިޓެޑް ވިކްޓަރީ އަތުން މޮޅުވެ އެއް ވަނަ އަށް އެރުމުގެ ފުރުސަތު އީގަލްސް އަށް އެބައޮތެވެ. އަދި މާދަމާ ހަވީރު ގްރީންސްޓްރީޓްސް އަތުން މޮޅުވެ، އަތުގައި އިތުރު މެޗެއް އޮވެމެ ތާވަލުގެ ކުރީގައި ތަފާތު ބޮޑުކުރުމުގެ ފުރުސަތު ނިއު އަށް ވަނީ ލިބިފަ އެވެ.\nފުރަތަމަ ތިން މެޗުން އެންމެ ޕޮއިންޓެއް ލިބުނު ޓީސީން ރަނގަޅު ފޯމަކަށް އެޅިފައިވާއިރު އެ ޓީމުން މިއަދު ރަނގަޅު ކުޅުމެއް ވެސް ދެއްކި އެވެ. މިއަދުގެ މެޗު ފަށައިގެން 54 ވަނަ ސިކުންތުގައި ސައްޓު ވަނީ ޓީސީ އަށް ކުރި ހޯދައިދީފަ އެވެ. މުހައްމަދު އައްޒާމް ކުރިއަށް ފޮނުވާލި ބޯޅަ މާޒިޔާގެ ސަމޫހު އަލީ (ސަމުއްޓެ) ގެ ފައިދަށުން ގޮސް ލިބުނީ ހުހަށް އެރި ސައްޓު އަށެވެ. އޭނާ ވަނީ އެ ބޯޅަ ގޯލުގެ ތިރީ ކަނަށް ވައްދާލައިފަ އެވެ. އޭގެ ފަހުން ހަތަރު ވަނަ މިނެޓުގައި ޓީސީން ދެ ވަނަ ގޯލެއް ޖެހުމާ ގާތަށް ވެސް ދިޔަ އެވެ. މާޒިޔާގެ ގޯލްކީޕަރު މައުރޯ ބޮއެޗިއޯ މަގާމަށް ވުރެ ކުރީގައި ހުއްޓާ ހާފުގެ މެދުތެރެއިން ޓީސީގެ އައްޒާމް ފޮނުވާލި ބޯޅަ ގޯލުގެ މަތީ ކަނާ ދިމާލަށް ނުއޮއްސުނީ ކިރިޔާ އެވެ.\nފުރަތަމަ ހާފުގައި މާޒިޔާ އިން އެންމެ ނުރައްކާކުރީ ކޯނަރަކުން ހުރަސްވި ދެ ބޯޅައަކުންނެވެ. އެގޮތުން 23 ވަނަ މިނެޓުގައި އާދަމް ނާސިހު (އާދަންނާ) ކޯނަރަކުން ހުރަސްކުރި ބޯޅަ މޫސާ ޔާމީން (ޔާންބެ) ހުހަށް އަރާ ފޮނުވާލުމުން އަމާޒުނުވެ ދިޔައިރު 34 ވަނަ މިނެޓުގައި އާދަންނާ ނެގި ކޯނަރަޖުން ހުރަސްވި ބޯޅަ އިސްމާއިލް އީސާ ހުހަށް އަރައި ޖެހުމުން ވެސް ސީދަލެއް ނުކުރެވުނެވެ.\nދެ ވަނަ ހާފު ފަށައިގެން 51 ވަނަ މިނެޓުގައި ޓީސީން ވަނީ ލީޑު ފުޅާކޮށްފަ އެވެ. ކައުންޓާ އެޓޭކެއްގައި އިބްރާހިމް މަހުދީ ހުސެއިން (ފޭދޫ އިއްބެ) ނެގި ހުރަސް ސައްޓު ވަނީ އެއް ފަހަރުން ޖަހައި ގޯލުގެ ކަނަށް ވައްދާލައިފަ އެވެ.\nއޭގެ ދެ މިނެޓު ފަހުން ޓީސީ އަށް ތިން ވަނަ ލަނޑެއް ޖަހަން ފޭދޫ އިއްބެ އަށް ރަނުގެ ފުރުސަތެއް ލިބުނެވެ. އިބްރާހިމް ވަހީދު ހަސަން (އިއްބެ) ދިން ބޯޅަ ފޭދޫ އިއްބެ އޭރިއާ ތެރެއިން ޖެހުމުން ދިޔައީ ގޯލް މަތިންނެވެ.\nމި ހާފުގައި 65 ވަނަ މިނެޓުގައި މާޒިޔާގެ ޔަސްފާދު ހަބީބް (މުލަކޭ) އޭރިއާ ތެރެއިން ގޯލަށް ފޮނުވާލި ބާރު ބޯޅަ ޓީސީގެ ޑިފެންޑަރު އަބްދުﷲ ހަނީފް (ބެންޖޯ) ބްލޮކްކުރި އެވެ. އެހެން ނޫން ނަމަ އެ ބޯޅަ ނެރެން ޖެހޭނީ ގޯލުގެ ތެރެއިންނެވެ.\nޓީސީ އަށް މެޗުގެ ފަހުބައިގައި ވެސް ތަފާތުކޮށްލަން ފުރުސަތުތަކެއް ލިބުނެވެ. އެގޮތުން 68 ވަނަ މިނެޓުގައި ސައްޓު މުޅިން ހުސްކޮށްލާފައި އިއްބެ އަށް ދިން ބޯޅަ އޭނާ އޭރިއާ ތެރެއިން ޖެހުމުން މާޒިޔާ ކީޕަރު ސަލާމަތްކުރީ އެވެ. އަދި 75 ވަނަ މިނެޓުގައި ޓީސީގެ ބަދަލު ކުޅުންތެރިޔާ ކްލަރެންސް ވިލިއަމްސް އަށް ވެސް ރަނގަޅު ފުރުސަތެއް ލިބުނެވެ. އެކަމަކު މާޒިޔާގެ ޑިފެންޑަރާއި ކީޕަރު ކައިރިން ވެސް ނައްޓާލުމަށް ފަހު އޭނާ ޖަހަޖަހާ އޮއްވާ މާޒިޔާގެ ޑިފެންޑަރަކު އަރައި އެ ބޯޅަ ސަލާމަތްކުރި އެވެ.\nޓީސީގެ ކޯޗު މުހައްމަދު ނިޒާމް ބުނީ ބޭނުންވީ ބައިކޮޅަށް ލަނޑެއް ވައްދާނުލައި ތިން ޕޮއިންޓް ހޯދައިގެން ފައިބައިން ކަމަށާއި އެކަން ހާސިލްވުމުން ހިތްހަމަޖެހޭ ކަމަށެވެ. އަދި ލިބުނު ފުރުސަތުތަކާ ބަލާފައި އިތުރު ގޯލްތަކެއް ނުޖެހުނު ނަމަވެސް ޝަކުވާއެއް ނެތް ކަމަށް އޭނާ ބުންޏެވެ.\n"މި 2-0 ގެ ނަތީޖާ އަކީ ބޮޑު އެއްޗެއް. އަޅުގަނޑުމެން ފޯކަސްކުރަނީ ނަތީޖާއަށް. އެއީ ދިވެހި ޕްރިމިއާ ލީގަށް ކޮލިފައިވުން ޓާގެޓަކަށްވާތީ،" ނިޒާމްބެ ބުންޏެވެ.\nމާޒިޔާގެ ކޯޗު އިސްމާއިލް މަހަފޫޒް (އިންމަ) ބުނީ ކުޅުމާ މެދު ހިތްހަމަނުޖެހޭ ކަމަށާއި ޓީމުގެ ބައެއް މުހިއްމު ކުޅުންތެރިންގެ ފަރާތުން މޮޅު ކުޅުން ނުފެނުނު ކަމަށެވެ. އަދި އޭގެ އަސަރު ކުރި ކަމަށް އޭނާ ބުންޏެވެ.\n"ބޮޑެތި މިސްޓޭކްތަކެއް ހެދިގެން ދިޔައީ. ވަރުގަދަ ޓީމުތަކާ ކުޅޭއިރު މިސްޓޭކް އަންނަންޏާ އުނދަގޫވާނެ،" އިންމަ ބުންޏެވެ. "ޑިފެންސް ލައިނުގައި މައްސަލަތަކެއް އެބައުޅޭ. ފުރަތަމަ މިނެޓުގައި ޑިފެންޑަރެއްގެ ފައި ދޭތެރެއިން ބޯޅަ ދިޔައީ. ކައުންޓާ އެޓޭކުގައި ބޯޅަ ސްޓޮޕްކުރުމުގެ ބަދަލުގައި އަތުލަން މަސައްކަތްކުރެވުނީ. އިދިކޮޅު ޓީމު ފާސްޓް ޕްލެޔަރުން ތިބޭއިރު އެއީ ވިސްނަން ޖެހޭ ކަމެއް."\nފަހު ވަގުތު ޓީސީން މާޒިޔާއާ އެއްވަރުކޮށްފި


EU ge govaalunthakah thaaeedhu, E jamaa'athun raajje ah dhathikurumuge fiyavalheh naalhaane: Shiaan | Mihaaru\nރާއްޖެ އިން އީޔޫއަށް ކަނޑައަޅާފައި ހުންނަވާ ސަފީރު، (ކ) އަދި ފޮރިން މިނިސްޓަރު އާސިމް، އީޔޫގެ ބައެއް ދެ ޑިޕްލޮމެޓުންނާއެކު ފޮޓޯއަކަށް ހުއްޓިގެން.\nއީޔޫގެ ގޮވާލުންތަކަށް ތާއީދު، އެ ޖަމާއަތުން ދަތިކުރުމުގެ ފިޔަވަޅެއް ނާޅާނެ: ރާއްޖެ\n26 ފެބުރުއަރީ 2018 - 18:17 39 comments\nޔޫރަޕިއަން ޔުނިއަން (އީޔޫ) ގެ ގޮވާލުންތަކަށް ތާއީދު ކުރައްވާ ކަމަށާއި އެ ޖަމާއަތުން ރާއްޖެއާ ދެކޮޅަށް ދަތިކުރުމުގެ ފިޔަވަޅެއް ނާޅާނެ ކަމުގެ ޔަގީންކަން ފުރިހަމަ އަށް އެބައޮތް ކަމަށް ރާއްޖެ އިން އީޔޫ އާއި ބެލްޖިއަމަށް ކަނޑައަޅާފައި ހުންނަވާ ސަފީރު އަހުމަދު ޝިއާން މިއަދު ވިދާޅުވެއްޖެ އެވެ.\nކުއްލި ނުރައްކަލުގެ ހާލަތު އުވާލައި ސިޔާސީ ބޭފުޅުން މިނިވަންކޮށް ޑިމޮކްރަސީގެ ހަމަތަކަށް ރުޖޫއަވުމަށް އީޔޫގެ ކައުންސިލުން މިއަދު ވަނީ ގަރާރެއް ފާސްކޮށްފަ އެވެ. އަދި ރާއްޖޭގެ ހާލަތު ރަނގަޅު ނުވާނަމަ، ފިޔަވަޅު އަޅަން ޖެހިދާނެ ކަމަށް އީޔޫގެ ގަރާރުގައި ބުނެފައި ވެ އެވެ. އެކަމަކު، އެއީ ކޮން ފިޔަވަޅުތަކެއް ކަމަށް ނުބުނެ އެވެ.\nއީޔޫގެ އެ ނިންމުމާ ގުޅިގެން "މިހާރު" އަށް ދެއްވި އިންޓަވިއުއެއްގައި ޝިއާން ވިދާޅުވީ އީޔޫ އިން މައިގަނޑު ގޮތެއްގައި ގޮވާލީ ކުއްލި ނުރައްކަލުގެ ހާލަތު އުވާލުމަށާއި ސިޔާސީ ފަރާތްތަކާ އެކު މަޝްވަރާ ކޮށްގެން މައްސަލަތައް ހައްލު ކުރުމަށް ކަމަށެވެ. އެ ދެ ކަމަށް ސަރުކާރުން ފުރިހަމަ އަށް ތާއީދު ކުރާ ކަމަށް ވެސް އޭނާ ވިދާޅުވި އެވެ. އެގޮތުން ސިޔާސީ ޕާޓީތަކުގެ މަޝްވަރާ އަށް ސަރުކާރުން އިސްވެ ފުރުސަތު ހުޅުވާލާފައި ވާ ކަން އޭނާ ފާހަގަކުރެއްވި އެވެ.\nކްރިމިނަލް ކޯޓު ދޮރުމަތީގައި ސިފައިންގެ ދެ މީހަކު މަޑުކޮށްލައިގެން. - ފޮޓޯ: މިހާރު\nޝިއާން ވިދާޅުވީ އީޔޫގެ ގަރާރަކީ ހަމައެކަނި ސަރުކާރުން އަމަލު ކުރަން ޖެހޭ އެއްޗެއް ނޫން ކަމަށެވެ. އިދިކޮޅު ފަރާތްތަކުން ވެސް މަޝްވަރާގެ މޭޒު ދޮށަށް އަންނަން ޖެހޭ ކަމަށާއި ސިޔާސީ ޕާޓީތަކުގެ މަޝްވަރާ އަށް އީޔޫ ވެސް އޮތީ އެއްބާރުލުން ދޭން ތައްޔާރަށް ކަމަށް އޭނާ ވިދާޅުވި އެވެ.\nރައީސް އަބްދުﷲ ޔާމީން މި މަހުގެ ފަސް ވަނަ ދުވަހުގެ ރޭ އިއުލާން ކުރެއްވި ކުއްލި ނުރައްކަލުގެ ހާލަތުގެ ސަބަބުން އިދިކޮޅު ފަރާތްތަކާއި ބައެއް މީޑިއާތަކުން އީޔޫ އަށް މައުލޫމާތު ފޯރުކޮށްދީފައި އޮތީ ހަގީގަތް އޮޅޭ ގޮތަށް ކަމަށް ވިދާޅުވެ، އެ ފަރާތްތަކަށް ޝިއާން ވަނީ ވަރަށް ބޮޑަށް ފާޑު ވިދާޅުވެފަ އެވެ.\nއެގޮތުން ޓޫރިސްޓުންނަށް ނުރައްކާވެފައި އޮތް ކަމާއި ޚިޔާލު ފާޅުކުރުމުގެ މިނިވަން ކަން ފަދަ، އިންސާނީ ހައްގުތައް ހިފަހައްޓާފައި އޮތް ކަން އީޔޫ އަށް ގަބޫލު ކުރެވިފައިވާ ކަމަށް އޭނާ ވިދާޅުވި އެވެ.\nއެކަމަކު، ސަރުކާރުން އިންސާނީ އެއްވެސް ހައްގެއް ހިފަހައްޓައި، އާންމު ދިރިއުޅުމަށް ހުރަސް އަޅާފައި ނުވާ ކަމަށް ޝިއާން ވިދާޅުވި އެވެ. އިދިކޮޅު ފަރާތްތަކުން ދޮގު މައުލޫމާތުތަކެއް ދިނުމާ ގުޅިގެން އީޔޫ އަށް ސައްހަ މައުލޫމާތު ފޯރުކޮށް ދިނުމުގައި ސަރުކާރުން ދެމިތިބޭނެ ކަމަށް ޝިއާން ވިދާޅުވި އެވެ.\n"ގައުމީ ސަލާމަތަށް ނުރައްކާ ވެފައި އޮތީމަ، ކުއްލި ނުރައްކަލުގެ ހާލަތު ނެރެން ޖެހުނީ. އެކަމަކު، އެ މާހައުލު ރަނގަޅުވީމަ އެ ނަގާނެ. ވަކި މުއްދަތެއް އީޔޫ އަކަށް [ސަރުކާރުން] ނުދޭ. ވީހާވެސް އަވަހަކަށް ކުއްލި ނުރައްކަލުގެ ހާލަތު އުވާލުމަށް މަސައްކަތް ކުރަމުންދާކަން އީޔޫއަށް އަންގާނެ،" ޝިއާން ވިދާޅުވި އެވެ.\nއެމްޑީޕީގެ ހަރުގެ ކައިރީގައި ބޭއްވި އެއްވުމެއް ރޫޅާލުމަށް ފުލުހުން ހަރަކާތްތެރިވަނީ.---ފޮޓޯ: ނިޝާން އަލީ/މިހާރު\nޝިއާން ވިދާޅުވީ އީޔޫ ކައުންސިލްގެ ގަރާރު އޮތީ ވަކި ފަރާތްތަކަކަށް އަމާޒުކޮށް އަޅާނެ ފިޔަވަޅުތަކެއްގެ ވާހަކަ ނޫން ކަމަށެވެ. އަދި ރާއްޖެއާ ދެކޮޅަށް ދަތިކުރުމުގެ އެއްވެސް ފިޔަވަޅެއް އަޅާނެ ކަމުގެ އިންޒާރު އެ ގަރާރުގައި ނުދޭ ކަމަށް ތަކުރާރުކޮށް ޝިއާން ވިދާޅުވި އެވެ.\nގަރާރުގައި ފާހަގަ ކުރީ، އީޔޫ އިން ރާއްޖެ އަށް ދެމުން އަންނަ ބައެއް އެހީތައް މަޑުޖައްސާލަން ޖެހިދާނެ ވާހަކަ ކަމަށް ވެސް ޝިއާން ވިދާޅުވި އެވެ. އެކަމަކު، އެއީ ކޮން އެހީތަކެއް ކަމެއް ގަރާރުގައި ނެތެވެ.\nއީޔޫގެ ގޮވާލުންތަކަށް އިޖާބަ ނުދޭނަމަ، ޝިއާން މިސާލެއްގެ ގޮތުގައި ނެންގެވީ ތިމާވެށީގެ ރޮނގުންނާއި ޝަރުއީ ނިޒާމު ހަރުދަނާކޮށް ވަރުގަދަ ކުރުމާ ގުޅޭ ގޮތުންނާއި މަސްވެރިކަމުގެ ސިނާއަތަށް ދެމުން އަންނަ އެހީތެރިކަމާއި މިނިވަން ވިޔަފާރީގެ އެއްބަސްވުމާ ގުޅޭ މަޝްވަރާތައް އީޔޫން މަޑު ޖައްސާލަން ޖެހިދާނެ ކަމެވެ. އެކަމަކު، އީޔޫއާ ގުޅިގެން މަސައްކަތް ކުރަން ތައްޔާރަށް އޮތް ކަމަށް އޭނާ ވިދާޅުވި އެވެ.\n"މިއީ ސަރުކާރަށް އޮތް ޕްރެޝަރެއް ނޫން. ކުއްލި ނުރައްކަލުގެ ހާލަތު އިއުލާން ކުރުމުގެ ކުރިން އީޔޫއާ އެކީ މަޝްވަރާ ކުރަމުން މި އައީ. އީޔޫއާ އެކީގައި ގުޅިގެން މަސައްކަތް މި ކުރަނީ،" އީޔޫގެ ގަރާރަކީ ސަރުކާރަށް ކުރިމަތިވި ޕްރެޝަރެއްތޯ ސުވާލު ކުރުމުން ޝިއާން ވިދާޅުވި އެވެ.\nޔޫރަޕިއަން ކައުންސިލްގެ ފޮރިން އެފެއާޒް ކައުންސިލުން މިއަދު ފާސްކުރި ގަރާރުގައި، ރާއްޖޭގައި އިއުލާނުކޮށްފައިވާ ކުއްލި ނުރައްކަލުގެ ހާލަތު ވަގުތުން އުވާލުމަށާއި ގާނޫނުއަސާސީން ކަށަވަރުކޮށްދޭ ހުރިހާ ހައްގުތަކެއް ދިނުމަށް ގޮވާލާފައިވެ އެވެ. ސިޔާސީ ބޭފުޅުން ހައްޔަރުކުރަމުން ދާތީ އެކަން ކުށްވެރި ކުރަމުން، އެ ހުރިހާ ބޭފުޅުން ވަގުތުން މިނިވަން ކުރުމަށް ވެސް ވަނީ ގޮވާލައިފަ އެވެ.\nއިތުރު ލިޔުންތައް އީޔޫ ސަރުކާރު ސުޕްރީމް ކޯޓް ކުއްލި ނުރައްކަލުގެ ހާލަތު ރާއްޖެ-އީޔޫ ރާއްޖެ-ޔޫރަޕް


MMPRC in China ge tour operatorun thamreen kuranee | Mihaaru\nކރާއްޖެއަށް ޒިޔާރަތް ކުރި ޓޫރިސްޓަކު މާސްކު އަޅައިގެން: ވައިރަސް ފެތުރޭތީ ޓޫރިސްޓޫން އައުން ވަނީ ވަގުތީގޮތުން މަނާކޮށްފައި -- ފޮޓޯ:މިހާރު\nއެމްއެމްޕީއާރުސީން ޗައިނާގެ ޓުއާ އޮޕަރޭޓަރުން ތަމްރީންކުރަނީ\n21 މެއި 2020 - 17:43 1 comment\nކޮވިޑް-19އާ ގުޅިގެން ރާއްޖޭގެ ޓޫރިޒަމް ހުއްޓިފައި އޮތުމަށްފަހު އަލުން ހުޅުވާލާއިރަށް ތައްޔާރުވުމުގެ ގޮތުން ޗައިނާގެ ޓުއާ އޮޕްރޭޓަރުން ތަމްރީން ކުރުމަށް އެމްއެމްޕީއާރުސީން ހާއްސަ އޮންލައިން ސެމިނާ (ވެބިނާ) އެއް ފަށައިފި އެވެ.\nއިއްޔެ ފެށި މި ވެބިނާގައި ފުރަތަމަ ސެޝަންގައި އެކަނި ވެސް ޗައިނާގެ 550 ޓުއާ އޮޕްރޭޓަރުން ވަނީ ބައިވެރިވެފަ އެވެ. މި ސެޝަންތަކުގައި ރާއްޖޭގެ ޓޫރިޒަމްގެ މިހާރުގެ ހާލަތާއި ރާއްޖޭގެ ގުދުރަތި ރީތިކަމާއި ރާއްޖޭން ތަޖުރިބާ ކުރެވޭނެ ތަފާތު ކަންތައްތަކުގެ މައްޗަށް އަލިއަޅުވާލާނެ އެވެ. ދިހަ މަސްދުވަހުގެ މުއްދަތަކަށް ކުރިއަށްގެންދާ މި ވެބިނާގެ ހުރިހާ ސެޝަނެއް ވެސް ކުރިއަށްދާނީ ޗައިނާ ބަހުންނެވެ.\nއެމްއެމްޕީއާރުސީން ބުނީ ވެބިނާގެ ސެޝަންތައް ކުރިއަށްގެންދިއުމަށް ހަމަޖެހިފައިވަނީ ޗައިނާގެ މާކެޓުން ރައްޖެއަށް އަންނަ ޓޫރިސްޓުންގެ އަދަދު އިތުރުކުރުމަށް އެ ގައުމުގެ މީހުން ރާއްޖެއާ މެދު އެންމެ ގަޔާވާ ކަންކަމަށް އިސްކަން ދީގެން ކަމަށެވެ. އަދި މި ސެޝަންތަކުގައި ބައިވެރިވާ މީހުން ރާއްޖެއާ ގުޅޭގޮތުން އޮޅުންފިލުވަން ބޭނުންވާ ކަންކަން އޮޅުން ފިލުވައިދެމުން އަންނަ ކަމަށް ވެސް އެމްއެމްޕީއާރުސީން ބުންޏެވެ.\nޗައިނާއަކީ ފާއިތުވި އަށް އަހަރުގެ ތެރޭގައި ރާއްޖެއަށް އެންމެ ގިނަ ޓޫރިސްޓުން އަންނަ ގައުމެވެ. އަދި މި މާކެޓު ގެއްލުނަ ނުދީ އެ ގައުމުގެ ރައްޔިތުންގެ މެދުގައިި ރާއްޖެއާ މެދު އޮންނަ މަގުބޫލު ކަން އިތުރު ކުރުމަކީ ރާއްޖޭގެ ޓޫރިޒަމަށް މުހިންމު ކަމެއް ކަމަށް އެމްއެމްޕީއާރުސީން ބުންޏެވެ.\nކޮވިޑް-19އާ ގުޅިގެން ރާއްޖޭގެ ޓޫރިޒަމް އިންޑަސްޓްރީއަށް ދިމާވެފައިވާ ގޮންޖެހުންތަކުން އަރައިގަތުމަށް ވީހާވެސް ގިނަ މާކެޓުތަކަށް އަމާޒުކޮށްގެން މިފަދަ ވެބިނާތައް ބާއްވަން އެމްއެމްޕީއާރުސީން އަންނަނީ މަސައްކަތް ކުރަމުންނެވެ. މީގެ ސަބަބުން އެ ގައުމުތަކުގައި ރާއްޖެ އިޝްތިހާރުވެ ޓޫރިޒަމް އަލުން ހުޅުވާލާއިރު މަގުބޫލު މަންޒިލަކަށް ވާނެ ކަމަށް އެމްއެމްޕީއާރުސީން ގަބޫލު ކުރެ އެވެ.\nއެމްއެމްޕީއާރުސީން އަންނަނީ ވެބިނާގެ އިތުރުން އެކި ގައުމުތަކުގައި އޮންލައިންކޮށް އަދި ޑިޖިޓަލްކޮށް ވެސް ރާއްޖެ އިޝްތިހާރު ކުރަމުންނެވެ.\nމިވަގުތު ރާއްޖޭގެ ޓުރިޒަމް ހުއްޓިފައި އޮތް ނަމަވެސް އަންނަ ޖުލައި މަހު ޓޫރިޒަމް އަލުން ފެށުމަށް ސަރުކާރުން އަންނަނީ މަސައްކަތް ކުރަމުންނެވެ.\nޗައިނާގެ ބޮޑު ތިން ސިޓީގައި ރާއްޖެ އިޝްތިހާރުކުރަނީ\nސީއޯޓީޓީއެމްގައި މިފަހަރު ނުވަ ކުންފުންޏަކުން ބައިވެރިވޭ